REPORT: Dhanduveri kamuga hamaeh nethi chemical beynun kurun - Bodu nurakkaleh!\nރަށެއްގައި ކަރާ ދަނޑެއް ހައްދާފައި-- ފޮޓޯ: ސަން\nދަނޑުވެރިކަމުގައި ހަމައެއް ލަމައެއް ނެތި ކެމިކަލް ބޭނުންކުރުން: މިއީ ނުރައްކާތެރި ކަމެއް!\nދަނޑުވެރިކަން ކުރުމުގައި ތަފާތު އެކި ބާވަތްތަކުގެ ކެމިކަލްތައް ބޭނުންކުރުން ރާއްޖޭގައި މިވަނީ ވަރަަށް ބޮޑަށް އާންމުވެފައެވެ. އެކަމުގެ ސަބަބުން ވެއްޓާއި ސިއްހަތަށް ލިބޭ ގެއްލުން ވެސް އިތުރުވެފައިވާއިރު ގެއްލުން ލިބިފައިވާ ސީދާ އަދަދު ބުނެދޭން ނޭނގެނީ އެފަދަ ދިރާސާއެއް ރާއްޖޭގައި ހެދިފައި ނުވާތީ އެވެ. އެކަމަކު ދަނޑުވެރިންނާއި ތަޖުރިބާކާރުންގެ ވާހަކަތަކުން އެނގިގެން ދަނީ އެއީ ނުރައްކާތެރި ކަމެއް ކަމެވެ.\nދަނޑުވެރިކަމުގައި ބޭނުންކުރާ ރިހާކުރު ބޭހާއި ޕެސްޓިސައިޑްސް ފަދަ ކެމިކަލްތަކަކީ ނުރައްކާތެރި ކެމިކަލެވެ. ހާއްސަ ގޮތެއްގައި "ހިތުހުރި ގޮތަކަށް" ބޭނުން ކުރާނަމަ އޭގެ ނުރައްކާ ބޮޑެވެ. އެފަދަ ބޭސްތަކަކީ ބޭނުންކުރަން އަންގާފައި އޮންނަ ގޮތަށް ނޫން ގޮތަކަށް ބޭނުން ކުރަން ހެޔޮނުވާވަރުގެ ގެއްލުން ބޮޑު ބޭސްތަކެކެވެ.\nއަތޮޅު ތެރޭގެ ގިނަ ރަށްތަކަކީ ދަނޑުވެރިކަން ކުރަމުން އަންނަ ރަށްރަށެވެ. ހާއްސަކޮށް ބިމުގެ ގޮތުން ބޮޑުތި ރަށްތަކަކީ ފުޅާ ދާއިރާއެއްގައި ދަނޑުވެރިކަން ކުރަމުން އަންނަ ރަށްރަށެވެ. އެފަދަ އެއް ރަށަކީ، ލ. ގަމެވެ. އެރަށުގައި ތަރުކާރީއާއި މޭވާ ހައްދަމުން އަންނަ ދަނޑުވެރިއެއް ކަމަށްވާ، އަބްދުލް ވައްހާބު އަބްދުﷲ ސީއެންއެމްއަށް ބުނި ގޮތުގައި ގަހަށް ޖަހާ ކޮންމެ ކެމިކަލަކީ ވެސް ސިއްހީ ގޮތުން ނުރައްކާތެރި ކެމިކަލެވެ.\nއެގޮތުން ދަނޑުވެރިކަން ކުރުމުގައި އެފަދަ ކެމިކަލްތައް އޭނާ ވެސް ބޭނުން ކުރާކަން ފާހަގަކޮށް ވައްހާބު ބުނީ ބޭސް ބޭނުން ކުރުމުގެ ކުރިން މޫނާއި ލޯ އަދި އަތުގެ ހަން ރައްކާތެރިކުރަން ޖެހޭ ކަމަށެވެ. އެގޮތަށް އެކަން އޮތް ނަމަވެސް ގިނަ ދަނޑުވެރިން އެގޮތަށް އަމަލު ނުކުރާ ކަމަށް އޭނާ ބުންޏެވެ.\nވައްހާބު ބުނީ، ކޮންމެ ކެމިކަލެއް ވެސް ބޭނުންކުރާއިރު ދެ ހަފުތާގެ މުއްދަތަކަށް ހާވެސްޓު ނުކޮށް މަޑުކުރަން ޖެހޭ ކަމަށެވެ. އެކަމަކު އެގޮތަށް ދަނޑުވެރިން އަމަލު ނުކުރާކަން ފާހަގަކޮށް އޭނާ ބުނީ، މިއަދު ކެމިކަލް ބޭނުންކޮށްފަ މާދަމާ ވެސް ކެމިކަލް ބޭނުން ކުރާ ކަމަށެވެ. އަދި ދެ ހަފުތާ ވަންދެން މަޑުނުކޮށް ބައެއް ދަނޑުވެރިން ހާވެސްޓް ކުރާ ކަން ވެސް އޭނާ ފާހަގަކުރި އެވެ.\n"ކޮންމެ ކެމިކަލެއް ވެސް ބޭނުން ކުރާއިރު އެބަ ޖެހޭ ދެ ހަފުތާ ވަންދެން ހާވެސްޓު ނުކޮށް މަޑުކުރަން. އޭގެ ފަހުން ބޭނުން ކުރެވިދާނެ. އޭރުން ހުންނާނީ ވިހައިގެ އަސަރު ގޮސްފަ. އެކަމަކު ރާއްޖޭގެ ދަނޑުވެރިންނޭ މިކިޔަސް ގިނަ މީހުންނަކީ ބޭރުގެ ބައެއް. އޭގެ ތެރެއިން ގިނަ މީހުން އެކަމަށް ސަމާލުކަން ނުދީ މިއަދު ކެމިކަލް ބޭނުންކޮށްފަ މާދަމާ ކެމިކަލް ބޭނުންކޮށްފަ އެބަ ހާވެސްޓް ކުރޭ. އެހެންވެއްޖެއްޔާމުން އޭގެ އަސަރު ހުންނާނެ ހަމަ،" ދަނޑުވެރިޔާ ބުންޏެވެ.\n"ކެމިކަލެއް ވެއްޖެއްޔާމުން ލިބޭ ގެއްލުންތަކަކީ ދުވަހުން ދުވަހުން ފެންނާނެ އެއްޗެއް ނޫން. މިސާލަކަށް ދުވަސް ހަމަ ނުކުރާ ތަރުކާރީ އެއް ކާލާއިރު އެ ވަގުތު އަސަރު ނުކޮށްފާނެ. ޒަމާންތަކެއް ފަހުން އެމީހަށް މައްސަލަ ދިމާވާނީ،" އޭނާ ބުންޏެވެ.\nކޮންމެއަކަސް މިހާ ނުރައްކާތެރި ކެމިކަލް ހިތުހުރި ގޮތަކަށް ބޭނުންކުރުމުގެ ހިތި ގިނަ ބައެއްގެ އަރުގައި ލައެވެ. ފިޝަރީޒް އެންޑް އެގްރިކަލްޗާ މިނިސްޓްރީން ބުނި ގޮތުގައި އެފަދަ ކެމިކަލްތަކުގެ ސަބަބުން ގައިންގަޔަށް ނާރާ ބަލިތަކަށް ވަރަށް ބޮޑަށް މަގުފަހިވެއެވެ. އެގޮތުން ހަމާއި ކިޑްނީ އަދި ޕުއްޕާމެއާއި ދަރިމައިވުމުގެ ސިއްހަތަށް ޖެހޭ ބަލިތައް ވެސް ހިމެނޭ ކަމަށް ބުންޏެވެ.\n"ތިމާވެއްޓަށް ކުރާ އަސަރުތަކުގެ ތެރޭގައި ބޭނުންކުރާ ޕެސްޓިސައިޑް ކެމިކަލް ބިމުގެ ތެރެއިން ފެނުގެ ފަށަލައަށް އެޅި ފެން ތަގައްޔަރުވޭ، އަދި ފެނުގެ ޒަރިއްޔާއިން ފަޅު ތެރެއަށާއި ފަރަށް ފޯރުމުގެ ފުރުސަތު އޮވޭ،" އެ މިނިސްޓްރީގެ އޮފިޝަލަކު ވިދާޅުވި އެވެ.\nޕެސްޓިސައިޑް ބޭނުންކުރަން އަންގާފައި އޮންނަ ގޮތަށް ދަނޑުވެރިން ބޭނުން ނުކުރާއިރު އެކަމުގެ ނުރައްކަލަކީ ދަނޑުވެރިންނަށް ނޭނގޭ ކަމަކަށް ވެސް ވެދާނެ އެވެ. އެކަމަކު މިނިސްޓްރީން ބުނީ ޕެސްޓިސައިޑް ބޭނުން ކުރަންޖެހޭ ގޮތާއި އޭގެ ނުރައްކާ އަދި އެތަކެތި ބޭނުން ކުރާއިރު ވިސްނަންވީ ކަންތައްތަކާ އަދި ރައްކާތެރިވުމަށް އަޅަން ޖެހޭ ފިޔަވަޅުތަކާ ބެހޭ ގޮތުން ޓްރެއިނިން ޕްރޮގްރާމުތައް ވެސް މިނިސްޓްރީން ކުރިއަށް ގެންދާ ކަމަށެވެ.\n"ހޭލުންތެރިކުރުމުގެ ޕްރޮގްރާމުތައް އަދި ރާއްޖެ އެތެރެކުރެވޭ ކެމިކަލްތައް ވަކި އުސޫލަކަށް ފައްތާ މިނިސްޓްރީން ހުއްދަ ދޭ ބާވަތްތައް ނޫން އެހެން ޕެސްޓިސައިޑް އެތެރެނުކުރެވޭ ގޮތަށް ހެދުމާ އެތަކެތީގެ ވިޔަފާރި ކުރާއިރު ދިވެހި ލޭބަލް އެތަކެތީގައި ހުރުން ޝަރުތު ކުރެވިފަވޭ، މޯލްޑިވްސް ގުޑް އެގްރިކަލްޗާ ޕްރެކްޓިސް ސެޓްފިކޭޝަން ވަނީ ތައާރަފު ކުރެވިފައި،" ކެމިކަލް ބޭނުން ކުރުން މަދު ކުރުމަށް ބާރު އެޅުމަށް މަސައްކަތް ކުރެވޭތޯ ސުވާލުކުރުމުން މިނިސްޓްރީން ބުންޏެވެ.\nމިނިސްޓްރީން އިތުރަށް ބުނީ އެފަދަ ކެމިކަލްތައް އެތެރެކުރެވޭނީ މިނިސްޓްރީގެ ހުއްދައެއް ހޯދައިގެން ކަމަށާއި އެގޮތުން މޯލްޑިވްސް ކަސްޓަމްސް ސާވިސްގެ ތަފާސްހިސާބުތަކުން އެތެރެކުރެވިފައިވާ މިންވަރު ދެނެގަނެވޭނެ ކަމަށެވެ.\n"ގާނޫނީ ގޮތުން ފުރިހަމަ ބާރުތަކެއް ލިބިގެން ނޫނީ ބަލައިފާސްކުރުމާ ނުގަވައިދުން އަމަލުކުރާ ފަރާތްތަކާ މެދު ފިޔަވަޅު ނޭޅޭ. ޕެސްޓިސައިޑް ގާނޫނުގެ ޒަރިއްޔާއިން އެކަމަށް ބާރާއި ހައްލު ލިބޭނެ،" މިނިސްޓްރީން ބުންޏެވެ.\nދެމެހެއްޓެނިވި ދަނޑުވެރިކަން ކުރިއަރުވަން ރައްޔިތުންގެ މަޖިލީހަށް ޕެސްޓިސައިޑްސް ބިލު ހުށަހަޅާފައިވާއިރު އެ ބިލުގެ ބަހުސްގައި ދަނޑުވެރިކަމާއި ކެންސަރާ ހުރި ގުޅުމާ ބެހޭ ގޮތުން މެމްބަރުން ވެސް ވަނީ ކަންބޮޑުވުން ފާޅުކޮށްފައެވެ.\nބިލު ހުށަހެޅުއްވި ތޮއްޑޫ ދާއިރާގެ މެމްބަރު ހަސަން ޝިޔާން ވަނީ ޕެސްޓިސައިޑް ބޭނުން ކުރާ ގޮތް މޮނިޓާކޮށް ރެގިއުލޭޓް ކުރަން ޖެހޭ ކަމަށް ވިދާޅުވެފަ އެވެ. އައްޑޫ މީދޫ ދާއިރާގެ މެމްބަރު ރޮޒެއިނާ އާދަމް ވެސް އެކަމަށް ތާއީދުކުރެއްވި އެވެ.\n"މާރުކޭޓުގެ ދޮންކޭލަކަށް ބޭސް ޖަހާތާ 24 ގަޑިއިރު ނުވަނީސް އެބަ ދޮންވޭ. މިއީ ނުރައްކާތެރި ކަންކަން ސިއްހީ ގޮތުން ބަލާއިރު،" ޝިޔާން ފާހަގަކުރެއްވި އެވެ.\nޕެސްޓިސައިޑްސް ބިލެއް މަޖިލީހަށް ހުށަހެޅީ ޕެސްޓިސައިޑްގެ ގޮތުގައި ބޭނުން ކުރާ ބާވަތްތައް ދަނޑުވެރިކަމުގައި ބޭނުން ކުރުމާއި، ޕެސްޓިސައިޑް އުފެއްދުމާއި، ޕެސްޓިސައިޑް އިމްޕޯޓުކުރުމާއި އެކްސްޕޯޓުކުރުމާއި، ވިއްކުމާއި ބޭނުންކުރުމާއި، ނައްތާލުމާ ބެހޭ އުސޫލުތައް ކަނޑައެޅުމަށެވެ.\n"އަޅުގަނޑުމެންގެ ކެމްޕޮއިނުގައި އުޅުއްވި، އަޅުގަނޑުގެ ވަރަށް ގާތުގައި އުޅުއްވި ބޭފުޅެއް، މެނޭޖަރު މަރުވީ ކެންސަރު ޖެހިގެން. އިއްޒަތްތެރި ރައީސް، ލ. އަތޮޅުގައި ހޮބީ އަށް ދަނޑު ހައްދަން ދިޔައީ. އިންޑިއާ އަށް މި ބުނާ ހަޑިގަނޑަށް ކެންސަރުގެ ބަލި ޖެހިގެން ދިޔައިމަ ބުނީ ދުނިޔޭގައި ނުވެސް އުޅޭ ބާވަތެއްގެ ކެންސަރެއް ޖެހިފައި ހުރީ. އުމުރުން 27 އަހަރު. ބްލަޑް ކެންސަރު ޖެހިގެން މަރުވީ، ކީއްވެގެންތޯ؟ ޑޮކްޓަރު ބުނީ ރިހާކުރު ބޭހޭ. ފާޑެއްގެ ބޭހެއް. އެއީ ލ. އަތޮޅުގައި ބޭނުން ކުރާ. ދިވެހިން ކިޔާ އުޅޭނީ ރިހާކުރު ބޭސް. ޕެސްޓިސައިޑާ ގުޅޭ ބޭހެއް މިއީ. މި ބޭސް ބޭނުންކޮށްގެން އޭނާއަށް ކެންސަރު ޖެހިފައި ހުރި ކަމަށް ބުނަނީ،" މާފަންނު މެދު ދާއިރާގެ މެމްބަރު އިބްރާހިމް ރަޝީދު ވިދާޅުވި އެވެ.\nދަނޑުވެރިކަމުގައި ކެމިކަލް ބޭނުންކުރުމުން ދިމާވާ ސިއްހީ މައްސަލަތަކާ ގުޅިގެން ގިނަ މެމްބަރުންތަކެއް ކަންބޮޑުވުން ފާޅުކުރެއްވިއެވެ. މީހުންގެ ފުރާނައަށް ނުރައްކާވާ ފަދަ ސިއްހީ މައްސަލަތައް އެފަދަ ކެމިކަލްތަކުގެ ސަބަބުން ކުރިމަތިވެފައިވާކަން މެމްބަރުންގެ ވާހަކަތަކުން ވެސް އެނގިގެންދިޔައެވެ.\nބައެއް ތަޖުރިބާކާރުންގެ ނަޒަރުގައި އޯގަނިކް ދަނޑުވެރިކަމަކީ ނުރައްކާތެރި ކެމިކަލްތަކުން ލިބޭ ގެއްލުމަށް އޮތް ހައްލެކެވެ. ތަފާތު ކެމިކަލްތައް ބޭނުންކޮށްގެން ދަނޑުވެރިކަން ކުރުމުގެ ބަދަލުގައި އަމިއްލައަށް ގަސްކާނާ ތައްޔާރުކޮށްގެން ދަނޑުވެރިކަން ކުރުމުން ތަފާތެވެ. ކެމިކަލް ބޭނުންކޮށްގެން ދަނޑުގައި ހައްދާ ބާވަތްތައް ހަލާކުވުން އަވަސްކަން ދަނޑުވެރިން ފާހަގަކުރާއިރު ކެމިކަލާ ނުލައި ހައްދާ ބާވަތްތައް ތާޒާކަމާއެކު ގިނަ ދުވަހު ހުރެއެވެ. އަދި ރަހަވެސް ތަފާތެވެ.\nދަނޑުވެރިކަން ފިޝަރީޒް ސިއްހަތު


ބާސެލޯނާ ބޮޑު ތަފާތަކުން މޮޅުވިއަސް ނިންމާލީ ނުވަ ކުޅުންތެރިންނާއެކު\nސްޕެނިޝް ލީގުގައި ރޭ ބާސެލޯނާ އާއި ސެވިއްޔާ ބައްދަލުކުރި މެޗް ބޮޑު ތަފާތަކުން ބާސެލޯނާ ކާމިޔާބުކުރި ނަމަވެސް ނުވަ ކުޅުންތެރިންނާ އެކު އެޓީމަށް މެޗް ނިންމާލަން ޖެހިއްޖެއެވެ. އަމިއްލަ ރަށުގައި ރޭ ސެވިއްޔާ އާ ދެކޮޅަށް ބާސެލޯނާ އިން ކުޅުނު މެޗް އެޓީމުން ކާމިޔާބުކުރީ 0-4 އިންނެވެ.\nބާސެލޯނާއަށް ރޭގެ މެޗް ނުވަ ކުޅުންތެރިންނާއެކު ނިންމާލަން ޖެހުނީ މެޗް ނިމެން ތިން މިނެޓަށް ވެފައި ވަނިކޮށް ސެވިއްޔާގެ ހަވިއޭ ހެނާންޑޭޒް އަށް ކުރި ފައުލަކާއި ގުޅިގެން ބާސެލޯނާގެ ރޮނާލްޑް އަރައުޔޯ އަށް ރަތް ކާޑު ދެއްކުމުގެ އިތުރުން އެކާޑާއި ގުޅިގެން ހިތްހަމަ ނުޖެހުން ފާޅުކުރުމުގެ ގޮތުން ހިންގި ކަމެއްގެ ސަބަބުން ޑެމްބެލޭ އަށް ދެވަނަ ރީދޫ ކާޑަކާއެކު ރަތް ކާޑެއް ދައްކައި ދަނޑުން ފޮނުވާލުމުންނެވެ. ފުރަތަމަ ރަތް ކާޑު ދެއްކި އުރުގުއޭގެ އުމުރުން 20 އަހަރުގެ އަރައުޔޯ ރޭ ބާސެލޯނާ އަށް ކުޅުނު މެޗަކީ އެޓީމަށް ލީގުގައި އޭނާ ކުޅުނު ފުރަތަމަ މެޗެވެ.\nރޭގެ މެޗުން ހޯދި މޮޅާއެކު 16 ޕޮއިންޓް ހޯދައިގެން ބާސެލޯނާ ވަނީ ސްޕެނިޝް ލީގު ތާވަލްގެ ދެވަނަ އަށް އަރައިފައެވެ. ދެ ޕޮއިންޓްގެ ތަފާތަކުން ޕޮއިންޓް ޓޭބަލްގެ އެއް ވަނައިގައި ވާދަވެރި ރެއާލް މެޑްރިޑް އޮތް އިރު ބާސެލޯނާ އަށްވުރެ އެންމެ ޕޮއިންޓެއް މަދުން ލިބިގެން ޓޭބަލްގެ ތިން ވަނައިގައި އޮތީ އެތުލެޓިކޯ މެޑްރިޑެވެ. ލީގުގައި މިހާތަނަށް މިއިން ކޮންމެ ޓީމަކުންވެސް އަދި ކުޅެފައިވަނީ އެންމެ އަށް މެޗެވެ.\nރޭގެ މެޗްގައި ބާސެލޯނާ އިން ޖެހި ހަތަރު ލަނޑުގެ ތެރެއިން ތިން ލަނޑު ޖެހީ މެޗްގެ ފުރަތަމަ ހާފްގައެވެ. މެޗްގެ 27 ވަނަ މިނެޓްގައި އުރުގުއޭގެ ފޯވާޑް ލުއިސް ސުއަރޭޒް މޮޅު އޯވަރހެޑް ގޯލެއް ޖަހައި ބާސެލޯނާއަށް ލީޑް ނަގައިދިން އިރު އެޓީމްގެ ދެވަނަ ގޯލް މެޗްގެ 32 ވަނަ މިނެޓްގައި ކާމިޔާބުކޮށްދީފައިވަނީ ޗިލީގެ އަރްތުރޯ ވިޑާލް އެވެ. އޭގެ ދެ މިނެޓް ފަހުން އަނެއްކާވެސް ފެނުނީ ބާސެލޯނާއިން ގޯލެއް ޖަހައި ލީޑް އިތުރަށް ފުޅާ ކުރި ތަނެވެ. މި ލަނޑު އެޓީމަށް ކާމިޔާބުކޮށްދިނީ ފްރާންސްގެ 22 އަހަރުގެ ފޯވާޑް އޮސްމާނޭ ޑެމްބެލޭ އެވެ. މެޗްގައި ބާސެލޯނާ އިން ޖެހި ފަހު ލަނޑު އެޓީމަށް ކާމިޔާބުކޮށްދިނީ އެޓީމަށް ލިބުނު ހިލޭ ޖެހުމަކުން ކެޕްޓަން ލިއޮނަލް މެސީ އެވެ.\nބާސެލޯނާ, ސެވިއްޔާ, ސްޕެނިޝް ލަލީގާ\nރެއާލް ކޮޅަށް ފަސް ލަނޑު ޖަހައި ބާސެލޯނާ އެއްވަނައަށް މެސީގެ ހިތްގައިމު ގޯލުތަކުން މޮޅުވެ ބާސެލޯނާ ލީޑް ފުޅާކޮށްފި މޮޅަކާއެކު ބާސެލޯނާ ލީޑު ދަމަހައްޓައިފި


Dhoonithaku ge lava adu ahaalah Thoddoo ah!\nރިޕޯޓު - އއ.ތޮއްޑޫ\nދޫނިތަކުގެ ލަވަ އަޑުއަހާލަން ތޮއްޑޫއަށް!\nމިއީ ތޮއްޑޫއަށް ޚާއްސަކޮށް ހެދި ފުރަތަމަ ލަވަ\nޅެން ހެދީ ދިވެހި ބަހުގެ އުސްތާޒު އާދަމް ނަސީރު\nކ. މާލެ3މެއި 2019 | ހުކުރު 14:28 8,251\nތޮއްޑޫގެ ކަރާ ހައްދާ ސަރަހައްދު: ފޮޓޯ ޝަރުވާން - ފޭސްބުކް\n''މަރުހަބާގެ މޫނެކޭ މިތާގެ ކޮންމެ މޫނަކީ، ހަރުދަނާ ދިވެހި ސަގާފަތޭ އެނގޭހެ ސިއްރަކީ''\nދިވެހިރާއްޖެ، ފަތުރުވެރިންގެ މެދުގައި މަގުބޫލުވެގެން ދިޔައީ ގުދުރަތީ ރީތިކަމުގެ އިތުރުން ދިވެހިންގެ ސަގާފަތާއި ވަމުންދާ މެހެމާންދާރީއެވެ. ދިވެހިންގެ މުނޫމަތިން ނުފިލާ ހިނިތުންވުމެވެ. ދިވެހިންގެ އޯގާތެރިކަމާއި ހިތްހެޔޮކަމެވެ.\n''ކޮންކަހަލަ ގަހެއް ނެތީ މަލެއް އެމޭވައެއް ނެތީ، އަންނަ ދޫނިތަކުގެ ލަވަ އަހަން އެހާ ޒީނަތީ''\nމިއީ ދިވެހިރާއްޖެއެވެ. ފެހި ރަށްތަކާއި، ރީތި ދޫނިސޫފާސޫފީގެ ބިމެވެ. މިފަދަ މާހައުލެއްގައި ދިރިއުޅުމަށް، ނުވަތަ ޗުއްޓީ ހޭދަކޮށްލުމަށް ބޭނުންނުވާނީ ފަހެ ކާކުހެއްޔެވެ؟\n"ލާމަސީލު މަންޒިލެއް ދުށީމުހޭ މި ބިންމަތިން، ޗާލު ރީތި ތޮއްޑޫއޭ އެއީ ރަށާ މަލަމަތިން"\nމިއީ މި މަހުގެ2ވަނަ ދުވަހު "ލާމަސީލު މަންޒިލެއް" ގެ ނަމުގައި އާންމުކުރި ލަވައެކެވެ. އާދަމް ނަޞީރު އިބްރާހިމްގެ ހިތްގައިމު ޅެމަކަށް އަބްދުﷲ ޝިފާއު ކިޔާފައިވާ މިލަވައިން އއ. ތޮއްޑޫގެ ރީތިކަން ދައްކާލާ، ގިނަ ބައެއް ހިތް މިވަނީ ދަމައިގެންފައެވެ.\nސްޕީޑްލޯންޗްގައި މާލެއިން ފުރައިގެން އެއް ގަޑިއިރުން ދެވޭ ތޮއްޑޫގެ ދަނޑުވެރިކަމާއި، ސަގާފަތާއި، ހިތްފަސޭހަ ދިރިއުޅުން މި ލަަވައިގައި ވަނީ ވަރަށް ފުރިހަމައަށް ސިފަކޮށްދީފައެވެ. މަޝްހޫރު 'ވާއު މަގު' ގެ ރީތި މަންޒަރުތަކާއެކު ދަނޑުވެރިން ކުރާ ބުރަ މަސައްކަތް މި ލަވައިގައި ވަނީ ދައްކައިދީފައެވެ. ފެހި ދޫލައެއް ފަދައިން ފެތުރިފައިވާ ކަރާ ދަނޑުތަކުގެ މަންޒަރު އަތިރިމައްޗާއި، ރަށުގެ ރީތި މޫދާއި، ކަނޑުގެ ނޫކަމަށް ފޭދިގެން ދާއިރު ރަށުގެ ޤުދުރަތީ ފުރިހަމަކަމުން ގައިން ހީބިހިނަގާހާ ވެއެވެ. ޑްރޯން މަންޒަރުތަކާއި ކަނޑު އަޑީގެ މަންޒަރުތައް އެކުގައި ގަތާލައި، ތޮއްޑޫގެ ވަށައިގެންވާ ރީތި ފަތުރައް ދައްކާލާއިރު، އެމަންޒަރުތަކުން ހިތްފުރެއެވެ.\nމާލެއާއި ތޮއްޑޫ އާއި ދެމެދު ދަތުރުކުރާ 'އުދުހޭ ތަރި' ދޯނި - ފޮޓޯ: ޝަރުވާން\nހަފްތާ ބަންދުގައި ބޯ ހަމަ ޖައްސާލައި، ހަލަބޮލި ދިރިއުޅުމުން ދުރަށް ޖެހިލުމަށް ތޮއްޑުއަކީ އެންމެ ރަނގަޅު އެއް ފަރުވާކަމަށް ގިނަ ބަޔަކު އެއްބަސްވެއެވެ. ތޮއްޑޫ ރައްޔިތުންގެ މެހުމާންދާރީ އާއި ރަށުގެ ފެހިކަމާއި، އެ ފެހިކަމުން ރަށަށް ގެނެސްދޭ ތަރުތީބާއި ރީތިކަން، އަދި ރަށުގެ ވަށައިގެންވާ ރީތި މޫދަކީ ރަށަށް ޒިޔާރަތްކުރާ ކޮންމެ މީހެއްގެ މޫނުމައްޗަށްވެސް ހިނިތުންވުމެއް ގެނެސްދޭ ކަމެއްކަން ޔަގީނެވެ.\nއެވަރުން ނުފުދިއްޖެނަމަ، ތޮއްޑޫ އެ މޭވާއެއްގެ ނަމުން މަޝްހޫރުވެފައިވާ ތޮއްޑޫ ކަރާގެ ފޮނިކަމުންވެސް ހިތް ފުރޭނެއެވެ.\nމި ހުރިހާ ފުރިހަމަކަމެއް ލިބިފައިވާ ތޮއްޑޫގެ ވާހަކަ ކިޔައިދޭ މި ލަވަ އުފެއްދުމަށް އިސްކޮށް ހަރަކާތްތެރިވި އަޙުމަދު ޝަރުވާން ބުނީ މިއީ ދެ މަސްދުވަހުގެ މަސައްކަތް ކަމަށާއި، ލަވަ އާންމު ކުރަން ފުރަތަމަ މަސައްކަތްކުރީ އައު އަހަރާ ދިމާކޮށް ކަމަށެވެ. ނަމަވެސް ރަށުގެ މޫނުމަތި ކަމުގައި ރަށުގެ ކަރާ ދަނޑުތައް އެންމެ ފުރިހަމައަށް ނުދެއްކޭނެ ގޮތަކަށް ލަވަ އާންމު ކުރަން ބޭނުން ނުވީ ކަމަށެވެ.\n''ރޯދައަށް ޚާއްސަކޮށް ކަރާ ދަނޑުތައް މިހައްދަނީ. އެދަނޑުތައް ނުލާ ލަވަ އާންމުކުރި ނަމަ ލަވަ ފުރިހަމަ ނުވާނެ. ތޮއްޑޫ ލަވައެއްވިއްޔާ ކަރާ ދަނޑުތަކާ ކަރާ ފެންނަންޖެހޭނެ'' ޝަރުވާން ބުންޏެވެ.\nޝަރުވާން ބުނީ މިލަވައަކީ ތޮއްޑޫއާ ދުރުގައި ނުވަތަ ތޮއްޑޫއަށް ނުދެވޭ މީހުންނަށް އެރަށުގެ ރީތިކަން ދައްކާލައި، އެރަށް ޕްރޮމޯޓް ކުރުމުގެ މަގުސަދުގައި ކުރި މަސައްކަތެއް ކަމަށެވެ. މީގެ އިތުރުން ޝަރުވާން ބުނީ މިއަހަރުގެ ތެރޭގައި ރަށަށް ޚާއްސަކޮށް ލަނގިރި ލަވައެއްވެސް ނެރޭނެ ކަމަށެވެ.\n''ރަށް ޕްރޮމޯޓް ކުރުމަށް ގިނަ މަސައްކަތައް ކުރަން. ފޮޓޯ ނަގާ ވީޑިއޯ ޝޯޝަލް މީޑިއާގައި އާންމުކުރަން. ތަފާތުކަންކަން އަބަދު ވެސް ކުރާ ހިތްވޭ. އެހެންވެ މިދިޔަ އަހަރު ތޮއްޑޫއަށް ޚާއްސަކޮށް ކަލަންޑަރެއް އާންމުކުރިން. މިކަލަންޑަރު ބެހިން ޗައިނާ ރަޝިޔާ، އިންޑިއާ، ސްރީލަންކާއަށް. އެކަލަންޑަރު ހިފައިގެން ރަޝިޔާ ބަޔަކުވެސް އައި މިރަށަށް'' ޝަރުވާން ބުންޏެވެ.\nމިލަވައިގެ ވީޑިއޯ އާއި އެޑިޓިންގެ ހުރިހާ މަސައްކަތެއް ކުރީވެސް ޝަރުވާން އާއި އޭނާގެ ޓީމުގެ މެންބަރުންނެވެ. މިއީ ތޮއްޑޫއަށް ޚާއްސަކޮށް ހެދި ފުރަތަމަ ލަވަ ވެސްމެއެވެ.\nޝަރުވާން އާއި އޭނާގެ ޓީމުގެ މެންބަރުންގެ އެދުމަކީ ދިވެހިންނާއި، ބޭރު މީހުންވެސް ތޮއްޑޫއަށް ޒިޔާރަތްކޮށް، އެ ރަށުގެ މެހުމާންދާރީ އާއި ރީތިކަންމުން ހިތްހަމަޖެހުން ލިބިގަތުމެވެ.


Raajje Hulhuvaalaairu, Schedule Flight Thah Hiley Jehsseyne - MACL - Vaguthu\n1 އަހަރު ކުރިން ( ޖޫން 28, 2020 )\nވެލާނާ އެއާޕޯޓުގެ ރަންވޭގައި ފްލައިޓްތަކެއް - ފޮޓޯ:\nކޮވިޑް-19 އާއި ގުޅިގެން ގިނަ ދުވަސްތަކެއް ވަންދެން ރާއްޖޭގެ ބޯޑަރު ބަންދުކޮށްފައި އޮތުމަށްފަހު މިފެށޭ ޖުލައި މަހުގެ 15 ވަނަ ދުވަހު ބޯޑަރު ހުޅުވާލާއިރު، ވެލާނާ އެއާޕޯޓަށް ޖައްސާ ޝެޑިއުލް ފްލައިޓްތަކުން ދައްކަން ޖެހޭ ފީތައް ދެއްކުމުގައި ބޮޑެތި ލުއިތަކެއް ދޭން މޯލްޑިވްސް އެއާޕޯޓް ކޮމްޕެނީ ލިމިޓެޑް (އެމްއޭސީއެލް)އިން ނިންމައިފިއެވެ.\nކޮވިޑް-19 އާ ގުޅިގެން ރާއްޖޭގެ ބޯޑަރު ބަންދުކޮށްފައި ވަނީ މާރިޗް 27 ވަނަ ދުވަހުއެވެ.އެ ދުވަހުން ފެށިގެން ރާއްޖެއަށް ފަތުރުވެރިން އައުން އޮތީ ހުއްޓިފައެެވެ. އަދި ބައެއް ގައުމުތަކުގެ ބޯޑަރުތައްވެސް އެއިރު އޮތީ ބަންދުކޮށްފައެެވެ. އަދި މިހާރު ބައެއް ގައުމުތަކުން ފަތުރުވެރިކަމަށް ދަނީ ހުޅުވާލަމުންނެވެ.\nއެމްއޭސީއެލް އިން މިއަދު ނެރުނު ބަޔާނެއްގައި ވިދާޅުވީ، ޖުލައި 15 ވަނަ ދުވަހު އެމްއޭސީއެލްއިންވެސް ވެލާނާ އެއާޕޯޓުގެ އޮޕަރޭޝަންތައް ފަށަން ނިންމާފައިވާއިރު، އެ އެއާޕޯޓަށް ޖައްސަ އިންޓަނޭޝަަނަލް ފްލައިޓްތަކުން ދައްކަން ޖެހޭ ގްރައުންޑް ހޭންޑްލިންގ ފީ އާއި ލޭންޑިންގ ފީ އާއި ނެވިގޭޝަން އަދި ޕާކިންގއަށް ދައްކަން ޖެހޭ ފީތައް ދެއްކުމުގައި ޑިސްކައުންޓްތަކެއް ދޭން ނިންމާފައިވާ ކަމަށެވެ.\nއަދި މި ޑިސްކައުންޓްތައް ދޭ ގޮތުގެ ތަފްސީލް އެމްއޭސީއެެލް އިން ވަނީ އާއްމުކޮށްފައެވެ. ތިން ޕެކޭޖެއްގެ ދަށުން އަންނަ އަހަރުގެ މާރިޗް މަހާއި ހަމައަށް އެ ފީތައް ނަގާނެ ގޮތްތަކަށް ބަލާއިރު، ޖުލައި 15 އިން ފެށިގެން 31 އޮގަސްޓަަށް އެއްވެސް ފީއެއް ނުނަގާ ގޮތަށް ވަނީ ހަމަޖައްސާފައެވެ. އަދި ސެޕްޓެމްބަރު އެކެއް އިން އަންނަ އަހަރުގެ އޮކްޓޯބަރުގެ 27 ނިޔަލަށް އަންނަ ފްލައިޓްތަކަށް 75 ޕަސެންޓުގެ ޑިސްކައުންޓެއް ދޭން ވަނީ ނިންމާފައެވެ. މީގެ އިތުރުން އަންނަ އަހަރުގެ އޮކްޓޯބަރު 28 އިން އަންނަ އަހަރުގެ މާރިޗް 26ގެ ނިޔަލަށް އަންނަ ފްލައިޓްތަކަށް 50 ޕަސެންޓުގެ ޑިސްކައުންޓް ދޭނެ އެވެ.\nއެމްއޭސީއެލް ބުނެފައިވާ ގޮތުން އެއާޕޯޓް ހުޅުވާލާއިރު ޖައްސަން 10 ފްލައިޓަކުން ޖާގަ އަށް އެދިފައި ވެއެވެ.\nޖޫން 28, 2020 19:19\nފޫނެތްފަޔަށް ފެންފުރާކަށް ބަޔަކުނޫޅެ ލާރިޔާހެދި ބޫތުކައިފަ ހުންނަސަރުކާރަކަށް މަތިން ޑުރޯންއެއް ދިޔުުމުންވެސް ވަރަށް އުފާވާނެ........ބޯގޯސްސަރުކާރު.


LIVE: Raajje "New Normal" Gai, Namaves Atholhuthakuge Adhadhu Matheegai - Vaguthu\nދުވަހުން ދުވަހަށް އަދަދު މައްޗަށް: މިއަދު 137 މީހުން ފައްސި.\nއިންޑޮނޭޝިއާ އިން ކޮވިޑް ޖެހިގެން އިތުރު 1598 މީހުން މަރުވެއްޖެ.\nBREAKING NEWS: Indonesia In Covid Jehigen Ithuru 1598 Meehun Maruvejje https://t.co/GtX1DpHY8C\nކޮވިޑް ޖެހުނު މީހުންގެ އަދަދު 200 މިލިއަނަށް އަރައިފި.\nBREAKING NEWS: Covid Jehunu Meehunge Adhadhu 200 Million Ah Araifi https://t.co/8g1EyQStZG\nޙިރާ ސްކޫލްގައި މަސައްކަތްކުރާ ހުރިހައި މުވައްޒަފުން ކޮވިޑްވެކްސިން2ޑޯޒް ފުރިހަމަކޮށްފި!\nޙިރާ ޢާއިލާގެ ސަލާމަތާއި ރައްކާތެރިކަން ކަށަވަރުކުރުމަށް ސްކޫލުން އަަބަދުވެސް މަސައްކަތް ކުރަމުން ގެންދާނެކަމުގެ ޔަޤީންކަން އަރުވަން.\n[މެނޭޖްމެންޓް]@MoEdumv @aisthly @fathnaseer pic.twitter.com/uwQEvV9DNY\n— Hira School (@hiraschoolmv) August 3, 2021\nކޮވިޑް-19 އާއި ގުޅިގެން ކުރިމަތިވި އެންމެ ދަތި ދުވަސްތަކަށް ފަހު މިހާރު ރާއްޖެ މިއޮތީ "ނިއު ނޯމަލް" އަށް އާދެވިފައި ކަމަށް ރައީސް ސޯލިހް މިއަދު ވަނީ ވިދާޅުވެފައެވެ. ރައީސް މިހެން ވިދާޅުވި ނަމަވެސް އަތޮޅުތެރޭގެ ރަށްތަކުން ކޮވިޑަށް ފައްސިވާ މީހުންގެ އަދަދު އަދިވެސް ހުރީ ވަރަށް މަތީގައެވެ. އަދި ދުވަހުން ދުވަހަށް މޮނިޓަރިންގެ ހާލަތައް ގެންނަން ޖެހޭ ރަށްތަކުގެ އަދަދު އަންނަނީ އިތުރުވަމުންނެވެ.\nމިދިޔަ ހަފުތާގެ ހޯމަ ދުވަހާ ހަމައަށް މޮނިޓަރިންގެ ހާލަތުގައި އޮތީ 13 ރަށެކެވެ. ނަމަވެސް އޭގެ އެއްހަފްތާ ފަހުން މިއަދު އިރުއޮއްސުނުއިރު 17 ރަށެއް ވަނީ މޮނިޓަރިންގެ ހާލަތަށް ގެނެސްފައެވެ. މީގެ ތެރެއިން ގިނަ ރަށްތަކެއް މޮނިޓަރިންގެ ހާލަތަށް ގެންނަން ޖެހުނީ އީދު ޗުއްޓީއަށް ދަތުރު ކުރި މީހުންގެ ތެރެއިން ބައެއް މީހުން ކޮވިޑަށް ފައްސިވުމުންނެވެ.\nއީދު ޗުއްޓީ އާއި ދިމާކޮށް ގިނަ ލުއިތަކެއް ދިނުމުން އީދު ޗުއްޓީއަށް ފަހު ކޮވިޑަށް ބައެއް ރަށްތަކުން ފައްސިވާ މީހުންގެ އަދަދު އިތުރުވާނެ ކަމަށް ކުރިން ވެސް އޮތީ ލަފާކުރެވިފައެވެ. އީދުގެ ލުއިތަކާއި ގުޅިގެން ކޮވިޑްގެ ހާލަތައް އައި ބަދަލުތައް މުޅިން ކަށަވަރުވާން އަދިވެސް ހަފްތާއެއްހާ ދުވަސް ނަގާނެ ކަމަށް ބެލެވެއެވެ.\nއަންގާރަ ދުވަހު އިތުރު 125 މީހަކު ކޮވިޑަށް ފައްސިވިއެވެ. އަންގާރަ ދުވަހަކީ ފާއިތުވި ހަދުވަސް ތެރޭގައި އެންމެ ގިނަ ބަޔަކު ކޮވިޑަށް ފައްސިވި ދުވަހެވެ.\nSarukaaru Muvvazzafun Vaccine Furihamakurumah Raees Ilthimaaskuravvaifihttps://t.co/QuYlNKmHe9


Kiyevumah kudhin hiyjehsumah kurevidhaane kankan 2\nތަރުބަވީ އެހީ: ކިޔެވުމަށް ކުދިން ހިތްޖެއްސުމަށް ކުރެވިދާނެ ކަންކަން 2\n12 ޖޫން 2017\nކިޔެވުމަށް ކުދިން ހިތްޖެއްސުމަށްޓަކައި މައިން ބަފައިން މަސައްކަތްކުރާއިރު މިކަމުގައިވެސް ކުދިންނަށް ނަމޫނާއަކަށްވުން ވަރަށް މުހިންމެވެ. މިގޮތުން ތަފާތު މަޢުލޫމާތު ލިބޭފަދަ ފޮތްކިޔުމާއި އަދި އެފަދަ މަޢުލޫމާތު ލިބެނިވި ޓީވީ ޕްރޮގްރާމްތައް ބެލުންފަދަ ކަންކަމަކީ އޭގެސަބަބުން ކުދިން އުގެނުމަށް އިތުރަށް ޝައުޤުވެރިކުރުވާނެ ކަންކަމެވެ. މިހާހިސާބުން ގިނަބެލެނިވެރިންގެ ހިތުގައި އުފެދިދާނެ އެއް ސުވާލަކީ މިހުރިހާ ކަމަކަށް ވަގުތު ހޯދާނީ ކިހިނެއްހެއްޔެވެ؟ ތެދެކެވެ. ކުދިން ކިޔެވުމަށް ވަގުތު ހޭދަކުރާ މިންވަރަށް ބެލެނިވެރިންނަށް ފޮތްކިޔުންފަދަ ކަންކަމުގައި ވަގުތު ހޭދަކުރުމަކީ އުދަގޫ ކަމެކެވެ. އެކަމަކު ކުއްޖާ ހޯމްވާރކް ހަދަން އިންނަގަޑީގައި ނުވަތަ ކުއްޖާ ފިލާވަޅު ދަސްކޮށްލަން އިންނަ ގަޑީގައި އެކުއްޖާގާތު ހޭދަކުރާ މަދުވަގުތުކޮޅެއްގެ ތެރެއިން ބައެއް އެފަދަ ކަމަކަށް ހުސްކޮށްނުލެވޭނެހެއްޔެވެ؟\nތިމާގެ ދަރިފުޅު މޮޅުކުއްޖަކަށް ހެދުމަށްޓަކައި މިހާރަކަށް އައިސް ވަރަށް ގިނަ މައިންބަފައިން ކުދިން ގިނަވަގުތު ކިޔެވުމުގައި މަސްޣޫލުކުރުމަށްޓަކައި މަސައްކަތްކުރާކަން ފާހަގަކުރެވެއެވެ. ރަސްމީ ތަޢުލީމު ޙާސިލުކުރުމަށްޓަކައި ސުކޫލަށް ދާދިޔުމުގެ އިތުރުން ޓިއުޝަން ކުލާސްތަކަށާއި ޤުރުއާން ކުލާސްތަކަށް ކުދިން ފޮނުވާތަން އެބަފެނެއެވެ. އަދި އެހުރިހާ ކަމަކާއި އެކުވެސް ގޭގައި ކުއްޖާއަށް ހުސްކޮށްލިބޭ ވަގުތުގެ ބޮޑު ބައެއްވެސް ކިޔެވުމުގައި ހޭދަކުރުމަށް ބައެއް މައިން ބަފައިން ޑިމާންޑް ކުރެއެވެ. މިހެންވުމުގެ ސަބަބުން ކިޔެވުމަކީ ބުރަކަމެއްކަމުގައި އިޙްސާސްކުރެވި އެކަމުގެ މަތިން ކުދިން ފޫހިވާތަން ބައެއްފަހަރު އާދެއެވެ. އެހެން އެވަނީ މުނިފޫހި ފިލުވުމަށާއި އަރާމުކުރުމަށް ކުދިންނަށް އެކަށީގެންވާ ވަގުތު ނުލިބުމުގެ ސަބަބުންނެވެ. ސިވިލް ސަރވިސް މުވައްޒަފުންގެ ރަސްމީ ގަޑި މީގެ އަހަރުތަކެއްކުރިން 8 އިން4އަށް ބަދަލުކުރުމުން އަޅުގަނޑުމެން ބޮޑެތި މީހުން ކިހާ ޝަކުވާއެއްކުރިން ހެއްޔެވެ؟ އޮފީހުގައި ހޭދަކުރަންޖެހޭ ވަގުތު މާގިނަވުމުންނެވެ. އެހެންވީއިރު ކުދިންނަށް އެއިޙްސާސް ނުކުރެވޭންވީ ސަބަބެއް އެބައޮތްހެއްޔެވެ؟\nފަހަރެއްގައިވެސް އަޅުގަނޑު މިދަންނަވަނީ ޤުރުއާން ކުލާސްތަކަށާއި ޓިއުޝަން ކުލާސްތަކަށް ކުދިން ނުފޮނުވާށޭއެއްނޫނެވެ.އެކަމަކު މައިންބަފައިންނަށްވެސް ގޭގައި ކުއްޖާއަށް ކިޔަވައިދޭނެވަގުތު އޮވެމެ އަދި ކުއްޖާއަށް އޮޅުންފިލުވައިދޭންޖެހޭ ތަކެއްޗަކީ އެމަންމައާއި ބައްޕައަށްވެސް އުގަންނައިދެވޭ ތަކެތި ކަމަށްވީހިނދު އެކަން ކުރުމަށްޓަކައި ޓިއުޝަން ކުލާހަކަށް ފޮނުވުމުގެ ބޭނުމެއްއޮތް ކަމަކަށް ޤަބޫލެކުރަން އެހާ ފަސޭހައެއް ނޫނެވެ.. އަދި އެކަމަކީ މައިން ބަފައިންނާއި ކުދިންނާއި އޮންނަ ގުޅުން ހަރުދަނާކުރުމަށާއި ކުދިންނާއެކު ކޮލިޓީ ވަގުތުކޮޅެއް ހޭދަކޮށްލުމަށްޓަކައި މައިންބަފައިންނަށް ބޭނުންކުރެވިދާނެ އަގުހުރި ފުރުޞަތެއް ގަސްތުގައި ދޫކޮށްލުން ކަމުގައި ބެލެވިދާނެއެވެ.\nކޮންމެ ކުއްޖަކީވެސް ތަފާތު ކުއްޖެއްކަމުން ކިޔެވުމުގައި ކުދިން ޙާޞިލްކުރާ މިންވަރުވެސް ތަފާތުވާނެކަން އެންމެ ބޮޑަށް ޤަބޫލުކުރަންޖެހޭ ބަޔަކީވެސް މައިންބަފައިންނާއި ބެލެނިވެރިންނެވެ. އެކަމަކު ގިނަމައިންބަފައިންގެ ފަރާތުން ބައެއްފަހަރު ފެންނަ މަންޒަރާއި އިވޭ އަޑުތަކުން މިދެންނެވި ވާހަކަ ޤަބޫލުކުރަން ބޭނުންވާހެނެއް ހިޔެއްނުވެއެވެ. އިމްތިޙާނުތަކުން ތިމާގެ ދަރިފުޅަށް ލިބޭ މާރކްސް އެނގޭ ހިސާބުން ދެންއަވަސްވެގަންނަނީ އެކުއްޖާގެ އެންމެ ގާތް ކުލާސްމޭޓަށް ނުވަތަ އަވައްޓެރި ގޭގެ ކުއްޖާއަށް ލިބުނު މާރކްސް ހޯދުމަށެވެ. ކިރިޔާވެސް މާއްދާއަކުން ކުއްޖާ ދަށްވެ އަނެއްކުއްޖާގެ މާރކްސް އޭނާއަށްވުރެ މަތިވުމުން އެކަން ބޮޑު މައްސަލައަކަށް ގިނަބެލެނިވެރިންނަށް ވެއެވެ. އަދި އަނެއް ކުއްޖާ ހޯދި މާރކްސްއާ އެއްވަރުގެ މާރކްސްއެއް އޭނާއަށް ނުހޯދޭންވީ ކީއްވެގެންތޯ ބެލެނިވެރިން ކުއްޖާއާ ސުވާލުކުރެއެވެ.\nމިގޮތަށް އެހެންކުދިންނާ އަޅާކިޔުމުގެ ސަބަބުން ކުދިންގެ އަމިއްލަ ނަފްސަށްކުރާ އިތުބާރު ދަށްވެ އަޅާކިރޭ ކުއްޖާއާއު ދެމެދު އޮންނަ ގުޅުން ހީނަރުވާގޮތް މެދުވެރިވެއެވެ. މިގޮތަށް ޢަމަލުކުރުމުގެ ބަދަލުގައި މަތިން މާރކްސްލިބިފައިވާ ހުރިހާ މާއްދާތަކުގެ ނަތީޖާ ފާހަގަކޮށް އެމާރކްސް ހޯދީތީ ކުއްޖާއަށް ތަޢުރީފްކުރުމަށްފަހު ދަށްވި މާއްދާއިންވެސް އެފަދަ ނަތީޖާއެއް ހޯދޭނެކަން ކުއްޖާއަށް ވިސްނައިދީ ހިތްވަރު ދެވޭކަމަށްވާނަމަ ކުދިންގެ ފަރާތުން ހެޔޮބަދަލެއް ފެންނާނެކަމުގައި ޤަބޫލުކުރެވެއެވެ. އަދި މީގެއިތުރުން އެހެންކުދިންގެ މާރކްސްއާ އަޅާކިޔުމުގެ ބަދަލުގައި އެންމެފަހުން ކުއްޖާހޯދި މާރކްސްއަށްވުރެ މަތީ މާރކްސްއެއް ދެންއަންނަ ފަހަރަކުން ހޯދުމަށް ކުއްޖާއަށް ހިތްވަރު ދެވިދާނެއެވެ.\nޖޫން 14, 2017 at 12:08 am


Meehehge maru certificate naganemeehaa ah gulhaifi\nމީހެއްގެ މަރު ސެޓްފިކެޓް ނަގަން އެމީހާއަށް ގުޅައިފި\nޗަންދުރަޝޭކަރް ފޯނުން އޭނާގެ މަރުގެ ސެޓްފިކެޓް ދައްކާލަނީ\nއިންޑިޔާގެ މަހަރަޝްތުރާ ސްޓޭޓްގެ ތާނޭގައި ދިރިއުޅޭ މީހަކު ބުނާ ގޮތުގައި އެ ހިސާބުގެ ކަމާ ބެހޭ އިދާރާއަކުން އޭނާއަށް ގުޅާފައި އޭނާގެ މަރުގެ ސެޓްފިކެޓާ ހަވާލުވާން އެ ތަނަށް ދާން އެދިއްޖެ އެވެ.\nޗަންދުރަސޭކަރް ދެސާއީ އަކީ އޮގަސްޓް 2020 ގައި ކޮވިޑް-19 ޖެހުނު މީހެކެވެ. އަދި ބަލި ޖެހުމުން އޭނާގެ އަމިއްލަ ގޭގައި ހުރެ ދެސާއީ ވަނީ ފަސޭހަވެސް ވެފަ އެވެ. ކަރަންޓީނުގައި ހުރި މުއްދަތުގައި ވެސް ސިއްހީ އިދާރާތަކުން އޭނާއަށް ގުޅާ ހާލު އަހުވާލު ވެސް އޮޅުން ފިލުވި ކަމަށް ދެސާއީ ބުންޏެވެ.\nޓީޗަރެއްގެ ވަޒީފާ އަދާކުރާ ދެސާއީ ބަލިން ފަސޭހަ ވެގެން އާދައިގެ ދިރިއުޅުމެއް އުޅެމުން ދަނިކޮށް ކުއްލިއަކަށް މިދިޔަ އަންގާރަ ދުވަހު އޭނާއަށް އަންހެނަކު ފޯނު ކުރި އެވެ. އެމީހާ ދެސާއީ ކައިރީ ބުނީ އޭނާއަކީ ތާނޭ މުނިސިޕަލް ކޯޕަރޭޝަންގެ ހެލްތު ޑިޕާޓްމަންޓުގައި މަސައްކަތްކުރާ މީހެއް ކަމަށެވެ. އެ އަންހެންމީހާ ދެސާއީ ކައިރީގައި ބުނި ކަމަށް ވަނީ އޭނާގެ ނަމުގައި ހަދާފައިވާ މަރުގެ ސެޓްފިކެޓް ބަލާ ދިއުމަށެވެ.\n"އެ އަންހެންމީހާ އަހަންނަށް ފޯނުކޮށްފަ ބުނި ޓީއެމްސީން ބޭނުންވެއޭ ޗަންދުރަ ޝޭކަރް ދެސާއީގެ ނަމުގައި މަރުގެ ސެޓްފިކްޓް ހަދަން. އަހަރެން ބުނިން ތި ވާހަކަ ދައްކަނީ ޗަންދުރަޝޭކަރް ދެސާއީ އާއޭ. އެހެން ބުނީމަ އެ އަންހެންމީހާ އަށް ވެސް ލިބުނީ ޝޮކެއް. ދެން އެހީ އަހަރެންގެ އާއިލާގެ މީހަކު މިފަހުން މަރުވިތާ ނުވަތަ ކޮވިޑް-19 ޖެހުނުތޯ. އެހެން އަހާފަ އަވަސް އަވަހަށް ފޯނު ބާއްވައިފި،" ދެސާއީ ބުންޏެވެ.\nއަންހެންމީހާ ފޯނު ބޭއްވުމުން ދެސާއީ ވަގުތުން ތާނޭގެ ޓީއެމްސީ ކޮވިޑް ވޯ ރޫމް އަށް ދިޔަ އެވެ. އަދި މިއީ ކިހިނެއްވީކަމެއްތޯ އޮޅުން ފިލުވަން ސުވާލުކުރި އެވެ. އެމީހުން މިހާރު ބުނަނީ އެއީ އޮޅިގެން ދިމާވި ކަމެއް ކަމަށެވެ.\nމަރުވެގެން ވެއްޓުމުން އޭނާގެ ކޮއްކާއާ ކައިވެނި ކުރުވައިފި


ޔޫއެފާ އެވޯޑަށް، ޑިބްރެއިނާ ލެވެންޑޯސްކީ އަދި ނޯޔާ ނޮމިނޭޓު ވެއްޖެ – Dhuvas Online\nޔޫއެފާ އިން ހޮވާ އަހަރުގެ އެންމެ މޮޅު ފުޓްބޯޅަ ކުޅުންތެރިޔާގެ އެވޯޑަށް މެންންޗެސްޓާރ ސިޓީގެ ކެވިން ޑިބްރެއިނާ އާއި ޖަރުމަންގެ ބަޔާން މިޔުނިކުގެ ފޯވާޑް ރޮބަޓް ލެވެންޑޯސްކީ އަދި އެޓީމުގެ ގޯލްކީޕަރ މަނުއެލް ނޯޔާ ނޮމިނޭޓްވެއްޖެ އެވެ.\nޔޫއެފާ މެންސް ޕްލޭޔާ އޮފް ދަ އިޔާ އެވޯޑަކީ 2011 ވަނަ އަހަރު ތައާރަފްކުރި އެވޯޑެކެވެ. އެ އެވޯޑު ތައާރަފު ކުރި ފަހުން، މި އެވޯޑް އެންމެ ގިނައިން ހޯދާފައިވަނީ މިހާރު އިޓަލީގެ ޗެމްޕިއަން ޔުވެންޓަސް އަށް ކުޅެމުން އަންނަ ފޯވާޑް ކްރިސްޓިއާނޯ ރޮނާލްޑޯއެވެ. އޭނާ ވަނީ މި އެވޯޑު ތިން ފަހަރު ކާމިޔާބުކޮށްފަ އެވެ. ދެވަނައަށް މި އެވޯޑް އެންމެ ގިނައިން ކާމިޔާބުކޮށްފައިވަނީ ބާސެލޯނާގެ ތަރި ލިއޮނެލް މެސީއެވެ. އޭނާ ދެ ފަހަރު މި އެވޯޑް ކާމިޔާބުކޮށްފައިވެއެވެ.\nއެވޯޑަށް ނޮމިނެޓު ވެފައިވާ ކެވިން ޑިބްރެއިނާ އަކީ މިދިޔަ ސީޒަނުގައި ޔޫރަޕު ފުޓްބޯޅައިގައި އެންމެ ގިނަ އެސިސްޓު ހެދި ކުޅުންތެރިޔާއެވެ. އަދި މީގެއިތުރުން ޕްރިމިއާލީގުގައިވެސް އެންމެ ގިނަ އެސިސްޓު ހަދާފައިވާ ކުޅުންތެރިޔާއެވެ. އެގޮތުން ނިމިގެން ދިޔަ ސީޒަނުގައި އޭނާ ވަނީ 20 އެސިސްޓު ހަދާ 13 ގޯލު ޖަހައިފައެވެ.\nމިދިޔަ ސީޒަނުގައި ލެވެންޑޯސްކީ ވަނީ ތަފާތު މޮޅު ކުޅުމެއް ދައްކައި 47 މެޗުގައި 55 ލަނޑު ކާމިޔާބު ކޮށްފަ އެވެ. ޗެމްޕިއަންސް ލީގުގައި 15 ގޯލު ޖަހާ މުބާރާތުގެ ޓޮޕް ސްކޯރާގެ މަގާމު ހޯދާ ލެވެންޑޯސްކީ ވަނީ ޔޫއެފާ ޗެމްޕިއަންސް ލީގުގެ ތަށި ބަޔާންއާއި އެކު ކާމިޔާބު ކޮށްފައެވެ.\nކީޕަރު ނޯޔާ ވަނީ މިދިޔަ ސީޒަނުގެ ޗެމްޕިއަންސް ލީގުގެ ތަށި ބަޔާންއަށް ހޯދައިދިނުމުގައި މުހިންމު ދައުރެއް އަދާކޮށްފައެވެ. އަދި މީގެ އިތުރުން ޗެމްޕިއަންސް ލީގުގައި ހަ ކްލީން ޝީޓް ފުރިހަމަ ކޮށްފައިވެއެވެ.\nޔޫއެފާ މެންސް ޕްލޭޔާ އޮފް ދަ އިޔާ އެވޯޑަށް ކުޅުންތެރިން ޝޯޓްލިސްޓްކުރީ 80 ކޯޗުންނާއި 55 ނޫސްވެރިންގެ ޕެނަލަކުންނެވެ.\nއެ އެވޯޑު ދޭނީ އޮގަސްޓް 30 ގައި މޮނާކޯގައި އޮންނަ ޗެމްޕިއަންސް ލީގުގެ ގްރޫޕް ސްޓޭޖް ގުރުނެގުމުގެ ރަސްމިއްޔާތުގަ އެވެ.\nކޯވިޑުގެ ސަބަބުން އަޅާފައިވާ ފިޔަވަޅުތަކަށް ނުރުހުންވެ، ސްލޮވާކިއާގައި މުޒާހަރާ ކުރަން ފަށައިފި


SunOnline: Emme Fahu Vindha Jehendhen akee emme asaru gadha loabi ge dhivehi film: producer\ndate_range އަންގާރަ 26 މާޗް 2019\n"އެންމެފަހު ވިންދާ ޖެހެންދެން"އަކީ އެންމެ އަސަރުގަދަ ލޯބީގެ ދިވެހި ފިލްމު: ޕްރޮޑިއުސަރު\nމަރިޔަމް ރާނިޔާ 06 Apr 2015, 14:46\nފިލްމްގެ ޕޯސްޓަރެއް -- އެ ފިލްމް ރޭ ވަނީ އޮލިމްޕަސްގައި ޕްރިމިއާކޮށްފައި --\n"އެންމެފަހު ވިންދާ ޖެހެންދެން" ފިލްމަކީ މިހާތަނަށް ދިވެހި ސިނަމާއަށް އައި އެންމެ އަސަރުގަދަ ލޯބީގެ ފިލްމު ކަމަށް އެ ފިލްމްގެ ޕްރޮޑިއުސަރު އަލީ މުހައްމަދު (މޮގާ) ބުނެފި އެވެ.\nޑާކްރެެއިން އެންޓަޓެއިންމަންޓްގެ ފިމްލު، "އެންމެ ފަހު ވިންދާ ޖެހެންދެން" އޮލިމްޕަސް ސްކްރީންގައި ރޭ ވަނީ އަޅުވާފަ އެވެ. ފިލްމުގެ ޕްރޮޑަކްޝަން ޓީމުން ބުނީ ފިލްމާމެދު އާންމުންގެ ތަރުހީބު ބޮޑު ކަމަށާއި ހީކުރިވަރަށް ވުރެ ނަތީޖާ ރަނގަޅު ކަމަށެވެ.\n"އެންމެ ފަހު ވިންދާ ޖެހެންދެން"ގެ ޑައިރެކްޓަރު އަލީ ޝިފާއު (ޗިއްޕެ) "ސަން"އަށް ބުނީ ފިލްމްގެ ޕްރިމިއާ ޝޯއަށް ވެސް ހީކުރި ވަރަކަށް ވުރެ ބޮޑު ތަރުހީބެއް ބެލުން ތެރިންގެ ފަރާތުން ލިބުން ކަމަށެވެ.\n"ޕްރިމިއާގަ ވެސް ހީކުރި ވަރުގެ ބޮޑު ތަރުހީބެއް ފިލްމަށް ވަނީ ލިބިފައި. ފިލްމްގެ ތަރިންގެ ދައްކުވާދީފައިވާ ހުނަރާ މެދު ވަރަށް ބޮޑަށް ހިތްހަމަޖެހޭ،" ޑައިރެކްޓަރު ބުންޏެވެ.\nފިލްމްގެ ޕްރިމިއާ އަށް ފަހު ފިލްމާ މެދު ވަރަށް ބޮޑަށް ހިތްހަމަޖެހޭ ކަމަށާއި މި ފިލްމަކީ ދިވެހި ސިނަމާތަކަށް މިހާތަނަށް އައި އެންމެ އަސަރުގަދަ ލޯބީގެ ފިލްމު ކަމުގައި ބެލުންތެރިން ވެސް ބަލައިގެންފައިވާ ކަމަށް މަހުދީ އަހުމަދު ވަނީ ބުނެފަ އެވެ. އެ ފިލްމަކީ މަހުދީގެ ވާހަކައެއްގެ މައްޗަށް ހަދާފައިވާ ފިލްމެކެވެ.\nމަޝްހޫރު ޑައިރެކްޓަރު އަދި އެކްޓަރު އަހުމަދު ނިމާލްގެ ދަރި ޖުމައްޔިލް ނިމާލް އާއި މަރިޔަމް މަޖުދާ ލީޑް ރޯލް ކުޅެފައިވާ އެ ފިލްމުގެ މުހިންމު ރޯލެއް ކުޅެފައިވާ އެހެން ތަރިންގެ ތެރޭގައި ހިމެނެނީ މުހައްމަދު މަނިކު އާއި ރޯނު ހަސަން މަނިކު އެވެ.\nމި ފިލްމް މި މަހުގެ 15އާ ހިސާބަށް އޮލިމްޕަސްގައި ކުރިއަށްގެންދާ ގޮތަށް ވަނީ ހަމަޖެހިފަ އެވެ.\nraniamariyam މަރިޔަމް ރާނިޔާ


އޭކޭ ޗެލެންޗް ކަޕް 2017 ގައި މިހާތަނަށް9ޓީމަކުން ބައިވެރިވެއްޖެ – Nilandhe\nއޭކޭ ޗެލެންޗް ކަޕް 2017 ގައި މިހާތަނަށް9ޓީމަކުން ބައިވެރިވެއްޖެ\nއިތުރު ޓީމުތައް ބައިވެރިވުމުގެ ޝައުގުވެރިކަން ދަނީ ފާޅުކުރަމުން\nފ.އަތޮޅުގައި ބާއްވާ އެންމެ ޝަރަފްވެރި އަދި އެންމެ އަގު ބޮޑު ފުޓްސަލް މުބާރާތް، އޭކޭ ޗެލެންޖްކަޕްގެ މިއަހަރުގެ މުބާރާތުގައި ބައިވެރިވުމަށް ހުޅުވާލި ފުރަތަމަ ފުރުސަތުގައި މިހާތަނަށް9ޓީމަކުން ބައިވެރިވެފައިވާކަމަށް އެ މުބާރާތުގެ އިންތިޒާމް ކޮމިޓީން ހާމަކޮށްފިއެވެ.\nމިހާތަނަށް ބައިވެރިވެފައިވަނީ ތިން ހަރުގެ، ނިލަންދޫ ޔޫތް ޖެނެރޭޝަން ޖޫނިއަރސް، ނިލަންދޫ ޔޫތް ޖެނެރޭޝަން ފްރެންޑްސް، ނިލަންދޫ ޔޫތް ޖެނެރޭޝަން، ސުޕަރ ގަޓް ސިޓީ ސްޕޯޓްސް، ސުޕަރ ގަޓް ސިޓީ ނިއު ޖެނެރޭޝަން، ސުޕަރ ގަޓް ސިޓީ ޖޫނިއަރސް، ބީސީ ސްޕޯޓްސް، އަދި ގަޓް ސިޓީއެވެ. މީގެތެރެއިން ބީސީއާއި ގަޓް ސިޓީ ފިޔަވައި އަނެއް ހުރިހާ ޓީމަކީވެސް ނިލަންދޫގެ ޓީމުތަކެވެ.\nގާތްގަނޑަކަށް ޖުމްލަ 150،000ރ. ޚަރަދުވާނެކަމަށް ބެލެވޭ މި މުބާރާތުގެ ލޭޓް އެންޓްރީގެ މުއްދަތު ހަމަވާނީ ޖޫން 18 ވަނަ ދުވަހުގެ ހަވީރު 6:00 އެވެ.\nޗެންޕިއަން ޓީމަށް 30،000ރ. ހުށަހަޅާފައިވާ މި މުބާރާތުގައި ބައިވެރިވުމުގެ ޝައުގުވެރިކަން ނިލަންދޫގެ އިތުރު ޓީމުތަކުންނާއި، ފ.އަތޮޅާއި، ދ.އަތޮޅާއި އަދި ކ.އަތޮޅުގެ ބައެއް ރަށުގެ ޓީމުތަކުން ދަނީ ފާޅުކުރަމުންނެވެ.\nމި މުބާރާތަކީ ފ.ނިލަންދޫ ދާއިރާގެ މަޖިލިސް މެންބަރު ޑރ.ޢަބުދުﷲ ޚަލީލުގެ އޭކޭ ފައުންޑޭޝަނުން ކޮންމެ ފިތުރު ޢީދަކާ ދިމާކޮށް ބާއްވަމުން ގެންދާ މުބާރާތެކެވެ.\nއޭކޭ ޗެލެންޖް ކަޕް\nޕީއެސް ޓޫ މޮޅުވެ، ތިން ހަރުގެ އިން ފަހުލަވާން ޖޫނިއަރސް ފުނޑާލައިފި\nއެފްސީ ފަހުލަވާން މޮޅުވެ، ބީސީ ސްޕޯޓްސް ބޮޑުތަފާތަކުން ކާމިޔާބުކޮށްފި\n9 ޖުލައި 2016\nMurey 21 ޖޫން 2017 ކުރިން 4:05 am\nNilandhoo young generation


Inthihaabuge sahhakan kashavaru kuran govaalan jehey sababeh noannaane: Lanka\nއިންތިހާބުގެ ސައްހަކަން ކަށަވަރުކުރަން އދ. އިން ގޮވާލަންޖެހޭ ސަބަބެއް ނޯންނާނެ: ލަންކާ\nސްރީ ލަންކާގައި މާދަމާ ބާއްވާ ރިޔާސީ އިންތިހާބުގައި އެންމެންގެ ބައިވެރިވުން ކަށަވަރުކޮށް އިންސާފުވެރިކަމާ އެކު ކުރިއަށް ގެންދިއުމަށް އދ. އިން ތަކުރާރުކޮށް ގޮވާލާފައި ވާތީ އެކަމަށް ލަންކާ ސަރުކާރުން ފާޑުކިޔައި ކަންބޮޑުވުން ފާޅުކޮށްފި އެވެ.\nއދ.ގެ ސެކްރެޓަރީ ޖެނެރަލް ބާންކީ މޫންގެ ތަރުޖަމާނުގެ ފަރާތުން ނެެރުއްވި ބަޔާނުގައި ވަނީ އިންސާފާއި ހަމަހަމަކަމާ އެކު މާދަމާގެ އިންތިހާބު ކުރިއަށް ގެންދާނެ ކަމަށް އުންމީދުކުރާ ކަމަށެވެ. ނަމަވެސް މިިއީ ނުބައި ދަނޑިވަޅެއްގައި ނެރުނު އަދި ދައްކަން ނުޖެހޭ ވާހަކައެއް ދައްކާފައިވާ ބަޔާނެއް ކަމަށް ލަންކާ ސަރުކާރުން ވަނީ ބުނެފަ އެވެ. އދ. އިން މިއަދު ބަޔާން ނެރުނު އިރު ސެކްރެޓަރީ ޖެނެރަލް ވެސް މި މޭރުމުން މީގެ ކުރިން ވަނީ ބަޔާނެއް ނެރުއްވައިފަ އެވެ.\n"ސްރީ ލަންކާ އިން ދަނީ 1931 ވަނަ އަހަރުން ފެށިގެން ވަރަށް ހަރުދަނާ ކަމާ އެކު، އަމާންކަމާއި ސުލްހަވެރިކަމާ އެކު ގަވާއިދުން އިންތިހާބުތައް ބާއްވަމުންނެވެ. އިންތިހާބުތަކުގައި އެ މީހަކު ބޭނުންވާ ގޮތަކަށް ވޯޓު ދިނުމުގެ މިނިވަކަން ސްރީ ލަންކާގައި އޮވެ އެވެ." އެކްސްޓާނަލް އެފެއާޒް މިނިސްޓްރީން ނެރުނު ރައްދު ބަޔާނުގައި ބުނެފައިވެ އެވެ.\nމި ބަޔާނުގައި ބުނެފަައި ވަނީ ލަންކާގެ އިންތިހާބުތަކުގައި ހުރިހާ ދަރިކޮޅެއްގެ އަދި ހުރިހާ ސަރަހައްދުތަކެއްގެ މީހުންނަށް މިނިވަންކަން އޮންނަ ކަމަށާއި އަބަދުވެސް އިންތިހާބުތައް ބާއްވަނީ އެންމެންގެ ބައިވެރިވުން އޮންނަ ގޮތަށް ކަމަށެވެ. އިލެކްޝަންސް ކޮމިޝަނަކީ މުސްތަގިއްލު ތަނެއް ކަމަށާއި އިންތިހާބުގެ ކަންކަން ކުރިއަށްދާ ގޮތް ބެލުމަށް ބައިނަލްއަގުވާމީ އޮބްޒާވަރުންގެ އެތައް ބަޔަކު ހަރަކާތްތެރިވަމުންދާ ކަމަށް ބަޔާނުގައިވެ އެވެ.\n"... މި ހުރިހާ ކަމެއް މިހެން ހުރި އިރު އިންތިހާބުގެ ސައްހަކަން ކަށަވަރު ކުރުމަށް ތަކުރާރުކޮށް ގޮވާލުމަކީ ކުރަންޖެހޭ ކަމެއްގެ ގޮތުގައެއް ނުދެކެމެވެ." ލަންކާ ސަރުކާރުން ބުނެފައިވެ އެވެ.\nމާދަމާގެ އިންތިހާބުގައި، 2005 ވަނަ އަހަރުން ފެށިގެން ރައީސްކަމުގައި ހުންނެވި މަހިންދަ ރާޖަަޕަކްސައާ ވާދަކުރައްވަނީ އޭނާގެ ކުރީގެ ހެލްތު މިނިސްޓަރު މައިތިރިޕަލަ ސިރިސޭނާ، 63، އެވެ. އިންތިހާބުގެ ކުރިން، ގާނޫނު ހަދާ މަޖިލީހުގެ 25 މެންބަރަކު ރައީސް ރާޖަޕަކްސަގެ ޕާޓީ ދޫކޮށް، އިދިކޮޅު އިއްތިހާދުގެ ކެންޑިޑޭޓް ސިރިސޭނާ އަށް ތާއީދުކުރަން ވަނީ ނިންމަައިފަ އެވެ. މިއީ ލަންކާގެ ފަހުގެ ތާރީހެއްގައި ބާއްވާ އެންމެ ވާދަވެރި އިންތިހާބަށް ވެގެން ދާނެ ކަމަށް ވަނީ ބެލެވިފަ އެވެ.


#BREAKING: Male' sarahahdhuge school thakuge kiyavaidhinun grade7in mahchah, ehen grade thah online koh | Jazeera\tސުކޫލްގައި ކިޔަވައިދޭނީ ގްރޭޑް7މައްޗަށް! - Jazeera\nދެ ހަފްތާއަށް ގްރޭޑް އެކަކުން، ހަޔެއްގެ ކުދިންގެ ކިޔެވުުން އޮންލައިންކޮށް!\nއަބްދުﷲ ނަސީރު އިބްރާހިމް February 12, 2021 512 views0\nއެޑިއުކޭޝަން މިނިސްޓަރ އާއިޝަތު އަލީ ބައެއް ސުކޫލް ދަރިވަރުންނާއެކު -- ފޮޓޯ: އެޑިއުކޭޝަން\nމާލެ ސަރަހައްދުގެ ގްރޭޑް އެކަކުން، ހަޔެއްގެ ކުދިންގެ ކިޔެވުން އޮންލައިންކޮށް ކުރިއަށްގެންދިއުމަށް އެޑިއުކޭޝަން މިނިސްޓްރީން ނިންމައިފި އެވެ.\nކޮވިޑް ކޮންޓްރޯލްކުރުމަށް އަޅާ ފިޔަވަޅެއްގެ ގޮތުން މީގެކުރިން ވަނީ ޕްރީސްކޫލްތަކުގެ ކިޔެވުންވެސް ހުއްޓުވައިފަ އެވެ.\nއެޑިއުކޭޝަން މިނިސްޓްރީން ކުރި އިއުލާނެއްގައި ވަނީ ކޭސްތައް އިތުރުވެފައިވާތީ ހެލްތު ޕްރޮޓެކްޝަން އެޖެންސީ (ޢެޗްޕީއޭ) ގެ އިރުޝާދުގެ ދަށުން ދެ ހަފްތާއަށް ގްރޭޑް އެކަކުން ހަޔެއްގެ ކްލާސްތައް ކުރިއަށްގެންދާނީ އޮންލައިންކޮށް ކަމަށެވެ. އެހެންކަމުން ސުކޫލްގައި ދެން ކިޔަވައިދެމުންގެންދާނީ ގްރޭޑް7އިން މަތީގެ ދަރިވަރުންނަށް އެކަނި އެވެ.\nކުރިއަށް އޮތް ދެ ހަފްތާއަށް މާލޭ ސަރަޙައްދުގެ ސްކޫލްތަކުގައި 1 އިން6އެއްގެ ކިޔެވުން އޮންލައިންކޮށް ކުރިއަށް ގެންދިއުމާ ގުޅޭ pic.twitter.com/QG6rsDmWYK\n— Ministry of Education (@MoEdumv) February 12, 2021\nމާލެ ސަރަހައްދުން ފެންނަ ކޭސްތައް އިތުރުވެ، ފިޔަވަޅުތައް ހަރުކަށިކުރަން ވަނީ ފަށައިފަ އެވެ. އެގޮތުން ގްރޭޓާ މާލެ ސަރަޙައްދު (މާލެ، ހުޅުމާލެ، ވިލިމާލެ ތިލަފުށި، ގުޅީފަޅު، ހުޅުލެ) ގައި، ހަވީރު ހަޔަކުން ފެށިގެން ހެނދުނު ހަޔަކަށް އެއްގަމު އުޅަނދު ފަހަރު ދުއްވުން މަނާކޮށްފަ އެވެ. އަދި ގްރޭޓަރ މާލެ ސަރަހައްދުގައި އެއްފަހަރާ އެންމެ ގިނަ ވެގެން އެއްވެ އުޅެވޭނީ 10 މީހުންނަށް ކަމަށް ހެލްތު އެމަރޖެންސީ އޮޕަރޭޝަންސް ސެންޓަރުން ވަނީ ކަނޑައަޅާފަ އެވެ.\nމާލޭގައި އަޅާފައިވާ ފިޔަވަޅުތައް ވަރުގަދަ ކޮށްފައި މިވަނީ ކޭސްތަކުގެ އަދަދު އިތުރުވާން ފަށާފައި ވަނިކޮށެވެ. ދުވާލެއްގެ މައްޗަށް 100 އަށް ވުރެ ގިނަ މީހުން ދަނީ ކޮވިޑަށް ޕޮޒިޓިވްވަމުންދާތާ މަހެއްހާ ދުވަސް ވަނީ ވެފައެވެ.\nމިނިސްޓަރ އައިޝަތު ނަހުލާ\nސުކޫލްގައި ކިޔަވައިދޭނީ ގްރޭޑް7މައްޗަށް!


Sarukaaru las vanee MDP ge baibaivumaa hedhi: Qasim\nޖުމްހޫރީ ޕާޓީގެ ލީޑަރު އަދި މި ސަރުކާރު ކޯލިޝަން ޕާޓްނަރު ގާސިމް އިބްރާހިމް\nރައީސް އިބްރާހިމް މުހައްމަދު ސޯލިހު ބޭނުންފުޅުވެ ވަޑައިގަންނަވާ ސްޕީޑްގައި ރައްޔިތުންނަށް ހިދުމަތް ނުދެވެނީ ވެރިކަން ކުރާ މައި ޕާޓީ، އެމްޑީޕީގެ ތެރޭގައި އޮތް ބައިބައިވުމުގެ ސަބަބުން ކަމަށް ޖޭޕީގެ ލީޑަރު އަދި މި ސަރުކާރު ކޯލިޝަން ޕާޓްނަރު ގާސިމް އިބްރާހިމް ވިދާޅުވެއްޖެ އެވެ.\nޖޭޕީން ރޭ ބޭއްވި ޖަލްސާއެއްގައި ގާސިމް ވިދާޅުވީ ސަރުކާރުން ރައްޔިތުންނަށް ކޮށްދޭން ބޭނުންވާ ކަންކަން ލަސްވުމުގެ ސިއްރަކީ ސަރުކާރު ކޯލިޝަންގެ ބައިވެރިން ކަމަށް ވިދާޅުވެ އެމްޑީޕީގެ ރައީސް މުހައްމަދު ނަޝީދު ދެއްކެވި ވާހަކަތަކަށް ރައްދު ދެއްވާފަ އެވެ.\nގާސިމް ވިދާޅުވީ ރައީސް ސޯލިހަކީ ވަރަށް މަޑުމައިތިރި ބޭފުޅެއް ކަމަށެވެ. އެ މަނިކުފާނު ވެރިކަން ކުރައްވަމުން ގެންދަވަނީ އަމިއްލަފުޅު ޕާޓީ ތެރޭގެ ބޮޑެތި ހަމަނުޖެހުންތަކާއެކު ވެސް ކެތްތެރިކަމާއެކުގައި ކަމަށެވެ. ކޯލިޝަންގެ ބައިވެރިއެއްގެ ހައިސިއްޔަތުން ޖޭޕީން އެކަމާ އުފާ ކުރާ ކަމަށް ވެސް ގާސިމް ވިދާޅުވިއެވެ.\nދެން ވިދާޅުވީ ރައްޔިތުން އެދޭ ދުވެލީގައި ހިދުމަތްތައް ދޭން ރައީސް ބޭނުންފުޅުވެ ވަޑައިގަންނަވާ ކަމަށާ ނަމަވެސް އެކަމަށް އޮތް ހުރަހަކީ އެމްޑީޕީގެ ތެރޭގައި އޮތް ބައިބައިވުން ކަމަށެވެ.\n"އަޅުގަނޑު މިއަދު އުފާކުރަން އަދުގެ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް، އިހްލާސްތެރިކަމާއި މަޑުމައިތިރި ކަމާއެކު، އެ ޕާޓީގެ ތެރޭގައި ބޮޑެތި ގުޖަޑުތަކާއި ހަމަނުޖެހުންތައް ހުރި އިރުވެސް އެމަނިކުފާނު މި ސާބިތުކަމާއެކީ ކެތްތެރި ކަމާއެކީ ކުރިއަށް ގެންދަވާތީ. އެމަނިކުފާނު ބޭނުންފުޅުވާ ސްޕީޑްގައި ރައްޔިތުންނަށް ހިދުމަތްކޮށް ނުދެވިގެން މި އުޅެނީ އެމްޑީޕީގެ ތެރޭގައި އޮތް ބައިބައިވުމުގެ ސަބަބުން... އާދެ، އޭގެ ސަބަބުންކަން ކަށަވަރު." ގާސިމް އިބްރާހިމް ވިދާޅުވި އެވެ.\nގާސިމް ވިދާޅުވީ ރައީސަށް ޖޭޕީ އައި އޭނާގެ ފުރިހަމަ އިތުބާރު އެބައޮތް ކަމަށެވެ. އަދި ވެވަޑައިގެންފައިވާ ވައުދާ އެއްގޮތަށް ކަންކަން ކުރައްވާނެ ކަމުގެ އުންމީދުގައި ހުންނެވި ކަމަށެވެ.\n"އަޅުގަނޑުމެން ބަލަހައްޓައިގެން ތިބެމާ ހިނގާ ކިހާ ހިސާބަކަށްތޯ މި ދަތުުރުގައި އަޅުގަނޑުމެންނަށް ދެވެނީ. އެ ދެވޭ ހިސާބަކުން އަޅުގަނޑުމެންނަށް އެނގިދާނެތާ ގޯސްވަންޏާ، އެހެން ނޫންތޯ؟"\nދާދި ފަހުން ކ. ގުރައިދޫ އެމްޑީޕީގެ ހަރުގެއެއް ހުޅުވަން ބޭއްވި ޖަލްސާގައި ރައްޔިތުންގެ މަޖިލީހުގެ ރައީސް މުހައްދު ނަޝީދު ވިދާޅުވީ ކޯލިޝަނަކުން ސަރުކާރު ހިންގަން ޖެހުމުން ވަރަށް ބޮޑެތި ހުރަސްތަކެއް ކުރިމަތިވަމުންދާ ކަމަށެވެ.\nއެމްޑީޕީން އަދި ސަރުކާރުން ރައްޔިތުންނަށް ގެނެސްދޭން ބޭނުންވާ އެތައް މަޝްރޫއުތަކެއް ހުއްޓިފައި ވަނީ ކޯލިޝަންގެ ސަބަބުން ކަމަށެވެ. ނަޝީދު ވިދާޅުވީ ބައެއް ވުޒާރާތަކާއި، ކުންފުނިތައް ހިންގުމުގައި ތިބީ އެެހެން ޕާޓީތަކުގެ މެންބަރުން ކަމަށާ އޭގެ ސަބަބުން ރައީސްގެ ވިސްނުންފުޅަށް ވަރަށް ގިނަ ފަހަރަށް ހުއްޓުން އައިސް ހުރަސްތައް ކުރިމަތިވާ ކަމަށެވެ.


REPORT: Gadha kamun fikuru ehgoiy kurun, vaane kameh tha? | Mihaaru\nމައުމޫންގެ ކޮޅަށް އެރުއްވުމަށް ފަހު އަލުން ރައީސް ޔާމީންގެ ފަޅިޔަށް ބަދަލުވެވަޑައިގެންނެވުމަށް ފަހު ބޭއްވި ހަފުލާއެއްގައި ރެޑްވޭވް ސަލީމް (މ) އާއި ޝުޖާއު (ކ) -- ފޮޓޯ: މުހައްމަދު ޝަރުހާން / މިހާރު\nގަދަކަމުން ފިކުރު އެއްގޮތްކުރުން، ވާނެ ކަމެއްތަ؟\n15 ޑިސެމްބަރ 2016 - 08:43 30 comments\nޕީޕީއެމް ދެ ފަޅިވެ، ރައީސް އަބްދުﷲ ޔާމީންގެ ފެކްޝަނަކާއި ޕާޓީގެ ރައީސް މައުމޫން އަބްދުލްގައްޔޫމްގެ ފެކްޝަނެއް ވުޖޫދުވި އެއް ސަބަބަކަށް މަޖިލިހުގެ ތެރެއިން ރައްޔިތުންނާ ގުޅުން ހުރި ގިނަ ގާނޫނުތަކެއް، އަސާސީ ހައްގުތައް ގެއްލޭ ގޮތަށް، ފާސްކުރުން ހިމެނެ އެވެ. އެއް ބަޔަކަށް އެ ގާނޫނުތައް ވީ ގާނޫނުއަސާސީ ހިމާޔަތް ކުރަން ލިބުނު އަލާއުއްދީނުގެ ވޮއްގަނޑަށެވެ. އަނެއް ބަޔަކަށް އެއީ ރައްޔިތުންގެ ކަރަށް ދިއްކޮށްލި ހަންޖަރެކެވެ.\nމަޖިލިހުން ފާސްކުރި ބައެއް ގާނޫނުތަކާ މެދު ހިތްހަމަޖެހިވަޑައިނުގެންނެވި މެމްބަރުން އަދިވެސް ތިއްބެވީ އެ ގޮތުގަ އެވެ. އެކަމަކު ރައީސް ޔާމީންގެ ތަރައްގީގެ މަޝްރޫއުތަކުގައި އެއްބާރުލުން ދޭން ދާއިރާގެ ރައްޔިތުން ބޭނުންވެގެން އަލުން ވަނީ ރައީސް ޔާމީނާ ގުޅިވަޑައިގެންފަ އެވެ.\nޕީޕީއެމް މެމްބަރުންގެ ތެރެއިން ރައީސް މައުމޫނަށް ތާއީދުކުރެއްވި މެމްބަރުންނަށް ތަފާތު ފިއްތުންތައް ކުރިމަތިލާން ވަނީ ޖެހިފަ އެވެ. ވިސްނުން ބަދަލުނުކޮށްފި ނަމަ، މެމްބަރުންނާ ގުޅުން ހުރި ވިޔަފާރިތައް ބަނގުރޫޓުކޮށްލާނެ ކަމުގެ އިންޒާރު، އަމަލީ ސިފައެއްގައި، ދަނީ ފެންނަމުންނެވެ.\nއޭދަފުށީ ދާއިރާގެ މެމްބަރު އަދި ވިޔަފާރިވެރިޔާ އަހުމަދު ސަލީމް (ރެޑްވޭވް ސަލީމް) އާއި އޭނާގެ ވިޔަފާރީގެ ބައިވެރިޔާ ބާރަށު ދާއިރާގެ މެމްބަރު އިބްރާހިމް ޝުޖާއު ކޮޅު ބަދަލުކުރެއްވީ، ރެޑްވޭވުން 50 މިލިއަން ރުފިޔާ އިންވެސްޓް ކޮށްގެން ހުޅުމާލޭގައި ހެދި ފިހާރައާ އެކު ހުޅުވަން ޖެހޭ ކެފޭ އާއި ބޮޑު ގުދަނުގެ އެއްބަސްވުން ބާތިލުކޮށް ތަން އަތުލާނެ ކަމުގެ އިންޒާރު އެޗްޑީސީން ދީފައި ވަނިކޮށެވެ. އެކަމަކު އަލުން ރައީސް ޔާމީން ކޮޅަށް ބަދަލުވުމުން ކެފޭ ހުޅުވައި ވިޔަފާރިކުރުމުގެ މަގު ފަހިވި އެވެ. އެކަމަކު ހިޔާލު ދެ ކަފިވި ބައެއް މެމްބަރުން އަދި ތިއްބެވީ އެއް އަޒުމެއްގަ އެވެ. ފައިބުޑަށް ވެއްޓި ސަލާން ޖެހުމުގެ ވިސްނުމެއް އަދި ނެތެވެ.\nމެމްބަރު ސައުދުﷲ ގެ ޕްރޮޖެކްޓުތައް ހުއްޓާލުން\nގދ. ތިނަދޫ އުތުރު ދާއިރާގެ މެމްބަރު ސައުދުﷲ ހިލްމީގެ 25 ޕަސަންޓު ހިއްސާ އޮންނަ ސްވިފްޓް އިންޖީނިއަރިން ޕްރައިވެޓް ލިމިޓެޑާ ހަވާލުކުރި ހަ ޕްރޮޖެކްޓެއް ހުއްޓާލަން ސަރުކާރުން އެންގި ސަބަބެއް ނޭނގެ އެވެ. އެހެންވެ 24 އަހަރު ވީ ކުންފުންޏަށް މާލީ ގޮތުން ބޮޑެތި ގެއްލުންތަކާ ވަނީ ކުރިމަތިލާން ޖެހިފަ އެވެ. މަސައްކަތަށް ބޭނުންވާ މީހުން ގެނެސް، މުސާރަ އާއި ކެއުމާއި މެޑިކަލް އާއި އެކޮމޮޑޭޝަނާއި އިދާރީ ގޮތުން އެތައް ހަރަދުތަކެއް ކުރަން ޖެހުނު ކަމަށް އެ ކުންފުނިން ބުނެ އެވެ.\nނަމަވެސް މިކަމާ ގުޅޭ ގޮތުން އެއްވެސް ވާހަކައެއް ދައްކަވަން ސައުދުﷲ ބޭނުމެއް ނުވެ އެވެ.\nސައުދުﷲ ހިލްމީ މަޖިލީހުގެ ޖަލްސާއެއްގައި ވާހަކަ ދައްކަވަނީ: އޭނާގެ ހިއްސާ އޮންނަ ކުންފުނީގެ ހަ ޕްރޮޖެކްޓެއް ވަނީ ހުއްޓާލާފައި. - ފޮޓޯ: މަޖިލިސް\nސްވިފްޓް އިންޖިނިއަރިންގެ ޑިރެކްޓަރު މުހައްމަދު ޒުބައިރު ވިދާޅުވި ގޮތުގައި ސަރުކާރުން ހަވާލުކުރި 66 މިލިއަން ރުފިޔާގެ މަޝްރޫއުތައް އެ ކުންފުންޏަށް ލިބުނީ "މޭޒު އަޑިން" ކަމަށް އަޑު ފެތުރުނަސް، އެއީ ހަގީގަތެއް ނޫނެވެ. އެ މަޝްރޫއުތައް އެ ކުންފުންޏާ ހަވާލުކުރީ ޓެންޑާ ބޯޑުގެ އުސޫލާ އެއްގޮތަށް އެ ބޯޑުން ކަމަށް އޭނާ ވިދާޅުވި އެވެ.\nސްވިފްޓަށް ލިބުނު މަޝްރޫއުތައް ހުއްޓާލުމަކީ ސިޔާސީ ގޮތުން އެޅި "ޅައެއްޗެއް"ގެ ގޮތުގައި ޒުބައިރު ސިފަކުރެއްވި އެވެ. ސްވިފްޓަކީ ތިނަދުއަށް އުފަން ހަތަރު ހިއްސާދާރުންގެ ކުންފުންޏެކެވެ.\n"ސްވިފްޓުގެ ކޮންމެ ހިއްސާދާރަކަށް 25 ޕަސަންޓު ހިއްސާ އޮވޭ، ގެއްލުން ލިބެނީ ސައުދުﷲ އަކަށް އެކަންޏެއް ނޫން. މިކަމުގެ ސަބަބުން ތިނަދޫގެ 13 ވަަރަކަށް އާއިލާއަށް އަސަރު ކުރާނެ. މީގެ ސަބަބުން ސަރުކާރަށް ކުރާ ނަފްރަތު އިތުރުވެގެން ދާނީ،" ޒުބައިރު ވިދާޅުވި އެވެ.\nސަރުކާރުން ހުއްޓާލަން އެންގި ޕްރޮޖެކްޓްތައް:\n- ޅ.ހިންނަވަރުގައި އާ ސިއްހީ މަރުކަޒެއް އެޅުން (ގާތްގަނޑަކަށް 10.5 މިލިއަން ރުފިޔާ)\n- ޅ. ނައިފަރުގައިި ސްކޫލް އިމާރާތެއް އެޅުން (ގާތްގަނޑަކަށް 13.5 މިލިއަން ރުފިޔާ)\n- ފ. ނިލަންދޫގައި ސްކޫލް އިމާރާތެއް އެޅުން (16 މިލިއަން ރުފިޔާ)\n- ލ. މާވަށުގައި ސްކޫލް އިމާރާތެއް އެޅުން (ގާތްގަނޑަކަށް 11 މިލިއަން ރުފިޔާ)\n- ދ. ކުޑަހުވަދޫގައި ސްކޫލް އިމާރާތެއް އެޅުން (ގާތްގަނޑަކަށް 8 މިލިއަން ރުފިޔާ)\n- ލ. ފޮނަދޫގައި ޖެންޑާ މިނިސްޓްރީގެ އިމާރާތެއް އެޅުން (7 މިލިއަން ރުފިޔާ)\nސްވިފްޓަކީ 2010 ގައި ކޮންސްޓްރަކްޝަން ދާއިރާއިން ގައުމީ އިނާމް ލިބިފައިވާ ތިނަދޫ ރައްޔިތުން ފަހުރުވެރިވާ ކުންފުންޏެކެވެ. ރާއްޖޭގެ އެކި ކަންކޮޅުތަކުގައި އެތައް އިމާރާތެއް އަޅާފައިވެ އެވެ.\nއެ ކުންފުންޏާ ހަވާލުކުރި ޕްރޮޖެކްޓްތައް ކުރިއަށް ނުގެންދަން އެންގުމަކީ ރައްޔިތުންގެ ރުޅިވެރިކަން ސަރުކާރަށް އަމާޒުވާނެ ކަމެއް ކަމަށް ޒުބައިރު ވިދާޅުވި އެވެ.\n"ސްވިފްޓަކީ ގިނަ ބައެއްގެ އިތުބާރު ލިބިފައިވާ ބައެއް. ގިނަ އަދަދެއްގެ ޕްރޮޖެކްޓްތައް ހުއްޓާލަން އެންގުމުން ގިނަ ބައެއްގެ ހަމްދަރުދީ މިހާރު ވެސް އެބަ ލިބޭ،" ޒުބައިރު ވިދާޅުވި އެވެ.\nމަޝްރޫއުތައް ހުއްޓުވާލި މައްސަލާގައި ސަރުކާރުން ދިނީ އެއް ޖަވާބެކެވެ. ރައްޔިތުންގެ މަޖިލީހުގައި އަންނަ އަހަރުގެ ބަޖެޓު ދިރާސާ ކުރި ކޮމެޓީގައި ފިނޭންސް މިނިސްޓަރު އަހުމަދު މުނައްވަރު ވިދާޅުވެފައިވަނީ އާ މަޝްރޫއުތައް ފެށުމުގެ ބަދަލުގައި މިހާރު ފަށާފައިވާ ކަންކަން ނިންމަން އިސްކަން ދޭނެ ކަމަށެވެ.\n"އަންނަ އަހަރު އިތުރު ކްލާސް ރޫމްތަކެއް ނާޅާނަން. އަދި ސިއްހީ ދާއިރާގައި ވެސް އެފަދަ ޕްރޮޖެކްޓުތަކެއް ކުރިއަކަށް ނުގެންދާނަން،" މަޖިލީހުގެ ކޮމެޓީގައި ފިނޭންސް މިނިސްޓަރު ވިދާޅުވެފައިވެ އެވެ.\n"ސްވިފްޓުގެ ކޮންމެ ހިއްސާދާރަކަށް 25 ޕަސަންޓު ހިއްސާ އޮވޭ، ގެއްލުން ލިބެނީ ސައުދުﷲ އަކަށް އެކަންޏެއް ނޫން، މިކަމުގެ ސަބަބުން ތިނަދޫގެ 13 އެއްހާ އާއިލާއަށް އަސަރު ކުރާނެ، މީގެ ސަބަބުން ސަރުކާރަށް ކުރާ ނަފްރަތު އިތުރުވެގެން ދާނީ،" -ޒުބައިރު\nޕީޕީއެމްގެ ޕާލަމެންޓްރީ ގްރޫޕްގެ ނައިބު ލީޑަރު އަދި ވިލުފުށީ ދާއިރާގެ މެމްބަރު ރިޔާޒް ރަޝީދު ވިދާޅުވީ ސަރުކާރުން ވަކި މުއްދަތެއްގެ ތެރޭގައި ފަށަން އޮންނަ ކަމެއް، ނުފެށި ލަސްވާ ނަމަ އެ ކުންފުންޏަކާ ދޭތެރޭގައި ފިޔަވަޅު އެޅުމުގެ ބާރު ސަރުކާރަށް އޮންނާނެ ކަމަށެވެ. އަދި ގުޅިގެން މަސައްކަތް ކުރާ ކުންފުނިތަކަށް ސަރުކާރުން އަބަދުވެސް މަރުހަބާ ކިޔާ ކަމަށް ވިދާޅުވި އެވެ.\n"ފިކުރު ތަފާތުވެގެން، ސަރުކާރާ ދެކޮޅަށް އުޅޭ ބޭފުޅުންނަށް ވުރެ، ސަރުކާރާ އެކު މަސައްކަތް ކުރަން ބޭނުންވާ މީހުންނާ އެކީ ފަސޭހަވާނެ މަޝްރޫއުތައް ކުރިއަށް ގެންދަން. ސަރުކާރަށް ދަތިކުރާ ނަމަ، ވަކި މީހަކަށް ބެލުމެއް ނެތި ފިޔަވަޅު އަޅާފައި ހުރީ، އެއީ ކޮންމެ ސަރުކާރެއްގައި ވެސް ކުރާ ކަންކަން،" އޭނާ ވިދާޅުވި އެވެ.\nތުލުސްދޫ ދާއިރާގެ މެމްބަރު މުހައްމަދު ވަހީދު އިބްރާހިމް -- ފޮޓޯ: މަޖިލިސް\nކްލެމެންސީ ބޯޑުން ވައްޑެ ވަކިކުރުން\nތުލުސްދޫ ދާއިރާގެ މެމްބަރު މުހައްމަދު ވަހީދު އިބްރާހިމް (ވައްޑެ) ކްލެމެންސީ ބޯޑުން ވަކިކުރީ ކުއްލިއަކަށެވެ. މަޖިލީހަށް ގަރާރެއް ހުށަހަޅައިގެން އެކަން ކުރިއިރު، މާ ބޮޑު ތަފްސީލަކަށް ނުދެ އެވެ. ވައްޑެގެ މައްސަލަ މަޖިލީހުގެ ކޮމެޓީގައި ދިރާސާކުރުމުގެ ފުރުސަތެއް ވެސް ނުދިނެވެ. ހަމައެކަނި މައްސަލައަކަށް ވީ ވައްޑެ ޖަލްސާތަކަށް ހާޒިރުނުވާ ކަމުގެ ތުހުމަތެވެ. ނަމަވެސް އެ ވާހަކަތައް ވައްޑެ ދޮގުކުރައްވަ އެވެ.\nޕީޕީއެމްގެ ރައީސްގެ މައުމޫންގެ ކޮޅުގައި ހުންނެވި ވައްޑެ ވިދާޅުވި ގޮތުގައި ކްލެމެންސީ ބޯޑުން އޭނާ ވަކިކުރީ ހައްގު ގޮތުގައި ތެދުވެ، ހަގީގަތާ އެއްގޮތަށް ވާހަކަ ދައްކަން ފެއްޓެވީމަ އެވެ. އަދި އޭނާއަށް ވުރެ ކްލެމެންސީ ބޯޑުގެ ރައީސް އަދި ބަންޑާރަ ނައިބު މުހައްމަދު އަނިލް ހާޒިރުވެވަޑައިނުގަންނަވާ ޖަލްސާތައް މާ ގިނަ ވާނެ ކަމަށް ވެސް ވިދާޅުވި އެވެ.\nނަމަވެސް އެ ވާހަކަތަކަށް ރައްދު ދެއްވާ ރިޔާޒް ވިދާޅުވީ ވައްޑެއަކީ ކްލެމެންސީ ބޯޑަށް މަޖިލީހުން އައްޔަންކޮށްފައިވާ މެމްބަރަކަށް ވާތީ ވައްޑެ ވަކިކުރުމުގެ އިހްތިޔާރު މަޖިލީހަށް ލިބިގެންވާ ކަމަށެވެ.\n"ބޯޑަށް އައްޔަންކޮށްފައިވާ ނަމަ، އެއްބާރުލުން ދޭން ޖެހޭނެ. ވައްޑެ ވަކި ކުރަން ނިންމީ އޭނާއާ މެދު އިތުބާރު ނުކުރެވޭ ހިސާބަށް ކަންކަން ދިޔައިމަ،" ރިޔާޒް ވިދާޅުވި އެވެ.\nއޭނާ ވިދާޅުވި ގޮތުގައި ވައްޑެ މަގާމުން ވަކިކުރަން މާ ލަސް ވެސް ވެއްޖެ އެވެ. ބޯޑުގެ ޖަލްސާތަކަށް ހާޒިރު ނުވާއިރު، ބޯޑަށް ދޭން ޖެހޭ ފުރިހަމަ އެއްބާރުލުން ވައްޑެގެ ފަރާތުން ނުލިބޭ ކަމަށް އޭނާ ވިދާޅުވި އެވެ.\n"ފިކުރު ތަފާތުވެގެން، ސަރުކާރާ ދެކޮޅަށް އުޅޭ ބޭފުޅުންނަށް ވުރެ، ސަރުކާރާ އެކު މަސައްކަތް ކުރަން ބޭނުންވާ މީހުންނާ އެކީ ފަސޭހަވާނެ މަޝްރޫއުތައް ކުރިއަށް ގެންދަން. ސަރުކާރަށް ދަތި ކުރާ ނަމަ، ވަކި މީހަކަށް ބެލުމެއް ނެތި ފިޔަވަޅު އަޅާފައި ހުރީ، އެއީ ކޮންމެ ސަރުކާރެއްގައި ވެސް ކުރާ ކަންކަން،" - ރިޔާޒް\nޕީޕީއެމް ޕާލަމެންޓްރީ ގްރޫޕް ދެ ބަޔަކަށް ބެހިފައި އޮތްއިރު، އާންމުން ޝައުގުވެރިވާ އެތައް ކަމެއް ދަނީ ހިނގަމުންނެވެ. ހާއްސަކޮށް، ޕީޕީއެމް ވައިބާ ގްރޫޕްގައި މެމްބަރުން ދައްކަވާ ވާހަކަތަކުން ރައީސް މައުމޫނަށް ތާއީދުކުރައްވާ މެމްބަރުންނަށް އިތުރު ފިއްތުންތައް ކުރިމަތި ކުރަން ބާރު އަޅާ މެމްބަރުން މަދެއް ނޫނެވެ.\nޕީޕީއެމްގެ އިސް މެމްބަރަކު "މިހާރު"އާ ވާހަކަ ދައްކަވަމުން ވިދާޅުވީ ސަރުކާރުގެ ސިޔާސަތުތައް ޕީޕީއެމް ވައިބާ ގްރޫޕްގައި ހާމަކުރެއްވުން ރައީސް ޔާމީން މިހާރު ވަނީ ހުއްޓާލައްވައިފަ އެވެ. އޭގެ ސަބަބެއް ކަމަށް ވިދާޅުވީ މެމްބަރުންގެ މެދުގައި ހިޔާލުތަފާތުވުންތައް ބޮޑުވުމެވެ.\n"ރައީސް ބޭނުންފުޅުވަނީ ހިޔާލު ތަފާތުވެގެން ދިޔަ މެމްބަރުން އެނބުރި ވަޑައިގެން މައާފަށް އެދި ކުރިން ވެސް މަސައްކަތް ކުރި ގޮތަށް މަސައްކަތް ކުރަން، ސަރުކާރުން ކުރިއަށް ގެންދާ ތަރައްގީގެ މަޝްރޫއުތަކައިގެން ކުރިއަށް ދާން،" އެ މެމްބަރު ވިދާޅުވި އެވެ.\n"އެކަމަކު މައުމޫންގެ ފެކްޝަން އެއްވެސް މެމްބަރަކު ބޭނުމެއް ނުވޭ ރައީސް ޔާމީންގެ އަރިހަށް ވަޑައިގަންނަވާކަށް، ފައިބުޑަށް ވެއްޓި މައާފަށް އެދެން ބޭނުން ނުވަނީ."\nއެކަމަކު ހިޔާލު ތަފާތުވެގެންނޭ ކިޔާފައި މެމްބަރުންނާ މެދު ފިޔަވަޅު އަޅައި، ތަރައްގީގެ މަޝްރޫއުތައް ހުއްޓުމަކީ މައްސަލައެކެވެ. އެކަމަކު ސިޔާސީ ކުޅިގަނޑަކީ ވިޔާނުދާ، އަޑި ނޭނގޭ ކަމެކެވެ. އެހެންކަމުން ގަދަކަމުން ފިކުރު އެއްގޮތް ކުރެވޭތޯ ސަރުކާރުން ޖަހާ މަޅިޔަކީ ވެސް އޭގެ ކުޅިގަނޑެކެވެ.\nއިތުރު ލިޔުންތައް ތަރައްގީގެ މަޝްރޫއުތައް މެމްބަރު ރިޔާޒް ރަޝީދު ސްވިފްޓް އިންޖިނިއަރިން މުހައްމަދު ވަހީދު އިބްރާހިމް (ވައްޑެ) ޕީޕީއެމްގެ ކޯޅުން\nކޮޅު ބަދަލުކުރުމާއެކު ސައުދުﷲ އަށް މަޝްރޫއުތައް ލިބެނީ


މަކަރުވެރި ހިޔަޅާއި މޮޔަ ކާޅު | arippe's blog\nމަކަރުވެރި ހިޔަޅާއި މޮޔަ ކާޅު\nFiled under: ވާހަކަ, ލިޔުންތައް —2Comments\tMay 14, 2013\nއެއްދުވަހެއްގެ ހެނދުނެވެ. ކާޅެއް ބަނޑުހައިވެގެން ކާއެއްޗަކަށް ހޯދަމުން އުދުހެނީއެވެ. ބޯކޮށް ހެދިފައިވާ ގަސްތައް މަތިން އުދުހެމުންއައިސް މީހުން އުޅޭ ގެތައް މަތިން އުދުހެނިކޮށް ކާނެ އެއްޗެއް ކާޅަށް ފެނުނެވެ. ގެއެއްގެ ބޭރު އަށިމަތީގައި ހިއްކަން އަވީލައިފައިހުރި މަސް ތައްޓެކެވެ. ކާޅު ވަރަށް ނުބައި ގޮތަކަށް ބަލަން އިދެފައި އޭގެ ތެރެއިން މަސްކިބައެއް ތުނބުލައިގެން އުދުހިގެންފިއެވެ. ކާޅު އުފަލުންގޮސް ވަރަށް ދުރަށް ދެވެންދެން އުދުހުނެވެ. އެއްވެސް އެއްޗަކަށް ނުފެންނަ ހިސާބުގައި ހެދިފައިހުރި ގަހެއްގެ އޮފިގަނޑުގައި ކާޅު އިށީނެވެ. އަދި އޭތީގެ ތުނބުން މަސްކިބަ ވީދައިގެން ކާންފެށިއެވެ.\nއެވަގުތު އެތަނަށް ހިޔަޅަކަށް އާދެވިއްޖެއެވެ. މަސްކިބަ ފެނުމާއެކު ހިޔަޅު ދަހިވިއެވެ. އަދި ކާޅުގެ އަތުން އެމަސްކިބަ އަތުލާނެ ގޮތަކާމެދު ވިސްނިއެވެ.\n“ކާޅާ.. ކާޅުގެ އަޑު ތީ ހާދަ ރީތި އަޑެކޭ. ތިޔަ އަޑުން ލަވައެއް ކިޔަނިކޮށް ހުރިހައި ދޫނި ތަކުގެ ރާޖާއަށް ވެވިދާނެ” ކުޑައިރުކޮޅަކު ވިސްނަން އިނދެފައި ހިޔަޅު ބުންޏެވެ.\nއެވަގުތު ކާޅު ބޭނުންވީ ކާޅުގެ އަޑުން ލަވައެއް ކިޔައިގެން ދޫނިތަކުގެ ރާޖާއަށް ވާށެވެ. ކާޅު ލަވައެއްކިޔަން އޭތީގެ ތުނބުކޮޅު ހުޅުވާލުމާއެކު ތުނބުގައިއޮތް މަސްކިބަ ވެއްޓުނެވެ. ހަމައެއާކު އެމަކަރުވެރި ހިޔަޅު މަސްކިބަ ނެގިއެވެ. އަދި ކާޅާ ދިމާއަށް ބުންޏެވެ.\n“މޮޔަ ކާޅާ. ކަލޯ ހީކުރީ ކަލޯގެ އަޑު ވަރަށް ރީތިކަމަށްތަ؟ ދެންވެސް މީހަކު ހަމަ ދައްކާވާހާ ވާހަކައަކަށް ނުހެއްލޭތި.”\nއެހެން ބުނެފައި ހެމުން ހެމުން ހިޔަޅު މަސްކިބަ ހިފައިގެން ދުއްވައިގަތެވެ.\n2 Comments: ފަތމާ\nSeptember 18, 2013 at 8:05 AM\tމީ އަސްލު އަރީޕްގެ ވާހަކައެއް ނޫން ދޯ. ކޮޕީއެއް ދޯ\nSeptember 22, 2013 at 5:17 PM\tyeah, mi vaahaka akee kurin areef ves adu ahaafa oi vaahak eh. ekmakau areef mi vaahaka liyefa eyothee hama evves ehchakah nubalaa, adu ahaafa oi gotha kudhi kudhi badhalu genesgen..\n« ލިޔުންތަކުގެ ސުރުޚި އެޅުމަށް ބޭނުން ކުރެވިދާނެ ބައެއް އަކުރު ސެޓް\nހަސަނުގެ ހުވަފެން »


Lanka ge ehen dheenthakuge meehun muslimunnah amaazukoah dhin...\nލަންކާގެ އެހެންދީންތަކުގެ މީހުން މުސްލިމުންނަށް އަމާޒުކޮށް ދިން ހަމަލާތަކުގައި އެކަކު މަރުވެއްޖެ\nހަމަލާގައި މަރުވެފައިވަނީ 45 އަހަރުގެ މުސްލިމެއް\nލަންކާގައި މުސްލިމުންނާ ދެކޮޅަށް ހަމަނުޖެހުން ފެށިފައި ވަނީ ފޭސްބުކްގައި މުސްލިމް ވިޔަފާރިވެރިއަކު ކުރި ޕޯސްޓަކާ ގުޅިގެން\nކ. މާލެ 14 މެއި 2019 | އަންގާރަ 10:52 2,731\nލަންކާގެ މިސްކިތްތަކުގައި ވަނީ ރޯކޮށްލާފައި - އެމްއެންޑީއެފް\nލަންކާގެ މުސްލިމުންނަށް އަމާޒުކޮށް، އެގައުމުގެ އެހެން ދީންތަކުގެ މީހުން ދިން ހަމަލާތަކުގައި އެކަކު މަރުވެއްޖެއެވެ.\nއީސްޓަރ ސަންޑޭ ހަމަލާ އަށް ފަހު، ސްރީލަންކާގައި ހިނގައި ދިޔަ އެންމެ ބޮޑު ހަމަނުޖެހުން ހިނގާފައި ވަނީ ހޯމަ ދުވަހުއެވެ. ހޯމަ ދުވަހު މުސްލިމުންނާ ދެކޮޅަށް ހިންގި ބިރުވެރި ހަމަލާގައި އުމުރުން 45 އަހަރުގެ މުސްލިމަކު ވަނީ މަރުވެފައެވެ. އޭނާ ހޮސްޕިޓަލަށް ގެންދިޔަތަނުން ވަނީ މަރުވެފައެވެ. އޭނާ މަރުވެފައިވަނީ ޕުއްތަލަމް ޑިސްޓްރިކްގައި އެހެން ދީންތަކުގެ މީހުން، މުސްލިމުންނާ ދެކޮޅަށް ދިން ހަމަލާތަކުގައި ކަމަށް އޭއެފްޕީ ނިއުސްއިން ވަނީ ބުނެފައެވެ.\nމުސްލިމުންނާ ދެކޮޅަށް ލަންކާގައި ފަށާފައިވާ ހަމަނުޖެހުންތަކާ ގުޅިގެން، ހޯމަދުވަހުގެ ރޭ 9:00 އިން ފެށިގެން ފަތިހު ހަތަރެއް ޖަހަންދެން ވަނީ ކާރފިއު އިއުލާންކޮށްފައެވެ.\nއޭއެފްޕީ ނިއުސްއަށް މައުލޫމާތު ދެމުން ލަންކާގެ އޮފިޝަލަކު ބުނެފައި ވަނީ އެ ގައުމުގައި ކާރފިއު އިއުލާންކޮށްފައި ވަނީ މުސްލިމުންނަށް އަމާޒުކޮށް އެހެން ދީންތަކުގެ މީހުން ދެމުން ގެންދާ ހަމަލާތައް ހުއްޓުވުމަކަށް ގެނައުމުގެ ގޮތުން ކަމަށެވެ. އެހެން ނަމަވެސް ކާރފިއު ހިނގާފައިވާ ގަޑިތަކުގައި ވެސް ފުލުހުންގެ ހާޒިރުގައި މުސްލިމުންގެ ގެދޮރާއި މުދަލަށް ގެއްލުން ދޭ މަންޒަރުތައް ދައްކުވައިދޭ ވީޑިއޯތައް ވަނީ އާންމުވެފައެވެ. މުސްލިމުންގެ ވިލެޖްތަކުގައި ރޯކޮށްލައި، އެ މީހުންގެ ގަހަނާތައް ލޫޓުވާލުން ފަދަ ކަންތައް ވަނީ ކޮށްފައެވެ. އަދި އެކަންކަން ހުއްޓުވަން ފުލުހުން މަސައްކަތްކޮށްފައި ނުވުމާއި ހަމަނުޖެހުން ހިންގުމަށް މަގުފަހިކުރާ މަންޒަރުތައް ވެސް ވަނީ އާންމުވެފައެވެ.\nއުތުރު ވެސްޓަރން ޕްރޮވިންސްގައި މުސްލިމުން ދިރިއުޅޭ ސަރަހައްދުތަކުގައި ހުރި މިސްކިތްތަކާއި، މުސްލިމުންގެ ވިޔަފާރިތަކަށް އެހެން ދީންތަކަށް ނިސްބަތްވާ ގްރޫޕްތަކުން ވަނީ ހަމަލާދީފައެވެ. ރޮއިޓަރސް އަށް މައުލޫމާތު ދެމުން އެ ސަރަހައްދުގައި ދިރިއުޅޭ ނަން ހާމަކުރަން ބޭނުންނުވާ މުސްލިމަކު ބުނެފައި ވަނީ ރައިޓް ގިއަރުގައި ތިބި އެތައް ސަތޭކަ ފުލުހުންނާއި، ސިފައިން ކުރިމަތީގައި އެ ގްރޫޕްތަކުން މުސްލިމުންގެ ގެތަކާއި ފިހާރަތައް އަންދާފައިވާ ކަމަށެވެ.\n"އެ މީހުން އަހަރެމެންގެ މިސްކިތްތަކާއި، ފިހާރަތައް އަންދާލީ ރައިޓް ގިއަރުގައި ތިބި ފުލުހުންނާއި، ސިފައިންގެ ކުރިމަތީގައި. އަހަރެމެން ގެއިން ނިކުންނަން މަސައްކަތް ކުރުމުން އެ މީހުން އަންގަނީ ގެއިން ނުނިކުމެ ގޭތެރޭގައި ތިބުމަށް،" އޭނާ ބުންޏެވެ.\nހޯމަ ދުވަހުގެ ރޭ 9:00 އިން އަންގާރަ ދުވަހުގެ ފަތިހު 4:00 އަށް ކާފިއު އިއުލާން ކުރިއިރު، މީގެ ކުރިން ވެސް ނޯތް ވެސްޓަރން ޕްރޮވިންސްގައި މުއްދަތެއް ނެތް ގޮތަށް ކާރފިއު އިއުލާންކޮށްފައި ވެއެވެ. އެ ކާރފިއު ހިނގަނީ ކޮންމެ ދުވަހެއްގެ ވެސް ހެނދުނު 6:00 އަށެވެ.\nލަންކާގައި މުސްލިމުންނާ ދެކޮޅަށް ހަމަނުޖެހުން ފެށިފައި ވަނީ ފޭސްބުކްގައި މުސްލިމް ވިޔަފާރިވެރިއަކު ކުރި ޕޯސްޓަކާ ގުޅިގެންނެވެ. ހުޅަނގު އުތުރުން އޮންނަ ޗިލޯގެ ވިޔަފާރިވެރިއަކު ކުރި ފޭސްބުކް ޕޯސްޓްގައި ބުނެފައި ވަނީ "މާ ބޮޑަށް ނުހޭށެވެ. އެއް ދުވަހަކުން ރޯންޖެހޭނީ ކަލޭމެންނެވެ." އެ ޕޯސްޓާ ގުޅިގެން އެހެން ދީންތަކުގެ މީހުން އެއީ އިންޒާރެއް ކަމަށް ބަލައި ރުޅިގަދަވިއެވެ. މުސްލިމުންނާ ދެކޮޅަށް ހަމަނުޖެހުންތައް ފެށުނީ ހުޅަނގު އުތުރުން އޮންނަ ޗިލޯގައި ނަސާރާއިން މިސްކިތްތަކަށާއި މުސްލިމުންގެ ފިހާރަތަކަށް ގާއުކަން ފެށުމާ ގުޅިގެންނެވެ. އެ އަވަށުގައި ހަމަނުޖެހުން ހިންގަން އުޅުނު މީހުން ދުރުކުރަން ފުލުހުން ފަޒާޔަށް ބަޑިޖަހާފައިވާ އިރު، ކުޑަ އިރުކޮޅެއްގެ ތެރޭގައި މި ހަމަނުޖެހުން އަވައްޓެރި އަވަށްތަކަށް ފެތުރި، އެ ތަންތަނުގައި ވެސް މުސްލިމުންގެ ފިހާރަތަކަށް ހަމަލާދީފައި ވެއެވެ.\nކަމާ ބެހޭ ފަރާތްތަކުން ވަނީ މި ދަނޑިވަޅުގައި ނަފްރަތު އުފެދޭ އަދި ހަމަނުޖެހުމަށް މަގުފަހިވާ ގޮތަށް ސޯޝަލް މީޑިއާގައި ވާހަކަތައް ނުފެތުރުމަށް އިލްތިމާސްކޮށްފައެވެ. އަދި އެ ސަރަަހްދުތަކުން މިހާރު ވަނީ ސޯޝަލް މީޑިއާ ބްލޮކްކޮށްފައެވެ.\nލަންކާގައި އީސްޓަރ ސަންޑޭގައި ދިން ބޮމުގެ ހަމަލާގައި 256 މީހުން ވަނީ މަރުވެފައެވެ. މި ހަމަލާ އަމާޒުވީ ހަތަރު ހޮޓަލަކަށާއި ނަސާރާއިންގެ ތިން ފައްޅިއަކަށެވެ. މި ހަމަލާގެ ޒިންމާ އައިސިސްއިން ނަގާފައިވާ އިރު، އެ ހަމަލާދިނީ ލަންކާގައި ހަރަކާތްތެރިވާ އެންޓީޖޭ ޖަމާއަތުގެ މެމްބަރުންތަކެކެވެ. ހަށިގޮއްވާލައިގެން ދިން ހަމަލާތަކާއި ގުޅިގެން ލަންކާގައި ދިރިއުޅޭ މުސްލިމުންނާއި އެހެން ދީންތަކުގެ މީހުންނާ މެދު ވަނީ ބޮޑު ނުތަނަވަސްކަމެއް އުފެދިފައެވެ. އެގޮތުން މިދިޔަ ހަފުތާގެ ތެރޭގައި ނެގަމްބޯގައި ވެސް މުސްލިމުންގެ ވިޔަފާރިތަކަކަށް ހަމަލާދީފައި ވެއެވެ.


Supportarun'nakee Dhivehi team ge hathiyaaru\nސަޕޯޓަރުންނަކީ ދިވެހި ޓީމުގެ ހަތިޔާރު\nމިއަދު ކުޅޭ މެޗަކީ ގައުމީ ޓީމު ކޮލިފިކޭޝަނުގައި ކުޅޭ އެންމެ މުހިންމު އެއް މެޗު\nގައުމީ ޓީމު އޮތީ މެޗަށް ފުރިހަމައަށް ތައްޔާރުވެފައި\nޓީމަށް އެންމެ މުހިންމީ ސަޕޯޓަރުންގެ ތަރުހީބު\nކ. މާލެ | 14 ނޮވެންބަރ 2019 | ބުރާސްފަތި 12:15 | 3,455\nގައުމީ ފުޓުބޯޅަ ޓީމަށް މަރުހަބާ ކިޔަނީ - ސޯޝަލް މީޑިއާ\nވޯލްޑްކަޕް ކޮލިފިކޭޝަން އަދި އޭއެފްސީ އޭޝިއަން ކަޕް ޖޮއިންޓް ކޮލިފިކޭޝަނުގައި ރާއްޖެ އަދި ފިލިޕީންސް ބުރާސްފަތި ދުވަހުގެ ހަވީރު ކުޅުމަށް ހަމަޖެހިފައިވާއިރު، މި މެޗަކީ ރާއްޖޭގެ ގައުމީ ފުޓުބޯޅަ ޓީމު ކޮލިފިކޭޝަނުގައި ކުޅޭނެ އެންމެ މުހިންމު އެއް މެޗެވެ.\nފިލިޕީންސް އާއި ދެކޮޅަށް ރާއްޖޭގެ ގައުމީ ފުޓުބޯޅަ ޓީމު ނިކުންނައިރު ޓީމު އޮތީ މި މެޗަށް ވަރަށް ރަނގަޅަށް ތައްޔާރުވެފައެވެ. އެގޮތުން މެލޭޝިއާގައި ކާމިޔާބު ޓްރެއިނިން ކޭމްޕެއް ރާއްޖޭގެ ޓީމުން ކޮށްފައިވާއިރު، ޓީމްގެ ކެޕްޓަން އަކްރަމް އަބްދުލް ޣަނީ ބުނީ މި ޓްރެއިނިން ކޭމްޕްއަކީ މި ފަހަކަށް އައިސް ރާއްޖޭގެ ޓީމުންކުރި އެންމެ ފުރިހަމަ ޓްރެއިނިން ކޭމްޕް ކަމަށެވެ.\nފިލިޕީންސް މެޗާއި މެދު ވާހަކަދައްކަމުން ރާއްޖޭގެ ގައުމީ ޓީމުގެ ކޯޗު ޕީޓާ ސެގާޓް ބުނީ ރާއްޖެ ޓީމުން މި މެޗަށް ނިކުންނާނީ ނަތީޖާ ނެރެން ކަމަށާއި މެޗަށް ނިކުންނައިރު އެއްވެސް ކުޅުންތެރިޔަކަށް ޕްރެޝާ ނެތް ކަމަށެވެ. އެހެން ނަމަވެސް ކޯޗު ބުނީ މި މެޗަށް ނިކުންނައިރު ޕްރެޝާ އޭނާއަށް އޮތް ކަމަށެވެ. ގައުމީ ކޯޗު ސެގާޓްއަކީ ޕްރެޝާ ހޭންޑަލްކުރަން ދަންނަ ކޯޗެއްކަން އޭނާ ވަނީ ދިވެހިންނަށް ސާބިތުކޮށްދީފައެވެ. އެގޮތުން 2018 ވަނަ އަހަރު ބޭއްވުނު ސާފް ސުޒުކީ ކަޕަށް ރާއްޖޭގެ ޓީމުން ނިކުތީ ޕްރެޝާގައި އޮވެގެންނެވެ. ނަމަވެސް މުބާރާތުގެ ފައިނަލުގައި ވަރުގަދަ އިންޑިއާ ބަލިކޮށް ރާއްޖެއިން ވަނީ އެ މުބާރާތް ކާމިޔާބުކޮށްފައެވެ.\nމީގެ އިތުރުން ގިނަ ބައެއްގެ ފާޑު ކިޔުމާއިއެކު ވެސް ސެގާޓް ވަނީ މިހާތަނަށް ރާއްޖޭގެ ކޯޗަކަށް ކުރަން ނުކެރުނު އެތަށް ކަމެއް ކޮށްފައެވެ. އެގޮތުން މިއަދު ރާއްޖޭގައި މިއޮތް ގައުމީ ސްކޮޑަކީ އެންމެ ޒުވާން ގައުމީ ޓީމެވެ.\nމިއަދު ގައުމީ ޓީމުން ފިލިޕީންސް އާއި ދެކޮޅަށް ނިކުންނައިރު ޓީމަށް އެންމެ ބޭނުންވަނީ ސަޕޯޓަރުންގެ ސަޕޯޓެވެ. ސަޕޯޓަރުން ޖޯޝާ ފޯރި ނަގަން އެބަޖެހެވެ. "ރެޑް ސެނެޕާސް"ގެ ނަމުން މަޝްހޫރު ރާއްޖޭގެ ސަޕޯޓަރުން ދަނޑަށް ވަދެ ދަނޑުގައި ފޯރި ނަގަން އެބަޖެހެވެ.\nގައުމީ ކެޕްޓަން އަކްރަމް އަބްދުއްޤަނީ (އަކޫ)ގެ އާދޭހަކީ މެޗަށް ނިކުންނަ ކުޅުންތެރިންނަށް ސަޕޯޓް ކޮށްދިނުމަށް 12 ވަނަ ކުޅުންތެރިޔާ ދަނޑަށް ދިޔުމެވެ. އަކޫ ބުނާ ގޮތުންނަމަ ދަނޑަށް ސަޕޯޓަރުން ގޮސް ސަޕޯޓް ކޮށްދީފިނަމަ ސަޕޯޓަރުން ދެރަވާނެ ފަދަ ނަތީޖާ އެއް މި މެޗުން ނުފެންނާނެއެވެ. ސަޕޯޓަރުން ދަނޑުން ނިކުމެގެންދާނީ ހިތްހަމަ ޖެހުމާއިއެކުގައެވެ.\nއެހެންކަމުން ގައުމީ ޓީމަށް ސަޕޯޓް ކޮށްދިނުމަށް މިއަދު ދަނޑަށް ގޮސް ދަނޑު ފުރާލަމާހެއްޔެވެ. ސަރުކާރާއި، ރައްޔިތުންގެ މަޖިލީސް މެމްބަރުން އަދި އެފްއޭއެމް އިން ކުރަމުން ގެންދާ މަސައްކަތުގައި ބައިވެރިވެ ދިވެހި ކުޅުންތެރިންނަށް ހިއްވަރު ދެމާހެއްޔެވެ. ހަމަ ގައިމުވެސް ދިވެހި ސަޕޯޓަރުންނަކީ ދިވެހި ޓީމުގެ އެންމެ ވަރުގަދަ ހަތިޔާރެވެ.


Eki Dhuvas mathin | #Dhiislam\n5 years ago | 8 comments| October 16, 2012 |\nމިއީ ދިވެހި ރާއްޖެއެވެ. އިންޑިއާ ކަނޑުގައިވާ ރަތްމުތްތަކެއްފަދަ ރީތި ހުދު، އަމަން އަމާންކަމާއި ސުލްހަ މަސަލަސްކަމުގެ ލާމަސީލު ޤައުމެވެ.\nރީތި އާދަކާދަ ތަކާއި ހިތްހެޔޮކަމުގެ ދެވަނަ އެއްނެތް ނަމޫނާއެކެވެ.\nމި މަދު އިބާރާތްކޮޅުން ދިވެހިރާއްޖެ ސިފަވެއްޖެކަމަށް ހީކުރަމެވެ. ނަމަވެސް މިއީ މިހާރު މުޢާލާތްކެނޑިފައިވާ މަޢުލޫމާތުތަކެކެވެ.\nއަހަރެން ރާއްޖެ ސިފަކޮށްދޭނީ މިހެންނެވެ. މިއީ އިންޑިއާ ކަނޑުގައިވާ ހުދު މުތްތަކެއްފަދަ ރީތި ކުޑަކުޑަ ޤައުމެކެވެ. ދެން ހުރި ބައިތަކެއް ނުހިމަނާނަމެވެ.\nމިދެންނެވި ރީތި ހުދުމުތްތަކެއްފަދަ ރަށްތަކުގެ ތެރެއިން، ހަޑިވެ ކިލަނބުވެފައިވާ މާލޭގައި އަހަރެން އުޅުނު ދުވަސްތަކުން އެކި ދުވަސްކިޔާލަދޭނަމެވެ. ހަޤީޤަތްވީމައެވެ. އިބުރަތެއްވެސް ލިބޭނެކަމަށެވެ.\nއަހަރެން ދިޔައީ މަންމަ ގޮވައިގެން ހޮސްޕިޓަލަށެވެ. ޑޮކްޓަރަށް ދައްކާށެވެ.\n”މެމޯ ހަދާލަން..” ހިނިތުންވުމާއި އެކު އަހަރެން އެހެންބުނީ ކައުންޓަރު ކައިރީ އިން ކުއްޖާކައިރީގައެވެ. އެއީ ފިރިހެންކުއްޖެކެވެ.\n”މަ ކިރިޔާ ހީ ހީނ މަރުނުވީ….” އޭނާ ވާހަކަދައްކަމުންދިޔައީ ޖެހިގެން ހުރި ގޮނޑިގައި އިން ކުއްޖާއާއެވެ.\n”މަ ގޮސް ވަރަށް ވާހަކަދެއްކީމޭ….އެކަމަކު ވާނުވާގަ..” އަނެއްކާވެސް އޭނާގެ އަޑެވެ.\nއަހަރެން ދެއްކި ވާހަކައެއް އޭނާއަށް އަޑު އިވުނު ހެނެއް ހިޔެއް ނުވެއެވެ. އެކަމަކު އާންމު އުސޫލުން އަހަރެން އައިޑީކާޑާއި ނަންބަރު ދިނުމުން އެ ނެގިއެވެ. ދެން އޭނާ ކުރަން އިންކަމެއް ކުރަނީ އޭނާ ކުރިމަތީގައިވާ ކޮމްޕިޔުޓަރުގެ ސްކްރީނަށް ބަލަމުން، ޖެހިގެން އިން ކުއްޖާއާއި ވާހަކަ ދައްކަމުންނެވެ.\nއެކެއް….ދޭއް…ތިނެއް…ހަތަރެއް….ފަހެއް…. ބަރާބަރު ފަސްމިނިޓްވެއްޖެއެވެ.\nކޮޅަށް ހުރުމަކީ އަހަންނަށް އުނދަގޫކަމެއް ނޫނެވެ. އުނދަގޫވީ އަހަރެންނަށް ޚިދުމަތްދިނުމުގައި ލަސްވަމުންދާތީއެވެ.\nހަޔެއް..ހަތެއް… އަހަރެން ދިޔައީ ހިތުން މިނިޓް ގުނަމުންނެވެ.\n”ކޮން ޑޮކްޓަރަކަށް ހަދާފަ އިންނާނީ….” އޭނާ ހުރިހާ ދަތެއް ފެންނަވަރަށް ހީނގަންނަމުން ބުންޏެވެ. އަސްލު އޭނާއަށް ހެވުނީ ޖެހިގެން އިން ކުއްޖާއާއި ދެއްކިވާހަކަތަކުގެ ތެރެއިންނެވެ.\nއަހަރެން ޑޮކްޓަރުގެ ނަން ބުނީމެވެ.\nއަނެއްކާވެސް އޭނާގެ މައުޟޫއުއާއިގެން ކުރިއަށް ދިޔައީއެވެ.\nއެގާރައިން އަނެއްކާވެސް ފެށީމެވެ.\nއަހަރެން މަންމައާއި ދިމާލަށް ބަލާލީމެވެ. މަންމަ އިނީ ގޮނޑީގައި އިށީންދެގެންނެވެ.\nއަހަރެން ބަލާލުމުން މަންމަ ނިމުނީހޭ މަޑުމަޑުން އަހާލިއެވެ. އަހަރެން ބޮލުގެ އިޝާރާތުން ނޫނެކޭ ބުނެފީމެވެ.\n”…… އެދެން ބޮޑުވަރުދޯ…. މަބުނީމޭ އަދި އެހެންވެސް………………. އަނ.. ކޮން ޑޮކްޓަރެކޭ….”\nމަގޭ ގާތަށް އައިރުޅީގައި ތަންކޮޅެއް ބާރަށް ޑޮކްޓަރުގެ ނަން ބުނީމެވެ.\nނަސީބަކުން ފަންސަވީހާ ހަމައިން ފެށުމުގެ ކުރިން އެހިސާބުން އެކަންތައް ހައްލުވެ، ޑޮކްޓަރަށް ދައްކަން ދެވޭ ގޮތް ވެއްޖެއެވެ.\nމަންމަ ޑޮކްޓަރަށް ދައްކާ ނިންމާފައި، އަހަރެންނަށް ލިބިފައިވާ ނަންބަރު ޖެހުމުން ޑޮކްޓަރުގެ ކޮޓަރިއަށް ވަނީމެވެ.\nއަހަރެން ވާގޮތް އޮޅުންފިލުވާދީފައި މަޑުން އިނީމެވެ.\n”ހަލޯ…އާދެ…އާދެ….” ޑޮކްޓަރަށް އައީ ކޯލެކެވެ. މޯބައިލް ފޯނަށެވެ.\nއެހިސާބުން އަހަރެން ދެއްކިއެއްވެސް ވާހަކައެއް ޑޮކްޓަރަށް އިވުނުކަމަށްނުވިއެވެ. އަނެއްކާ އެންމެ ފުރަތަމަ ކިޔާދިން ވާހަކަތައް ކެތްތެރިކަމާއި އެކު ކިޔާދިނީމެވެ.\nމިއީ އެއްވެސް ހާލެއްގައި ޑޮކްޓަރަކު ފަޟީހަތްކުރަން ދައްކާ ވާހަކައެއްނޫނެވެ. ހަމަ ދިމާވެފައި ހުރި ކަމަކަށްވާތީ ލިޔެލަނީއެވެ.\n”އެ އެއްވެސްކަމެއްނޫން…އެހެން ދިމާވެދާނެ…” އެއީ ޑޮކްޓަރެވެ.\nއަހަރެން އިތުރަށް އޮޅުން ފިލުވަން ހުރި ކިތަންމެ ވާހަކައެއް ހުއްޓެވެ. މަޑުން ކެތްތެރިކަމާއި އެކީ އިނދެ މިކަންތައް އޮޅުން ފިލުވޭތޯ މަސައްކަތްކުރީމެވެ.\nދެތިން ފަހަރަކު އެއް ސުވާލެއް ކުރުމުންވެސް ޖަވާބެއް ނައެވެ. އެހިނދު ޑޮކްޓަރަކު ބުނި ޖުމްލައެއް ހިތައް އެރިއެވެ.\n”ޕޭޝެންޓް ހޭސްޓުބީ ޕޭޝެންޓް” އަހަރެން ޑޮކްޓަރެއްގެ ކޮޓަރީގައި އިންދާ އެހެންމީހަކު ވަދެ، ހިތްހަމަ ނުޖެހިގެން ނުކުތުމުން އެ ޑޮކްޓަރު ބުނީ މިހެންނެވެ. ވަރަށް މާނަ ފުން އިބާރާތެކެވެ.\nޑޮކްޓަރު އިނީ އައި ފޯނަށް ޖަވާބު ދިނުމަށްފަހު ކޮންމެވެސްކަމަކާ ހާސްވެފައެވެ. ހީވަނީ ކޮންމެވެސްމީހަކު އަންނަނީހެންނެވެ. އިރު އިރުކޮޅާ ޑޮކްޓަރު އަމިއްލައަށް ދޮރު ހުޅުވާލުމަށްފަހު ބޭރުބަލާލައެވެ.\nފަންސަވީހަކަށް މިނިޓުވަންދެން ޑޮކްޓަރުގެ ކޮޓަރީގައި އިނުމަށްފަހު އަހަރެން ނުކުތީ އަހަންނަށް ވާގޮތް ހަޤީޤަތުގައިވެސް ނޭންގިއެވެ.\nވީ ފޫހިން މަންމަ ގޮވައިގެން ގެއަށްދާން ހޮސްޕިޓަލުން ނުކުތީމެވެ.\nޖެހިގެން އައި ހަފްތާގައިވެސް ހަމަ އެ ހޮސްޕިޓަލަށް ދާން ޖެހުނެވެ. މަންމަގޮވައިގެންނެވެ. ދިމާވީ ކުރިން ފަހަރުވެސް ދިމާވި ފިރިހެންކުއްޖާއާއެވެ.\nމިފަހަރު އޭނާ ކައިރީ މީހަކު ނެތުމުން އަހަރެން އިނީ ވަރަށް ހިތްހަމަޖެހިފައެވެ.\nނަންބަރު ޖެހުމުން ގޮސް އައިޑީކާޑާއި ނަންބަރުދީފީމެވެ. އަދި ޑޮކްޓަރުގެ ނަންވެސް މިފަހަރު ބުނެލީމެވެ.\n”އެ ޑޮކްޓަރު އިނީ މާދަމާ…” ރުންކުރުގޮތަކަށް އޭނާ ބުނެލިއެވެ.\n”އެކަމަކު އެޕޮއިންޓްމަންޓް ހެއްދިއިރު ބުނީ މިއަދުއޭ…” އަހަރެން ހައިރާންވެފައި ބުނީމެވެ.\n”އަނ…. ޑޮކްޓަރު މިއަދު ސަލާމުގަ..” ހަމަ އެރާގުގައެވެ. ކުޑަމިނުން ހިނިތުންވެލާކަށްވެސް އޭނާއަކަށް ނޭންގުނެވެ.\nނަންބަރު ނަގައިގެން އެތާ އެހާ ގިނައިރު އިންނަންޖެހުމުން ވީފޫހިން ކުރާނެކަމެއްވެސް ނޭންގުނެވެ.\nއަނެއްކާވެސް ޖެހިގެން އައި ދުވަހު ހޮސްޕިޓަލަށް ދިޔައީމެވެ.\nމިފަހަރު ވަރަށް ހިތްހަމަ ޖެހިގެން ކައުންޓަރުން ލިބެންހުރި ޚިދުމަތާއިއެކީ އަހަރެން ޑޮކްޓަރު އިން ކޮޓަރިއަށްދިޔައީމެވެ.\nއެ ޑޮކްޓަރު ބަލަންފަށަނީ ބާރަގަޑި ބައިގައިކަމަށް މަޢުލޫމާތުދޭ ކުއްޖާ ބުނެފައިވާތީ ގަޑި ޖެހުމުގެ ކުރިން އަހަރެމެންތިބީ ޑޮކްޓަރު އިންނަ ކޮޓަރި ކުރިމަތީގައިވާ ގޮނޑިތަކުން ގޮނޑިއެއްގައެވެ.\nބާރަގަޑި ސާޅިސްފަހެއްވީއިރުވެސް ޑޮކްޓަރެއްނާދެއެވެ. ކެތްކޮށްލައިގެންތިބީ ފަނަރަ މިނިޓަށް ޑޮކްޓަރު ލަސްވެދާނެކަމަށް ބަލައިގެންނެވެ.\nކުއްލިއަކަށް ލޮލުގައި އަޅައިގަތީ ޑޮކްޓަރު އިންނަ ކޮޓަރީގެ ދޮރުގައި ތަތްކޮށްފައިވާ ލިޔުމެވެ.\n”މިއަދު ޑޮކްޓަރު ބައްލަވާނީ 1.30ގަ” މީގެ ހަފްތާއެއްގެ ކުރީގެ ތާރީޚެއް ޖަހާފައިވާ އެ ނޯޓު ފެނުމުން އަހަރެންނަށް ހީނގަނެވުނެވެ.\nމިފަދަ ޕްރޮފެޝަނަލް ހޮސްޕިޓަލަކުން އެފަދަ ދޯދިޔާކަމެއް ހަމަލޮލަށް ފެނުނީމެވެ.\nމަޑުން ނީދެވިގެން ގޮސް އެތާކައިރީ ޖެހިގެން ހުރި ކައުންޓަރުގައި އިން ކުއްޖާކައިރީ މިވާހަކަ ބުނެފީމެވެ.\n”އެއީ މިއަދުގެ ވާހަކަ…” އެކުއްޖާ ހަމަޖެހިލާފައިބުނެލިއެވެ.\n”މިއަދޭ….މިއަދު ޑޮކްޓަރު ބަލަން ފަށަނީ އެއްގަޑި ބައިގަ؟؟؟؟ އެކަމު އެކޮޅުން ބުނި ބާރަގަޑިބައިގައޭ…” އަހަރެން ދައްކަން ދިޔަވާހަކަވެސް ހަނދާންނެތުނެވެ.\n”އެ ދޮރުގައި އެހެރީ ނޫންތޯ ތަތްކޮށްފަ…” މިފަހަރު އައީ ތޫނު ހަތިޔާރެއްފަދަ ޖުމްލަ އެކެވެ. ކަޅިއަލާލުމާއިއެކީގައެވެ.\n”އެ ދޮރުގަ އެހެރީ މިދިޔަމަހުގެ ފަހުކޮޅު ތަތްކުރިއެއްޗެއްނު… އެހެރީ ޑޭޓްވެސް…” އަހަރެންގެ އަނގަ ތަތްމިނަށްހުޅުވުނެވެ.\nއެމީހުންގެ ދިފާޢުގައި އެމީހުން ވާހަކަދެއްކިއެވެ. އަހަރެން ޝުކުރިއްޔާއޭ ބުނެފައި ގޮނޑީގައި އިށީނީ އިތުރަށް އެއްވެސް އެއްޗެއް ބުނަން ބޭނުން ނުވާތީއެވެ.\nބަލިމީހަކު ގޮވައިގެން އައިސް އެހާ ގިނައިރު އިންނަންޖެހުމުން، އެ ބަލިމީހާއަށް އަޅާނެ ވޭން އިހުސާސްކުރެވޭނީ އެފަދަ ހާލެއް ޖެހިފައިވާ ބަޔަކަށެވެ.\nފަހުން މަންމަވެސް ޝަކުވާކުރިއެވެ. އަހަރެން އެކަމަށްކުރާނީ ކީއްހެއްޔެވެ.\nމިއީ އަހަންނަށް ރާއްޖޭގެ މަޝްހޫރު ހޮސްޕިޓަލަކުން ދިމާވި ދެތިންކަމެކެވެ. ހަނދާންހުރި ދެތިން ކަމެކެވެ.\nއެ ދުވަސްވަރު އަހަރެން ދިރިއުޅުނީ މާލެއިން ބޭރުގައި ކަމަށްވާތީ، އަވަހަށް ގެއަށްދެވުމަކީ ނާދިރުކަމެކެވެ.\nގިނަފަހަރާ ފެރީކަޓައިގެން، ނުދެވެނީއެވެ. ބައެއްފަހަރު ފެރީއަށް މާގިނަ މީހުން އެރުމުން، އަރަން ނުކެރިފައިވެސް އިންނަމެވެ.\nވަރަށް ގިނަ ރޭ ރޭ ދަންވަރު ބާރައިގެ ފަހުންވެސް ގެއަށްދެވޭ ފަހަރު އާދެއެވެ. ބާރައިގެ ފެރީ ކަޓައިފިއްޔާ ދެން ހަތަރެސްކަން ހަމަވީއެވެ.\nއެތައް އިރެއްވަންދެން ފެރީޓާރމިނަލްގައި އިންނަންޖެހެއެވެ.\nއެއްރެއަކު ބާރަގަޑި ވިހީގައި ފެރީޓާރމިނަލަށްދެވުނެވެ. ޓާރމިނަލްގައި އެކަކުވެސްނެތެވެ. ޓިކެޓްކަނޑަން އިން މީހާ ފިޔަވައެވެ.\nކުޑަކޮށް ޖެހިލުންވެ ހުރެ ޓިކެޓް ގަންނަން ލާރި ނަގަމުން ޓިކެޓް ވިއްކާ ދޮރާއި ދިމާލަށް ޖެހީލީމެވެ.\nއަހަރެން ހީކުރީ އެތަނުގައި ޚިދުމަތްދޭން އިން ކުއްޖާ އިނީ މޭޒުދަށުގައިވާ އެއްޗެއް ނަގަންކަމަށެވެ. އިރުކޮޅަކު މިހެން ހުރެލުމަށްފަހު ޚަބަރެއް ނުވުމުން ކަރުކެހިލީމެވެ. ބަޚަބަރެވެ.\n”އެކްސްކިއުޒް..” އަހަރެން ބުނެލީމެވެ. މީހުން ބުނާތީ އަޑުއަހަމެވެ. ނިދުމަކީ މަރުވުން ކަހަލަ ކަމެކެވެ.\nކައުންޓަރުމަތީ ތަޅައިގަންނާކަށްވެސް އަހަންނަކަށް ނުކެރުނެވެ.\nއެހެން ހުއްޓާ ފެރީއެއް އަތުވެއްޖެއެވެ. އަޖައިބެކެވެ. އަދިވެސް މީނާ ހޭލާކަށްނޫޅެއެވެ.\nފެރީ ކައިރިކުރުމާއި އެކު ޓިކެޓް ކަނޑަން އިންކުއްޖާތެދުވެގެން އެދިމާލަށް ހިނގައިގަތެވެ. ހިތައް އެރިއެވެ. އެކުއްޖާ ކައިރީ ބުނެލެވުނު ނަމައެވެ.\nއޭނާވެސް ތަންކޮޅެއް ދުރުގައި، އަދި މޫދާވީ ދިމާލަށް ގޮނޑި އަބުރާލައިގެން އިނުމުން އަހަރެން ނުފެނުނީއެވެ.\n”އޭނނނނ..ކަލޭމެން މިތަނަށް އަންނަނީ ނިދަންތަ……” ޚިޔާލުތަކަށް ގެނބެމުންދަނިކޮށް ސިއްސައިގެންދިޔައީ ”މިޒަމާނުގެ” ފިރިހެންކުއްޖަކު އައިސް ކައުންޓަރުގައި ތަޅައިގަތުމުނެވެ.\nހަފްތާ ބަންދުގައި އަހަރެން މާލެއަށް އަންނަނީ ގަންނަން ބޭނުންވާ ބައެއް އެއްޗެހި ގަތުމަށެވެ.\nޚާއްސަކޮށް ރީތިވާ ސާމާނު މާލެ ނޫން އެހެން ތަނަކުން ގަތުމަކީ ފަސޭހަކަމަށްވެސް ނުވާތީއެވެ.\nއާންމުކޮށް އަހަރެން، ނަންމަޝްހޫރު ފިހާރަތަކަށް ވަދެ ނޫޅެމެވެ. ނަމާއި އެއްވަރަށް އަގުވެސް މަޝްހޫރުވީމައެވެ.\nނަމަވެސް ގަންނަން ކޮންމެހެން މަޖުބޫރު އެއްޗެއް އެހެންތަނަކުން ނުލިބިގެން އެރޭ، ނަންމަޝްހޫރުތަނަކަށް ވަނީމެވެ.\nއޭރު ދިހަގަޑި ފަންސާސްވަނީއެވެ. އެގާރަޖަހަން ވަގުތުކޮޅެއް އޮތުމުން ހަމަޖެހިލައިގެން ގަންނަ އެތި ފެނޭތޯ ބަލަމުން، ބައެއް އެއްޗެތި ޗެކްކުރަމުން ދިޔައީމެވެ. ކުއްލިއަކަށް އަހަރެންނާއި ވަރަށް ގާތަށް، ވާހަކަދައްކަމުން އައިކުއްޖަކު މަޑުކޮށްލައިފިއެވެ. ވާހަކަހުރިގޮތުން އެއީ ކަސްޓަމަރެއް ހެނެއް ހިޔެއް ނުވެއެވެ.\nހަމަ ޓަސްލާފައި، ބޮޑީ ސްޕްރޭފުޅިތަކުން ފުޅިއެއް ނަގާ ގަޔަށް ބުރުވާލިއެވެ. ބެލުމެއް ނެތިއެވެ. އަހަރެން ބަލާލިއިރު އެތަނުގައި ޓެސްޓްކުރަން ފުޅި ބަހައްޓާފައެއް ނުހުރެއެވެ.\nއަދިވެސް އޭނާ ދިޔައީ ތަންކޮޅެއް ދުރުގައިވާ ކުދިންނާއި ވާހަކަދައްކަމުންނެވެ. ހަމަ އެއާއި އެކު ބޮޑީ ސްޕްރޭވެސް ޖަހަމުންނެވެ.\nއަހަރެން ވަރަށް ނޫންކަމަށް ހަދާފައި ފިހާރައިގައި ބަންދުބޯޑު އެޅުވިތޯ ބަލަލީމެވެ. ނޫނެކެވެ. އަދި ހުރީ ހަމަ ”ހުޅުވާފަ” އެވެ.\nއެހެންވީއިރު މީނާ މިކުރީ ކީއްހެއްޔޭ މަގޭ ހިތައް އެރިއެވެ.\nއެކަންތަކާ ވިސްނަމުން އަހަރެން ނަގަން ބޭނުންވި ފުޅި ނަގާ ނުނިމެނީސް ފިހާރައިގެ ބޮކިތައް ނިއްވަން ފަށައިފިއެވެ.\nމިފަހަރު ހަމަ ހަޤީޤަތުގައިވެސް އަހަރެން ހުރިކަން ނޭންގުނީއޭ ހިތައް އަރާ އެމީހުންނަށް ފެންނަހެން އެއްކައިރިއަށް ޖެހިލީމެވެ.\n” އޭ….” އެތަނުން އެކަކު ބުނެލިއެވެ. ވަރަށް ހައިރަންވެފައިވާ ގޮތަކަށެވެ. އަހަރެން ހިތްހަމަ ޖެހުނެވެ. ދޮރާ ދިމާލަށް އަހަރެން ހުރުމައި އެކު ކައުންޓަރުކައިރީގައިވާ ކުދިންނަށް އަހަރެން ފެނުނީމައެވެ.\n”ސާބަހޭ.. އެހެރީ ބަންދު ނާޅުވައެއްނު…”’\nއަދި މިވީ މަހީކުރިގޮތަކަށްނޫނެވެ. އެމީހުން ދައްކަމުންދިޔަ އޮލަވާހަކަތަކާއި އެކު، އެކަކު އައިސް ދޮރުގައިވާ ބޯޑު ”ބަންދު” އަށް ބަދަލުކޮށްލިއެވެ.\nއެނބުރިލިއިރު އޭނާއަށް ފެނުނީ އަހަރެންނެވެ.\nރަކި ފާޑަކަށް ތުއިވަމުން، ހެމުން ހެމުން ގޮސް ސިއްރު ސިއްރުން އެންމެން ކައިރީ ކޮންމެވެސް އެއްޗެއް ބުނެފިއެވެ.\nއެންމެން އެއްފަހަރާ އަހަންނާއި ދިމާލަށް ބަލާލިއެވެ. ވީފޫހިން ނެގި ފުޅިވެސް އެތަނުގައި ބަހައްޓާފައި އަހަރެން ނުކުތީއެވެ.\nއެފިހާރައަށް ދެން ދުވަހަކުވެސް ނުވަންނަން ހިތަށް އަރުވައިގެންނެވެ. ނަމަވެސް ޖެހިގެން އައި ހަފްތާގައިވެސް ހަމަ އެފިހާރައަށް ރައްޓެއްސަކާއި އެކު ދާންޖެހުނެވެ.\nއޭނައަށް މިވާހަކަ އަހަރެން ކިޔާނުދެމެވެ. އެކަމަކުވެސް ފޫހިވެފައި ހުރެވަނީ ދެންވެސް ވާނީ ފޫހިކަންތަކެއްކަން ހިތުގެ އަޑިން ގަބޫލުކޮށްގެންނެވެ.\nއެކި އެއްޗިއްސަށް ބަލަމުން، އޭނާ ދިޔައީ ކައުންޓަރުގެ އެއްފަރާތުގައިވާ ދިމާއަށެވެ. އަހަރެންދިޔައީ ޖެހިގެން ހުރި ބަޔަށެވެ.\nއެއްޗެއްނަގަން އަތްދިއްކޮށްލިތަނާ، އެކަކުފަހަތުން އައިސް އަހަރެންނާއި ވަރަށް ކައިރީގައި ފުރަގަހަށް އެނބުރި ހުރެއްޖެއެވެ. އޭނަކައިރިއަށް އެހެން އަންހެންކުއްޖަކު އައިސްފިއެވެ.\n”އަނ..ދެން މަ ބުނިން މަށަކަށް ނުދެވޭނެއޭ…” ވަރަށް ދެރަވެފައި އެ އަންހެންކުއްޖާ ވާހަކަދައްކަމުންދިޔައެވެ.\nއަހަރެން ނެގި އެއްޗެއްގައި އަގެއް ޖަހާފައިނެތެވެ. އެހެންކަމުން ފިހާރައިގައި މަސައްކަތްކުރާކުއްޖަކަށް އެންމެ ކައިރީގައިވަނީ އެ ދެކުދިންނަށް ވާތީ އެމީހުން ކުރެ އޭގެ އަގު އަހަން ދެފަހަރަކު އަނގަ ހުޅުވާލީމެވެ.\nއެމީހުންގެ ވާހަކައިގެ އޮލަކަމާއި، އެކަމަށް އެމީހުން މަސްޢޫލުވެފައިވާލެއް ބޮޑުކަމުން ނަގަން އުޅުނު އެތި ނުނަގާ، އެތަނުން އަހަރެން ދިޔައީއެވެ.\nހަމަ އެދުވަހު ދެން އަހަރެމެން ދިޔައީ ފައިވާން ފިހާރައަކަށެވެ.\nއެކި ފައިވާން ބަލަމުން، ޗެކްކުރަމުން ދަނިކޮށް ނިކަންރީތި ފައިވާނެއް ފެނިގެން ބަލާލިއިރު މީގައިވެސް އަގެއް ޖަހާފައިނެތެވެ.\nތަންކޮޅެއް ދުރުގައި ހުރެފައި އަހަރެން އޭގެ އަގު އަހާލީމެވެ.\nތަށަށްކިޔަނީ މަރިޔަނބުތޯވެސް އަހާނުލައެވެ.\nއަނެއްކާވެސް ތަންކޮޅެއް ބާރަށް ބުނެލީމެވެ. އޭނާ އިނީ ފޯނުކަންފަތުގައި ޖަހައިގެންނެވެ. ”ލޯބި” ވެފައެވެ.\nކޮންމެއަކަސް ފައިވަން ރީތިވެގެން ގަންނަންގޮސް ކައުންޓަރުމަތީ ބާއްވާފައި ލާރިނެގީމެވެ.\nއޭރުވެސް އޭނާހުރީ އެކޯލްގައެވެ.\nލޯބިވެފައެވެ. މިދެން ބޮޑުވަރެއް ނޫންހެއްޔެވެ. ރަހުމަތްތެރިޔާކައިރީ ކުދިކިޔަމުން އަހަރެން ނުކުތީމެވެ. ދިމާލަށް ބުނަން ނުކެރިގެންނެވެ.\nޝޮޕިންގ ނިންމާލާފައި ސައުވީސް ގަޑި އިރު ހުޅުވާފައިވާ ފިހާރައަކަށް ވަނީމެވެ.\n”ޖަބުލާނީ އެބަހުރި؟..” އަހަރެން އެހީމެވެ. ވަގުތަކީ މީހުން ވަރަށްވެސް މަދު ވަގުތެކެވެ. އެހެންކަމުން އަހަންނަށް ހަމަޖެހިލައިގެން އެކައުންޓަރު ކައިރީ ހުރެވުނެވެ.\n”ސާޅިސް..ފަންސާސް…ހަތްދިހަފަހެއް….” ކައުންޓަރުގައި އިނީ ރުންކުރުވެފައިވާ އަންހެނެކެވެ. އޭނާ ދިޔައީ ވަތްގަނޑުގައިވާ ލާރިތައް ގުނަމުންނެވެ. އަހަރެން ވަށައިގެން ހޯދާލިއިރު އާންމުކޮށް އެތާހުންނަ ބޭރުމީހާވެސް ނެތެވެ.\nއަނެއްކާވެސް އަހަރެން އަހާލީމެވެ.\nސުބުހާނައްﷲއެވެ. އޭނާ ކައިރީ އަހަންނަށް އެހުނީ ކީކޭކަމެއް ވިސްނަން ވަގުތުކޮޅެއް ނެގިއެވެ. އެފިހާރައިގައި މުދާހުރީ ތަރުތީބުންނެވެ. އެކަމަކު ޖަބުލާނީކަހަލަ އެއްޗެއް އަޅާފައިވާ ފުޅިއެއް ނޫނީ ކޮތަޅެއްވެސް އަހަންނަކަށް ނުފެނެއެވެ. އެހެން ނޫންނަމަ އަހަރެން އެހެން ނޭހީމުސްއެވެ.\nއޭނާގެ ރުޅިގަދަކަމާއި އަދަބެއްނެތް އެ މިޒާޖުން އަހަރެން މުޅިން ފޫހިކޮށްލައިފިއެވެ.\n”މިތާ އެއްޗެއް ހުއްޓަސް އެހެން ނޭންގޭނެއްނު…” އަހަރެން އޭނައާއި ދިމާލަށް ބަލަން އިނދެބުނީމެވެ.\nއަދިވެސް އޭނަ އިނީ ތުންދަމާފައެވެ. ލާރި ގުނަނީއެވެ. އެއީ އޭނާ މަ، ބުނެގެން ކުރާކަމަކީހެއްޔެވެ. މަށަށް ރުޅިބާލަން ޖެހޭ ސަބަބަކަށް އެކަންވުމަކީ އަޖައިބެކެވެ.\nކަންތައް މާ ގޯސްނުވަނީސް ރަހްމަތްތެރިޔާ އަހަރެން ގޮވައިގެން ނުކުތެވެ.\nއަޅެ މިމީހުން މިތިބެނީ އަހަރެމެން ބުނެގެން ހެއްޔެވެ. ނޫނީ އަހަރެމެން ހިލޭ އެމީހުންގެ އަތުން އެއްޗެއް ނަގަނީހެއްޔެވެ.\nސްކޫލު ބަންދާއި ދިމާކޮށް އާންމުކޮށް ބިޒީވާ ތަނަކަށް ދިޔއީމެވެ. ޚިދުމަތްހޯދާށެވެ. ނޭންގެނީ އެތާނގައި ކަންތައްތައް ވާގޮތެވެ. އެހެންކަމުން އެތާ ރިސެޕްޝަނުގައި އިންމީހާ ކުރެން އަހާ އޮޅުން ފިލުވަން މަސައްކަތްކުރީމެވެ.\n”ފޯމެއް ނަގައިގެން ފުރާފަ ލާ…” ކޮންޕިޔުޓަރަށް ބަލަން އިދެ ރުންކުރު ޖަވާބުދިނެވެ.\nނަގަންޖެހެނީ ކޮން ފޯމެއްކަމެއް، އެބުނާ ފޯމު ހުރީ ކޮންތާކުކަމެއް އަހަންނަކަށް ނޭންގުނެވެ. އެއީ އެތަނަށް އަލަށް ދިޔައީމައެވެ.\nއޮޅުން ނުފިލާ ސުވާލުތައް ކުރީމެވެ.\n”ތިބޭފުޅާ ބަލާލެއްވިއްޔާ ފެންނާނެ މިދިމާޔަށް އެކޮޅަށް ދާއިރު، އެހެރަ ކަނުގަ ހުރި ފޯމުތައް.. އެތަނުން ތިބޭނުންވާ ޚިދުމަތާއި ގުޅޭ ފޯމު ނަގާނީ…” ކުޑަކޮށް އެއްފަރާތަކަށް ޖެހިލާފައި އަތުގައި އޮތް ގަލަމުން އެއް ދިމާލަކަށް އިޝާރަތްކުރަމުން އޭނާ ބުނެލިއިރު، އެ ދޮންމީހާގެ މޫނުހުރީ ކަޅު ރަތްކުލައަކަށް ބަދަލުވެފައޭ ބުންޏަސް ދޮގަކަށްނުވާއެވެ.\nއެބުނާ ފޯމެއްގައި ފުރަން އަހަންނަށް ނޭންގުނު ތަނެއް އޭނަ ކައިރީ އަހަން ނާހަން ހުރެފައިވެސް، ލަސްވާތީ ގޮސް އެހީމެވެ.\nއޭނާ ހަމަ އެ ބާރުމިނުގައި އެ ރާގުގައި ބުނެލިއެވެ.\nގަލަން ލިބިދާނެތޯ އެހިސާބުން އަހަރެން އެހީމެވެ.\nމާތްކަލާކޯއެވެ. މިހެން އެހުނު މޮޔަ އަހަރެން ހުރީ ހީވެފައެވެ. ހީވީ އެނާގެ ގެއިން ގެނައި އެއްޗެއް މަ ”ކަޓުވާލަން” އުޅޭތީ ރުޅިއައީހެންނެވެ.\nމިވަރުން މިތަނުން މިމީހުން ތިބެންވީ ކީއްވެކަމެއް އަހަންނަކަށް ނޭންގުނެވެ.\nއެމީހުންވެސް ވަޒީފާތަކަށް އަންނަނީ އެހެންމީހުންނަށް ޚިދުމަތްދޭށެވެ. ހިނިތުންވުމާއި އެކީ އެމީހާގެ މަސައްކަތްކުރުމަކީ އަނެކާއަށް ތިމާގެ ފަރާތުން ދެވޭ ވަރަށް ބޮޑު ހިތްހަމަ ޖެހުމެކެވެ. ހިނިތުންވުމަކީ ޞަދަޤާތަކަށްވާއިރު މިކަން މިފަދަ އިސްލާމީ ޤައުމެއްގައި ނެތުން މިއީ ހިތާމަ ކުރަންޖެހޭވަރުގެ ކަމެކެވެ.\nމިވަގުތު އަޅުގަނޑަށް ޝެއިޚެއްގެ ފަރާތުން ލިބިފައިވާ މަޢުލޫމާތުކޮޅެއް ޙިއްސާކޮށްލާނަމެވެ.\nﷲ ރުއްސުންލެއްވި އަބޫޛައްރުގެ ކިބައިން ރިވާވެގެންވެއެވެ. އެކަލޭގެފާނުވިދާޅުވިއެވެ. ” ތިމަންނާއަށް ސަލާމާ ޞަލަވާތްލެއްވި ނަބިއްޔާ ޙަދީޘް ކުރެއްވިއެވެ.” ހެޔޮކަމުގެ ތެރެއިން އެއްވެސް މިންވަރެއް އެއީ ކުޑަމިންވަރެއްކަމުގައި ނުދެކޭށެވެ. ( ކިތަންމެ ކުޑަކަމެއްވެސް އެއީ އަގުނެތް ކަމެއްކަމުގައި ނުދެކޭށެވެ) އެކަމަކީ ކަލޭގެ އަޚާއާ އުފާވެރި މޫނަކާއިގެން ބައްދަލުވުން ކަމުގައި ވިއަސް މެއެވެ.\nޖަރީރު ބިން ޢަބްދިﷲ ވިދާޅުވިއެވެ. ތިމަންނާ އިސްލާމްްވީއްސުރެ ބައްދަލުވާ ދުވަހަކުވިއްޔާ ސަލާމާ ޞަލަވާތްލެއްވި ނަބިއްޔާ ހިނިތުންވެ ހުންނަވައިގެން ބައްދަލުވެފައިވާތަން ނޫނީ ނުދެކެމެވެ.\nހަމައެހެންމެ، އިސްތިޤްބާލުކުރާ މީހާއަށް ހަދިޔާއެއް ދެވޭން އޮތްނަމަ ދިނުމާއި، ތަނާއި މީހާގެ ސާފުތާހިރު ކަމަކީ އިސްތިޤްބާލްކުރާމީހާޔަށް ޤަދަރު ކުރުމުގެ ތެރެއިންވާ ރިވެތި ޞިފައެކެވެ. އަދި މެހްމާން އަންނަ ގަޑިތަކަށް ސަމާލުވުމާއި،\nހުރިހާ މުޢާމަލާތެއްގައިވެސް އޯގާތެރިވުމަކީ އަޅުގަނޑުމެންގެ ގައިގައި އަށަގަންނުވަންޖެހޭ މާތް ސިފަތަކެވެ. ޙަދީޘެއްގެ މާނައީ އޯގާތެރި ޞިފައިން މަޙްރޫމްވެފައިވާ މީހާއީ ހުރިހާ ހެވަކުންވެސް މަޙްރޫމްވެފައިވާ މީހާއެވެ.\n– عَنِ النَّبِىِّ -صلى الله عليه وسلم- قَالَ « إِنَّ الرِّفْقَ لاَ يَكُونُ فِى شَىْءٍ إِلاَّ زَانَهُ وَلاَ يُنْزَعُ مِنْ شَىْءٍ إِلاَّ شَانَهُ ». أخرجه مسلم\n“ކަމެއްކައި އޯގާތެރިކަން ހިމެނޭނަމަ އެކަމެއް ރީތިވެ ޒީނަތްތެރިވާހުއްޓެވެ. އަދި އޯގާތެރިކަން ނެތިގެންހިގައްޖެނަމަ އެކަމެއް ނުބައިވެ ހަޑިވެގެން ދާހުއްޓެވެ.”\nމީހަމަ ވަރަށްބޮޑު ތެދެއް، މިއީހަމަ އާންމު ދިރިއުޅުމުގައި ކޮންމެ ދުވަކުހެންވެސް ދިމާވާ ކަންތަށް، ވ ވ ވ ވ ޢިބްރަތްތެރި ލިޔުމެއް،، “ނަމަވެސް ވިސްނާ ބޔަކަށް”\nވަރަށް ފުރިހަމަ ލިޔުމެއް. ޚިދުމަތްދޭން ކައުންޓަރުތަކުގައި ތިއްބަވާ ބޭފުޅުން ވިސްނާލުން ރަގަޅު ނުކުތާތަކެއް\nޑރ. ލިޔެދީފައި އޮތް ކަރުދާސްކޮޅު ކައުޓަރުގައި އިން ކުއްޖާއަށް ދިއްކޮށްލީމެވެ. މިއީ ކޮން އެއްޗެއްތޯ ސުވާލުކުރިއެވެ. އަހަންނަށް އެނގޭނީ ކިހިނެއްހެއްޔެވެ. އެކަމަކު އޭނާއަށް އެއީ ކޯންޗެއްކަން ނޭނގުނީމަ ހީވާ ގޮތަކަށް ބުނީމެވެ. ސްކޭނެއްކަންނޭނގެއެވެ. ވަގުތުން ފައިސާ ނަގާފައި ސްކޭން ހައްދާ ކޮޓަރިއަށް ފޮނުވިއެވެ. މީހަކު އުޅޭތީ ބައިގަޑިއެއްހާއިރު މަޑުކޮށްލަން ޖެހުނެވެ. ދެން ވަނުމުން ޑރ. އެއަށް ބައްލަވާފައި ވިދާޅުވީ އެއީ ސްކޭނެއް ނޫންކަމަށެވެ. އެ ޓެސްޓް ހަދާނީ ވަކި ބާވަތެއްގެ ޚާއްޞަ ޑރ އެކެވެ. ކައުންޓަރަށް ގޮސް އެވާހަަކ ބުނުމުން އެކި ވަތްގަނޑުތަކުން ފައިސާ އެއްކޮށްގެން އައިސް އަނބުރާ ފައިސާ ދީފިއެވެ. އެބުނާ ވައްތަރުގެ ޑރ އަކަށް މިއަދު ނުދެއްކެވޭނެތޯ އެހުމުން ބުނީ އެކަން އެނގޭނީ މަތިންކަމުގައެވެ. މައްޗަށް އަރައިފީމެވެ. ނަންބަރެއް ނަގައިގެން މާގިނަ އިރެއް ނުނަގައެވެ. ވިއްސަކަށް މިނެޓެވެ. ބުނީ މިއަދު ހުރިހާ ޑޮކްޓަރުންގެ ނަންބަރު ހުސްވެއްޖެއެވެ. އެއީ އެދުވަހު ހަދަންޖެހޭ ޓެސްޓެކެވެ. އެހޮސްޕިޓަލުން ނުކުމެގެން އަވަހަށް ދިޔައީ ޢާންމުން ގިނައިންދާ އަނެއް ހޮސްޕިޓަލަށެވެ. ނަންބަރު ހުސްވެއްޖެއެވެ. ފަހަރެއްގައި ކްލިނިކަކުން ހެދިދާނެއެވެ. ދެވަނަ ކްލިނިކުން ބުނީ އެޓެސްޓް ހެއްދޭނެ ކަމަށެވެ. އެކަމަކު ހަވީރެވެ. ހަވީރު ކްލިނިކަށް ހިނގައްޖައީމެވެ. ސާޅީހަކަށް މިނެޓުފަހުން ޑރ ގާތަށް ދެވިއްޖެއެވެ. ވިދާޅުވީ އެޓެސްޓު ހެދޭނީ ހަމައެކަނި ބޮޑު ދެހޮސްޕިޓަލުންކަމުގައެވެ. އެޓެސްޓް ހަދަން ބުނި ޑޮކްޓަރު ބަލާ ކްލިނިކަށް ހިނގައްޖައީމެވެ. ދެން ހަދާނެ ގޮތެއް އޮޅުންފިލުވާށެވެ. އެޑޮކްޓަރެއް ނެތެވެ. އެހެން ޑރ އަކު ބަލާފަ ބުނީ މާދަމާ ހެދިޔަސް މައްސަލައެއް ނެތެވެ. އަނެއްދުވަހުގެ ނަންބަރެއް ލިބޭތޯ އަވަހަށް ފުރަތަމަ ދިޔަ ބޮޑު ހޮސްޕިޓަލަށް ހިނގައްޖަޢިމެވެ. ނަސީބަކުން ނަންބަރެއް ލިބިއްޖެއެވެ. އަނެއް ދުވަހު ހެނދުނަށެވެ. ގެއަށް އާދެވުނު ވެފައިވާ ވަރުބައްޔާއި ފޫހިން ޖައްސާލައިފީމެވެ. ރޭގަނޑު އެގާރަ ޖަހަން އުޅެނިކޮށް ފޯނެއް އައެވެ. ހޮސްޕިޓަލުންނެވެ. އެ ޑޮކްޓަރު ޗުއްޓީ ނެގިއްޔޯލައެވެ. ދެން ހަދާނީ ކިހިނެއް ހެއްޔެވެ. އެހެން ޑޮކްޓަރަކަށް ދައްކަން ބޭނުމިއްޔާ ދެގަޑިއިރުތެރޭ އައިސް އަލުން އެޕޮއިންޓްމަންޓް ހައްދާށެވެ. ނިދާހެދުން ބަދަލުކޮށްގެން މަތިހަދާލައިގެން ހިނގައްޖައީމެވެ. އެޕޮއިންޓްމަންޓްވެސް ހައްދައިފީމެވެ. ބަލަންފަށަނީ3ޖަހާއިރެވެ. އޮތީ ތަންކޮޅެއް މަތީ ނަންބަރެއްވީމަ ދިޔައީ ތިންގަޑި ބައިވީފަހުންނެވެ.7މީހުން ބަލައިފިއެވެ. އަދިވެސް ލައްކަ މީހުން އެބަތިއްބެވެ. ބޯދުގައި އިނީ 15 ނަންބަރެވެ. އެނަންބަރުގައި އިރުތަކެއްވެއްޖެއެވެ. ދެން އައީ އެނައުންސްމަންޓެކެވެ. ޑޮކްޓަރު އެހެން ކޮޓަރިއަކަށް ވަޑައިގަތީއެވެ. ދެންވެސް ތިބީއެވެ. ގަޑިއަކަށްވުރެ ގިނައިރުވީފަހުން ޑޮކްޓަރު އައިސް ދެމީހަކު ބަލައިފިއެވެ. ތިންވަނަ ނަންބަރު އެއްކަލަހެން ހަރުވެއްޖެއެވެ. އަނެއްކާވެސް އެއްކަލަ ކޮޓަރިއަށް ޑޮކްޓަރު ދިޔައީއެވެ. މިފަހަރުވެސް އެހައިރު ނެގިއެވެ. ނަސީބަކުން ދެން އަރާމުގައި ހަމަޖެހިލައިގެން ނަންބަރަކަށްފަހު ނަންބަރެއް އަރަމުން ދިޔައެވެ. މަގޭ ނަންބަރާ ޖެހުނީ ނުވައެއް ޖަހަން އުޅެނިކޮށެވެ. ޑރ. އެއްކަލަ ކަރުދާސްގަނޑު ބައްލަވާފައި ބުނުއްވީ އެއީ މިހާރު އަހަރެމެން ހަދާ ޓެސްޓެއް ނޫނެވެ. މިތަނަށް ދައްކައިފިއްޔާ ހަދަންޖެހިޖެއްޔާ ފަހަރެއްގައި ހެދިދާނެއެވެ. އެހިސާބުން މިދަތުރު ނިމުނީއެވެ. ޑރ އަށް ދެއްކުމަށް ދިޔަ ފައިސާއާ ބައެއް ފަހަރު ޓެކްސީއަށް ދިޔަ ފައިސާއާ އެއްޔެއާ ރެއާ މިއަދު އެކަމުގައި އުޅެން ޖެހުނު ވަގުތުތައް މޭވާނާޅާ ވަނދުވެގެން ދިޔައީއެވެ.\nވަރަށް ބޮޑު ތެދެއް…\nވަރަށް ބޮޑު ތެދެއް ހަމަ ހަގީގަތް\nމި ލިޔުމާއި ކޮމެންޓް ތަކުން އަހަރުމެން ޤަބޫލުކުރަން ޖެހޭ ހަޤީްަތަކީ އަދި އަހުރެމެން ބޭނުންވާ ޑިމޮކްރެސީއެއް މިޤައުމަކަށް ނުލިބޭކަން މި ބޭނުންން ވެގެން އުޅޭ ޑިމޮކްރެސީ ލިބޭނީ އިސްލާމީ އަޚްވަންތަ ކަމާއި އިސްލާމީ އެއްބައިވަންތަ ކަން މިޤައުމަށް ލިބިގެންކަން ކަށަވަރެވެ.\nAlhamdulillah Ya ALLAH jazakALLAH khayr Maasha ALLAH . Insha ALLAH warah rangalhu ibratheh haasil vaane heyo wisna beyfulhakah dhn bunelan othy mainbafain adhi mudhahrisun wes kudhinah Maai ALLAH ah takaa ekaku anehkakah foohikameh rulhi eh nethi ogawumuge rivethi sifa dhaskohdheynwaaney ehen nuny mi sifa nethi kudhin thah bodethiwe hidhumai dheyn nikunnairu hudhu aharumenwes amihla dharin kairiah hidhumatheh hodhan dhaairu mi nurangalhu ogaatherikan nuvaa sifa fennan fashaafaaney . Eyrun hithaama kuran jeheyni hama alhugandumen nah


Maabandu anheneh geyah fonuvaalithaa irukolhakun emergency gai vihaifi\nމާބަނޑު އަަންހެނެއް ގެއަށް ފޮނުވާލިތާ އިރުކޮޅަކުން އެމަޖެންސީގައި ވިހައިފި\n15 މޭ 2021 - 15:11:23\nކޮވިޑަށް ޕޮޒިޓިވްވެފައިވާ މާބަނޑު އަންހެނަކަށް ފަސް ދުވަސް ވި އިރުވެސް އެޗްޕީއޭއިން އެޓެންޑްނުވި ކަމަށް ބުނާ މައްސަލައަކާ ގުޅިގެން އޭނާ ގެއަށް ފޮނުވާލިތާ އިރުކޮޅެއް ފަހުން އިމަޖެންސީގައި އެ މީހާ ވިހެވުމާ ގުޅިގެން އެޗްޕީއަށް އެތައް ބައެއްގެ ފާޑުކިއުން އަމާޒުވެއްޖެ އެވެ.\nމާބަނޑު އަންހެނާގެ ދައްތައެއް ސީއެންއެމްއަށް ބުނިގޮތުގައި އެ މާބަނޑު އަންހެން މީހާ އަކީ ކޮވިޑްގެ މި ބިރުވެރި ހާލަތުގައި ފްރޮންޓްލައިގައި މަސައްކަތް ކުރަމުން އަންނަ ނަރުހެކެވެ. ބަނޑުބޮޑުވި ފަހުން ވެސް އައިޖީއެމްއެޗްގެ އައިސީޔޫގައި ބަލި މީހުންނާ އެންމެ ކައިރީގައި އޭނާގެ ކޮއްކޮ މަސައްކަތް ކުރަމުން އައި ކަމަށް އޭނާ ބުންޏެ އެވެ. އަދި މާބަނޑު އަންހެން މީހާގެ ފިރިމީހާއަކީ ވެސް އަކީ ވެސް ސެނެހިޔާ ހޮސްޕިޓަލްގައި ފްރޮންޓްލައިންގައި މަސައްކަތް ކުރަމުން އަންނަ ޑޮކްޓަރެއް ކަމަށް އޭނާ ބުންޏެ އެވެ.\nމާބަނޑު މީހާގެ ދައްތަ ބުނިގޮތުގައި ޕްރީ މެޓާނިޓީ ލީވްގައި ހުއްޓާ ކޮއްކޮގެ ކިބައިން ރޯގާގެ އަލާމާތްތައް ހުރުމުން މިމަހުގެ 10 ވަނަ ދުވަހު ނެގި ސާމްޕަލެއް 11 ވަނަ ދުވަހުގައި ޕޮޒިޓިވްވިކަން އެނގުމުން ގޭގައި އައިސޮލޫޝަންގައި މަޑުކޮށްގެން ހުރީ އެވެ.\nއަދި އޭނާގެ ކޮއްކޮ އަކީ ހައިރިސްކް މީހެއް ކަމަށް ވުުމުން އެޗްޕީއޭއަށް ގުޅާ އެޓެންޑްވާން އެދުނު ކަަމަށް އޭނާ ކިޔާދިނެވެ. އެޗްޕީއޭގެ ފަރާތުން އެއްވެސް ރެސްޕޯންސެއް ނުލިބިގެން އުޅެނިކޮން ކޮއްކޮގެ ބަނޑުގައި ރިއްސަން ފެށި ކަމަށާއި ބަނޑުގައި ރިއްސާތީ ގުޅާތާ ތިން ދުވަސްވި އިރުވެސް އެޓެންޑްނުވި ކަމަށް އޭނާ ބުންޏެ އެވެ.\nއޭނާ ބުނިގޮތުގައި އެޗްޕީއޭއިން ކޮންމެ ފަހަރުވެސް ދޭ ޖަވާބަކީ މެޑިކަލް ޓީމުން އަންނާނެ ކަމަށެވެ. ނަމަވެސް މެޑިކަލް ޓީމުން ނައުމުން އެންމެ ފަހުން ރުޅިގަދަވެގެން ޓްވީޓުކުރުން އެމީހުން ރެސްޕޯންޑް ކުރިކަމަށް ބުންޏެ އެވެ.\nއޭނާ ބުނީ ރޭގައި ކޮއްކޮ ގެންދަން ހަމަޖެހުނީ ހުޅުމާލޭ ހޮސްޕިޓަލަށް ކަމަށެވެ. އެންބިއުލާންސް ހަމަޖެހި އެ ހޮސްޕިޓަލަށް ދާން ތައްޔާރުވި ތަނާ އެޗްޕީއޭއިން ބަލި މީހާ މާލޭގެ ހޮޮސްޕިޓަލެއް ނޫން އެހެން ހޮސްޕިޓަލަކަށް ދާން ބޭނުންނުވާ ކަމަށް ބުނެ ކެންސަލް ކޮށްލި ކަމަށް އޭނާ ބުންޏެ އެވެ.\n"އެކޮޅުން އެއްވެސް މީހަކު އެހެނެއް ނުބުނެ. އެޗްޕީއޭއިން އެހެން ބުނެފައި ރިޖެކްޓް ކޮށްލީ. ބައިގަޑީއިރެއްހާ އިރު ތެރޭގައި އަންނާނަމޭ ބުނެފައި،" އޭނާ ބުންޏެ އެވެ.\nއެޗްޕީއެއިން އެހެން ހެދުމުން ރައީސް އޮފީހަށް ގުޅާ ކަންބޮޑުވުން ހިއްސާކުރި ކަމަށް އޭނާ ބުންޏެ އެވެ. އަދި އެޗްޕީއޭގެ ފަރާތުން މާފަށް ވެސް އެދުނު ކަމަށް ވެސް ކިޔާދިނެވެ.\nއޭނާ ކިޔާދިން ގޮތުގައި ރޭގެ 11:16 ހާއިރު ހުޅުމާލެ ހޮސްޕިޓަލަށް ގެންދިއުމަށް އެންބިއުލާންސެއް އައި ކަމަށާއި ކޮއްކޮ ހޮސްޕިޓަލަށް ގެންދެވުނު ކަމަށެވެ.\nހުޅުމާލެ ހޮސްޕިޓަލަށް ގެންގޮސްފައި ޓެސްޓުތަކެއް ހަދި ކަމަށާއި ކޮއްކޮއަށް ޔޫރިން އިންފެކްޝަނެއް ޖެހިގެން އުޅޭ ކަމަށް ބުނެ އެންޓި ބަޔޯޓިކްސް އެއް ދިނުމަށް ފަހުގައި ގެއަށް ފޮނުވާލި ކަމަށް އޭނާ ބުންޏެ އެވެ.\nއޭނާ ބުނީ ގެއަށް އައުމަށް ފަހު ފަތިސް ގަޑީގައި ފާހަނާއަށް ވަންއިރުގައި ލޭ އަންނަށް ފެށި ކަމަށެވެ. އަދި އިމެޖެންސީކޮށް އައުޖީއެމްއެޗްގެ އީރާއަށް ގެންގޮސް އެމެޖެންސީކޮށް ސިޒޭރިއަށް ހަދަން ޖެހުނު ކަމަށެވެ. މިހާރު ބޭބީ އޮތީ ނާސިރީގައި ކަމަށާއި ކޮއްކޮ އާއި ބޭބީގެ ހާލު ވެސް ރަނގަޅު ކަމަށް ވެސް ބުންޏެ އެވެ.\nއޭނާ ވަނީ އެޗްޕީއޭއިން ކޮއްކޮއާ މެދުގައި ކަންތައް ކުރިގޮތާ މެދުގައި ކަންބޮޑުވުން ފާޅުކޮށްފަ އެވެ. ކުރީ ސަފުގައި މަސައްކަތް ކުރި ނަރުހަަކަށް އެހެން ކަންތައް ކުރުމުން އާންމު މީހުންނަށް ދެންވާނީ ކިހިނެއްތޯ އޭނާ ވަނީ ސުވާލު އުފައްދާފަ އެވެ.\n"ކޮންމެ މީހެއް ވިޔަސް ކޮންމެ ފެންވަރެއްގެ މީހެއް ވިޔަސް ބަލި ވީމަ އެޗްޕީއޭއިން އެމީހުންގެ ޒިންމާ ފުރިހަމައަށް އަދާކުރަން ޖެހޭނެ؛" އޭނާ ބުންޏެވެ.\nއޭނާ ކިޔާދިން ގޮތުގައި އެމީހުން ދިރިއުޅޭ ގޭގައި ތިބީ ކުޑަކުދިންނާއި މުސްކުޅިންނާއި އެކި ބަލި ބައްޔަށް ފަރުވާ ކުރާ މީހުންނެވެ. ނަމަވެސް ކޮއްކޮ ޕޮޒިޓިވްވެގެން ޑައިރެކްޓް ކޮންޓެކްޓުންވީމަ ސާމްޕަލް ނަގަން ވެސް އެޗްޕީއޭއިން ނާންނަ ކަމަށެވެ. ފުލޫ ކްލިނިކަށް ގޮސް ކިއުގަ ޖެހިގެން ސާމްޕަލް ނަގަން ދިއުމަށް އެޗްޕީއޭއިން ބުނިކަމަށް އޭނާ ބުންޏެ އެވެ.\n"އެޗްޕީއޭއިން ބޭނުމެއް ނުވޭ ސާމްޕަލް ނަގާކަށް ވެސް ގެއަށް އަންނާކަށް. ގިނަ މީހުން ޕޮޒިތިވްވަނީ އޭ ބުނަނީ. އެހެންވެ ގެއަށް ސާމްޕަލަށް ނަގަން ނާންނަމޭ ބުނީ؛" އޭނާ ބުންޏެވެ.\nއެޗްޕީއެއިން ވަރަށް ފަރުވާ ކުޑަކޮށް ކަންތަށް ކުރަމުންދާ ކަމަށާއި އެއްވެސް ކަމަކަށް ޒިންމާ ނަގާކަށް ބޭނުން ނުވާ ކަމަށް އޭނާ ބުންޏެެ އެވެ. އަންނަ ޖޫން މަހު ވިހަން ހަމަޖެފައިވާ މީހަކަށް އެޗްޕީއޭއިން އެޓެންޑް ނުވުމުން އޭގެން ދައްކައި ދެނީ އެމީހުންގެ ޒިންމާދާރުކަން ކުޑަކަމެއް ކަމަށް އޭނާ ބުންޏެ އެވެ.\nސީއެންއެމްއަށް މައުލޫމާތުދެއްވަމުން އެޗްޕީއޭއިން ބުނީ އެމައްސަލައިގައި އެޗްޕީއޭއިން އިހުމާލެއްވެފަވޭތޯ ބަލަމުން އަންނަ ކަމަށެވެ.


Bollywood Ge Comedy Biruveri Film "Kakuda" Ge Shooting Fashaifi - Vaguthu\nބޮލީވުޑްގެ މަޖާ ބިރުވެރި ފިލްމު "ކަކުޑާ" ގެ ޝޫޓިން ފަށައިފި\nއެކްޓަރު ރިތޭޝް ދެޝްމުކް، ސޮނަކްޝީ ސިންގްހާ އަދި ސާގިބް ސަލީމް ފެނިގެންދާ މަޖާ ބިރުވެރި "ކަކުޑާ" ގެ ޝޫޓިން ފަށައިފިއެވެ.\nމި ފިލްމުގެ ޝޫޓިން އިންޑިއާގެ ގުޖުރާތުގައި ފަށާފައިވާ އިރު މި ފިލްމް އެއްކޮށް ނިމި ރިލީޒް ކުރެވޭ ވަރު ވާނީ އަންނަ އަހަރުގެ ކުރީކޮޅުގައި ކަމަށް ފިލްމު އުފައްދާ ފަރާތުން ބުނެއެވެ.\nމި ފިލްމުގައި ފެނިގެންދަނީ އަވަށެއްގައި އެއް ދުވަސްވަރަކު ހަދާފައިވާ ސިހުރަކުން އެ އަވަށް ބިރުވެރިކަމުގެ އެކި ހާދިސާތައް ހިނގައި އެކަންތައް ބެލުމަށް ތިން މީހަކު ދިއުމުން އެމީހުންނާ ކުރިމަތިލާ އާދަޔާ ހިލާފު ހާދިސާތަކެވެ.\nމި ފިލްމުގެ ލީޑުރޯލުން ފެނިގެންދާ ސޮނަކްޝީ ބުނީ ފިލްމުގެ ހުލާސާ ކިޔާލުމުން މި ފިލްމަކީ އޭނާ ވަރަށް ގަޔާވި ފިލްމަކަށް ވެއްޖެ ކަމަށެވެ. އަދި މިކަހަލަ ފިލްމުތައް އޭނާ ވަރަށް ބަލާ ހިތްވާ ކަމަށްވެސް ވަނީ ބުނެފައެވެ.\nދެޝްމުކް ބުނީ މި ފިލްމަކީ ބިރުވެރި ފިލްމަކަށް ވެފައި ފިލްމުގައި އޭނާ ކުޅެން ލިބުނު ކެރެކްޓަރު ވަރަށް ކަމުދާ ކަމަށެވެ. އަދި މަޖާ ބިރުވެރި ފިލްމުތައް ކުޅޭ ހިތްވާކަމަށް އޭނާ ބުންޏެވެ.\nމި ފިލްމުގެ ވާހަކަ ލިޔެފައި ވަނީ އަވީނާޝް ދިވޭދީ އާއި ޗިރާގް ގާގްއެވެ. މި ފިލްމުގެ ޕްރޮޑިއުސާ ރޯނީ ސްކްރީވާލާ އަކީ މަޝްހޫރު އެތައް ފިލްމެއް ޕްރޮޑިއުސް ކުރި ފަރާތެކެވެ. އެގޮތުން އޭނާގެ ފިލްމުތަކުގެ ތެރޭގައި ވިދްޔާ ބާލަންގެ ނަތްކަރް، ޕްރިޔަންކާ ޗޮޕްޅާ އާއި ފަރްހާން އަކްތަރުގެ ދަ ސްކައި އިޒް ޕިންކް ހިމެނެއެވެ.


America Gai Hunna Yahoodhee Fahlhi Akah Hamalaa Dhee Bayaku Maraalaifi - Vaguthu\nއެމެރިކާގައި ހުންނަ ޔަހޫދީ ފައްޅިއަކަށް ހަމަލާދީ ބަޔަކު މަރާލައިފި\nފައްޅި ހުންނަ ސަރަޙައްދުގައި ފުލުހުން ހަރަކާތްތެރިވަނީ\nއެމެރިކާގެ ޕެންސިލްވޭނިޔާ ސްޓޭޓުގެ ޕިޓްސްބާގު ސިޓީގައި ހުންނަ ޔަހޫދީ ފައްޅިއަކަށް ބަޑިން ހަމަލާދީ ބަޔަކު މަރާލައިފިއެވެ. މިއަދު ދިން މި ހަމަލާގައި ބަޔަކު މަރާލާފައިވީނަމަވެސް، މަރުވީ ކިތައް މީހުންކަމެއް އެޤައުމުގެ ކަމާބެހޭ ރަސްމީ ފަރާތަކުން ހާމަކޮށްފައި ނުވެއެވެ.\nމި ހަމަލާގައި ބަޔަކު މަރުވެފައިވާއިރު، އިތުރު ބަޔަކު ޒަޚަމްވެފައިވާކަމަށްވެސް ބައިނަލްއަޤުވާމީ ޚަބަރު ފަތުރާ ވަސީލަތްތަކުން ބުނެފައިވެއެވެ. އެފަރާތްތަކުން ބުނެފައިވާ ގޮތުގައި ޒަޚަމްވީ މީހުންގެ ތެރޭގައި ހަތަރު ފުލުސް އޮފިސަރުންވެސް ހިމެނެއެވެ.\nހަމަލާ ދިން ފައްޅި\nޔަހޫދީން އަޅުކަން ކުރުމަށް ބޭނުންކުރާ ފައްޅި ނުވަތަ ސިނަގޮގޮ އަށް ހަމަލާ ދިން މީހާ އަމިއްލައަށް ފުލުހުންނާ ވަނީ ހަވާލުވެފައެވެ. އޭނާ އަމިއްލަ ފުލުހުންނާ ހަވާލުވެފައިވާއިރު، އޭނާއަށްވެސް އެކި ވަރުގެ ޒަޚަމްތަކެއް ލިބިފައިވާކަމަށް މައުލޫމާތު ލިބެއެވެ. އެހެންކަމުން، އޭނާވެސް ވަނީ ފަރުވާ ދިނުމަށްޓަކައި ހޮސްޕިޓަލަށް ގެންގޮސްފައެވެ.\nޕެންސިލްވޭނިޔާގައި ޔަހޫދީންގެ އާބާދީ ބޮޑު ސަރަޙައްދެއްގައި ހުންނަ މި ފައްޅިއަށް ހަމަލާ ދިނުމަށް މި މީހާ ވަތްއިރު، ޔަހޫދީންނާ ދެކޮޅު ޝިއާރުތައް އަޑު ހަރުކޮށް ގޮވާފައިވާކަމަށް އެސަރަޙައްދުގައި ހުރި ނޫސްވެރިޔަކާ ހަވާލާދީ "ބީބީސީ" އިން ބުނެފައިވެއެވެ. މީގެއިތުރުންވެސް، ނޫސްވެރިޔާއާ ހަވާލާދީ ބުނެފައިވަނީ ހަމަލާ ދިން މީހާއަކީ ދޮން ނަސްލުގެ މީހެއްކަމަށާއި އެމީހާގެ އަތުގައި ތިން ބަޑިވެސް އޮތްކަމަށެވެ. އެގޮތުން، އެސޯލްޓް ރައިފަލް އަކާއި ދެ ފިސްތޯލަ އޮތްކަމަށް ބުނެފައިވެއެވެ.\nހަމަލާ ދިން ސަރަޙައްދުގެ މަންޒަރުތައް ފެންނަ ވީޑިޔޯ ފޫޓޭޖުތައް އެމެރިކާގެ ޓީވީ ޗެނަލްތަކުން ދައްކަމުންދާއިރު، އެސަރަޙައްދުގައި ކުއްލި ޙާލަތުގައި އިޖާބަދޭ ގިނަ އަދަދެއްގެ ބަޔަކު ހަރަކާތްތެރިވަމުންދާ މަންޒަރު ދަނީ ފެންނަމުންނެވެ.\nއެމެރިކާގެ ރައީސް ޑޮނަލްޑް ޓްރަމްޕް ވަނީ މި ހަމަލާ ހަރުކަށި އިބާރާތުން ކުށްވެރިކޮށްފައެވެ. އޭނާ ބުނެފައިވަނީ އެތައް އަހަރުތަކެއް ވަންދެން މިކަން ހުއްޓުމެއް ނެތި ހިނގަމުންދާކަމީ ކަންބޮޑުވާ ކަމެއްކަމުގައެވެ. ހަމައެހެންމެ، ހަމަލާ ދިން މީހާއަކީ މޮޔައެއްކަމަށް ސިފަކޮށް، އެޤައުމުގައި މަރުގެ އަދަބު ދެވެން އޮންނަ ގޮތް ވަރުގަދަ ކުރަން ޖެހޭކަމަށްވެސް ޓްރަމްޕް ބުނެފައިވެއެވެ.\nދުނިޔޭގައި އޮންނަ ހަމައެކަނި ޔަހޫދީ ދައުލަތް އަދި އެތައް ހާސް މުސްލިމުންނަށް ޝަހީދުކޮށްލާފައިވާ ދައުލަތްކަމުގައިވާ އިސްރާއިލުންވެސް މި ހަމަލާ ކުށްވެރިކޮށްފައިވެއެވެ.\nއޮކްޓޯބަރ 27, 2018 23:29\nތިޔައީ ޔަހޫދީން ރޭވުމަކުން ކޮށްގެން އުޅޭކަމަކަށްވާނީ މުސްލިމުންނާ ދިމާކޮށް ތަޅައި ފޮޅުންހިންގުމަށްޓަކާ މަގެއް ކޮށަނީކަމަށްވާނީ މާތްﷲ މުސްލިމު ޖަމާޢަތްތައް ސަލާމަތްކޮށް ރައްކާތެރިކުރަށްވައިފާންދޭ އާމީން\nއޮކްޓޯބަރ 27, 2018 23:57\nއަލްހަމްދުﷲ. ތިއީ މުސްލިމް ނަމެއްކިޔާ ކާފަރަކު ވީނަމަވެސް ވާނީ ޓެރަރިސްޓް ހަމަލާއަކައް\nއޮކްޓޯބަރ 28, 2018 00:05\nޓެރަރިޒަމް؟؟؟ޓެރަރިސްޓް އަކަށް ނުވި؟؟ ދޮންމީހަކަށްވެފަ މުސްލިމަކަށް ނުވީމަ ހަމަލާއަކަށް ވެ ސިކުޑީގެ މައްސަލަހުރި މީހަކަށް؟؟\nމުސްލިމެއްނަަމަ؟؟؟ .. !!!\nއޮކްޓޯބަރ 28, 2018 00:10\nހަމަ މަރަންވީ.... އެބައި މީހުން މަރާ ހުސްކުރަންވީ... މިދުނިޔޭގެ ހަލާކު އެއީ ޔަހޫދީން.\nނޮވެމްބަރު 6, 2018 22:20\nއަނހާ ޓެރަރިސްޓުން އުޅޭ ދޯ މުސްލިމުން ނޫނަސް. ކީއްވެ ނުބުނީ ޓެރަރިސްޓު ހަމަލާއެކޭ


Canada | Mihaaru\nއާ އަހަރަކާ އެކު ބީބާގެ ލަވައަކާއި ޓުއާއެއް\nކެނެޑާގެ މަޝްހޫރު ލަވަކިޔުންތެރިޔާ ޖަސްޓިން ބީބާ އާ އަހަރާ އެކު ފޭނުންނަށް އާ ލަވައަކާއި ޓުއާއެއް ގެނެސްދޭން ނިންމައިފި އެވެ.\nބެޓެރީގެ ކަރަންޓުން އުދުހޭ މަތިންދާބޯޓެއްގެ ފުރަތަމަ ކޮމާޝަލް ދަތުރު ކެނެޑާގައި ޓެސްޓްކޮށްފި އެވެ.\nDecember 08, 2019 6\nބޮލީވުޑްގެ އެކްޓަރު އަކްޝޭ ކުމާރުގެ އަތުގައި އިންޑިއާގެ ރަށްވެހިކަމުގެ ބަދަލުގައި ކެނެޑާގެ ރަށްވެހިކަން އޮންނާތީ އަމާޒުވެފައިވާ ފާޑުކިޔުންތަކާ ގުޅިގެން އޭނާ ކުރިން ނުދައްކާ ވާހަކަތަކެއް ދައްކައިފި އެވެެ.\n"އަލައްދިން" ގެ ފަހުން ފުރުސަތެއް ނުލިބޭ: މައްސޫދު\nމި އަހަރު ބޮކްސް އޮފީހުގައި ބިލިއަން ޑޮލަރުގެ އާމްދަނީއެއް ހޯދި ޑިޒްނީގެ "އަލައްދިން" ގެ ޓައިޓްލް ރޯލް ކުޅުނަސް އެ ފިލްމަށް ފަހު އެއްވެސް ފިލްމަކުން ފުރުސަތެއް ނުލިބޭ ކަމަށާއި އޮޑިޝަނަކަށް ކެތްމަދުވެފައިވާ ކަމަށް އެކްޓަރު މޭނާ މައްސޫދު ބުނެފި އެވެ.\nފުރާނަ ސަލާމަތްކޮށްދޭނެ ސެންސާއެއް ވެހިކަލްތަކަށް\nކުޑަކުދިންނާއި ޕެޓް ޖަނަވާރު ވެހިކަލް ތެރެއަށް އެކަނި ދޫކޮށްލެވި، އެތައް އިރެއް ވަންދެން އޮންނަން ޖެހި ފުރާނަ ގެއްލޭ ހާދިސާތައް ބައެއް ގައުމުތަކުގައި ވަނީ ވަރަށް ބޮޑަށް އިތުރުވެފަ އެވެ.\nސިއްހީ ނުރަނގަޅު އާދަ ބަދަލުކޮށްލީ ވިޔަފާރިއަކަށް\nސޮފްޓް ޑްރިންކްތަކަށް ދެވިހިފައިގެން ގިނަ ދުވަސްތަކެއް ވަންދެން އުޅުނު އެމެރިކާގެ އަންހެނަކު މޭވާގެ ރަހަތައް ދޭ ފެނެއް ތައްޔާރުކޮށްގެން ކާމިޔާބުވި ވިޔަފާރިވެރިއަކަށް ބަދަލުވި ވާހަކަ މީގެ ދުވަސްކޮޅެއް ކުރިން މީޑިއާގައި އުޅުނެވެ.\nޕްލާސްޓިކާ ދެކޮޅު ހަނގުރާމަ ވަރުގަދަ ވެފައި ވާއިރު، އެއްވެސް އެއްޗަކުން ޕްލާސްޓިކް ފެނޭތޯ ބެލުން ވެސް އާންމުވެއްޖެ އެވެ. މީގެ ދުވަސްކޮޅެއް ކުރިން، ބޯ ފެނުގައި ވެސް ޕްލާސްޓިކްގެ ކުދިކުދި އެތިކޮޅުތައް ހުންނަކަން ހާމަވި އެވެ. ނަސީބަކުން، ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން ބުނީ ފެނުގައި ހުންނަ މައިކްރޮޕްލާސްޓިކުން...\nތެހެރާން (އޮގަސްޓް 4) - ގާނޫނާޚިލާފަށް ވެބްސައިޓެއް ހިންގުމުގެ ކުށުގައި އީރާނުގެ ޖަލެއްގައި އުމުރަށް ބަންދުކޮށްފައި ހުރި މީހަކު ތިން ދުވަހުގެ މުއްދަތަށް ވަގުތީ ގޮތުން ޖަލުން ނެރެފައި ވަނިކޮށް ފިލައިގެން ކެނެޑާ އިން ހިނގައްޖެ އެވެ.\n47 އަހަރުވީ ބޫޓެއް ރެކޯޑް އަގަކަށް ވިކިއްޖެ\nނިދިން ހޭލެވުނު އިރު ފްލައިޓް ތެރޭ، ކަނު އަނދިރީގައި\nމިއީ އާދަޔާ ހިލާފު ފޮޓޯއެއް!\nފޮޓޯއެއް ނެގުމަކީ ހަމަ ކޮންމެ މީހަކަށް ވެސް ކުރެވިދާނެ ކަމެކެވެ. އެކަމަކު ބައެއްގެ ސަމާލުކަން ލިބޭ ކަހަލަ މޮޅު އަދި ފުރިހަމަ ފޮޓޯއެއް ނެގުމަކީ ކޮންމެ ކޮންމެ މީހަކަށް ކުރެވޭނެ ކަމެއް ނޫނެވެ. އަދި އެއީ ލައްކަ ހިތްވަރު ވެސް ލާން ޖެހޭނެ ކަމެކެވެ.\nރަށްވެހިކަމާ ދޭތެރޭ ސުވާލު އުފައްދާތީ އަކްޝޭގެ ޝަކުވާ\nބޮލީވުޑްގެ އެކްޓަރު އަކްޝޭ ކުމާރުގެ ރަށްވެހިކަން ކެނެޑާ އަށް އޮންނާތީ އެކަމާ ސުވާލު އުފައްދައި، ބައެއް މީހުން އޭނާ އަށް ފާޑުކިޔާތީ ހިތްހަމަނުޖެހުން ފާޅުކޮށްފި އެވެ.\nކުލަ އަށް ލޯބިކުރާ މީހުންނަށް ރަނގަޅު ވަޒީފާއެއް\nދަތުރުކުރަން ބޭނުންވާ މީހުންނާއި ކުލަތަކަށް ލޯބިކުރާ މީހުންނަށް މިއޮތީ ރަނުގެ ފުރުސަތަކަށް ވެދާނެ އެވެ. އެމެރިކާގެ ކުލަ ކުންފުންޏެއް ކަމަށްވާ ބެހެރް އިން ވަނީ "ކަލަ އެކްސްޕްލޯރާ" އެއްގެ ގެ މަގާމަށް ކުރިމަތިލާން ފުރުސަތު ހުޅުވާލައިފަ އެވެ.\nއިދުރީސް އެލްބާ ތިން ވަނަ ކައިވެނިކޮށްފި\nއިނގިރޭސިވިލާތުގެ މަޝްހޫރު އެކްޓަރު އިދުރީސް އެލްބާ ލޯބިވެރިޔާ ސަބްރީނާ ދައުރޭއާ ކައިވެނިކޮށްފި އެވެ.\nގައިގެ ހަންގަނޑު ރީތިކުރުމަށް އެކި މީހުން ކުރަނީ އެކި މަސައްކަތެވެ. މިކަމުގައި ނަން ވަނީ އަންހެނުން ކަމަށް ވިޔަސް ފިރިހެނުންނަކީ ވެސް މިކަމުގައި ދޫކުރާ ބައެއް ނޫނެވެ. ހާއްސަކޮށް...


Web series "Ehenas"ge trailer dhahkaalaifi\nމި ވެބް ސީރީޒްގެ ލީޑުތަރި --\nވެބް ސީރީޒް "އެހެނަސް" ގެ ޓްރެއިލާ ދައްކާލައިފި އެވެ. ޓްރެއިލާ ނެރެން ރޭ ބައިސްކޯފްގައި ބޭއްވި ހާއްސަ ހަފްލާގައި މި ވެބްސީރީޒް ޑައިރެކްޓު ކުރާ ރަވީ ފާރޫގު ބުނީ މިއީ ކުޑަ ފިރިހެން ކުއްޖެއްގެ ހަޔާތުގައި ދިމާވާ ކަންތައްތަކެއް ދައްކުވައިދޭ ސީރީޒެއް ކަމަށެވެ.\nއަދި، އެ ކުއްޖާގެ ދިރިއުޅުމާއި ގުޅުވައިގެން މުޖުތަމައުގައި ހިނގާ އެތައް އިޖުތިމާއީ މައްސަލަތަކެއް މި ސީރީޒްގައި ދައްކުވައިދޭނެ ކަމަށް ރަވީ ބުންޏެވެ.\nފިލްމީ ދާއިރާއަށް އާ މޫނުތަކާއެކު އުފައްދާ މި ވެބްސީރީޒްގެ މުޅި ކާސްޓް ވަނީ ރޭގެ ރަސްމިއްޔާތުގައި ދައްކާލާފަ އެވެ. ޒުވާން ކާސްޓެއް ތައާރަފު ކުރި އިރު މި ކާސްޓުގައި ހިމެނޭ ގިނަ ކުދިންނަކީ ޓިކްޓޮކް އިން މަގުބޫލުކަން ހޯދި ކުދިންނެވެ.\nވެބްސީރީޒްގައި ލީޑުން ފެނިގެން ދަނީ މުހައްމަދު ވިޝާލް އެވެ. އަދި މުހިއްމު ރޯލުތަކުން، މަޝްހޫރު ބަތަލާ ޝީލާ ނަޖީބާއި މުހައްމަދު މަނިކު ފާހަގަ ކޮށްލެވެ އެވެ.\nދެ ސީޒަނަކަށް ބަހާލައިގެން ގެނެސްދޭ މި ސީރީޒްގެ ފުރަތަމަ ސީޒަންގެ ބޮޑު ބައި މިހާރު ވަނީ ޝޫޓުކޮށް ނިންމައިފަ އެވެ. ބައިސްކޯފުން މި ސީރީޒް ވަރަށް އަވަހަށް ބެލުންތެރިންނަށް ގެނެސްދޭނެ ކަމަށް ރޭގެ ހަފްލާގައި ވަނީ ބުނެފަ އެވެ.


Ehmaehge Bandun Dhefaharah Ufanvumuge Furusathu Libunu Kamah Dhekey Thuhthu Kuhjeh އެއް މައެއްގެ ބަނޑުން ދެފަހަރަށް އުފަންވުމުގެ ފުރުޞަތު ލިބުނުކަމަށް ދެކޭ ތުއްތު ކުއްޖެއް – Huvadhoo News Ehmaehge Bandun Dhefaharah Ufanvumuge Furusathu Libunu Kamah Dhekey Thuhthu Kuhjeh Huvadhoo News\nއެއް މައެއްގެ ބަނޑުން ދެފަހަރަށް އުފަންވުމުގެ ފުރުޞަތު ލިބުނުކަމަށް ދެކޭ ތުއްތު ކުއްޖެއް\nލިންލީގެ ފޮޓޯއެއް ހޮސްޕިޓަލުގައި\nމާބަނޑު އަންހެނަކު، އޭނާ މަބަނޑުވިތާ 16 ވަނަ ހަފްތާގައި، ހެދި އަލްޓްރާ ސްކޭނަކުން ދެއްކިގޮތުން ބަނޑުގައިވާ ދަރިފުޅާއި އެކު، ޓިއުމަރެއް އުފެދެމުން އަންނަކަން ފާހަގަވިއެވެ. މިޓިއުމަރު، ދަރިފުލާއި އެއްސައިޒަކަށް ބޮޑުވެފައި ވުމުގެ އިތުރުން، ދަރިފުޅުގެ މައިބަދަ ނިމޭ ހިސާބުގައި އުފެދި، ދަރިފުޅުގެ ހަށިގަނޑާއި ގުޅިފައިވާކަން ސްކޭން އިން އެގިގެން ދިޔައެވެ.\nތުއްތު ދަރިފުޅުގެ ހަށިގަނޑާއި، ޓިއުމަރު ގުޅިފައި ވުމުން އެތުއްތު ދަރިފުޅުގެ ހެދި ބޮޑުވުމަށް ބޭނުންވާ ކާނާގެ ބޮޑުބައެއް ޓިއުމަރަށް ނަގާކަން ޑޮކްޓަރުންނަށް އެނގުނެވެ. ޓިއުމަރުގެ ސަބަބުން، ބަނޑުގައިވާ ދަރިފުޅުގެ ހިތް އާންމުކޮށް ތެޅޭ މިންވަރަށްވުރެ ބާރަށް ތެޅި، ހަށިގަނޑާއި ގުޅިފައިވާ ޓިއުމަރަށް ލޭފުނުވައި ދިނުމަށް އިތުރު މަސައްކަތް ކުރަންޖެހޭކަން ޑޮކްޓަރުންނަށް ފާހަގަވިއެވެ.\nބަނޑުގައިވާ ތުއްތު ކުއްޖާ ފުރާ ފުރިހަމަޔަށް ހެދިބޮޑުވެ، ގުނަވަންތައް އުފެދި ފުރިހަމަ ނުވުމާއި، ދުވަސްނުފުރޭތީ، ކުއްޖާ އޮޕަރޭޝަން ކޮށްގެން ނެގުމަކީ އެންމެ ރަނގަޅު ގޮތް ނޫންކަމުގައި ޑޮކްޓަރުން ޤަބޫލުކުރިއެވެ. ނަމަވެސް ޓިއުމަރުގެ ސަބަބުން މިތުއްތު ކުއްޖާ އުފުލަންޖެހޭ ތަކުލީފު ދެނެގަނެ، ސާޖަރީ ހަދައިގެން ނުނަގައި ދަރިފުޅު ބާއްވައިފިނަމަވެސް، ކުޑަދަރިފުޅުގެ ފުރާނަޔަށް ނުރައްކާވުމުގެ ފުރުޞަތު ބޮޑުކަން، ޑޮކްޓަރުންނަށް އެގުނެވެ.\nދަރިފުޅު ސަލާމަތުން ދުނިޔެއަށް އުފަން ކުރެވުމުގެ ފުރުޞަތު ކުޑަވެފައި، ބަނޑުގައި ދުވަސްފުރެންދެން ބޭއްވުމަކީވެސް، ދަރިފުޅުގެ ފުރާނަޔަށް ނުރައްކާ ވެދާނެ ކަމެއްކަމުގައި ފެނި، އެބޯޝަން ހެދުމަށް ގިނަ ޑޮކްޓަރުން ލަފާދިނެވެ. ނަމަވެސް މާގަރެޓް އަދި އޭނާގެ ފިރިމީހާ ޖެފް، ދަރިފުޅު ނުވިއްސައި، ބަނޑުގައި ބާއްވައިގެން ޓިއުމަރު ނައްތާލެވޭނެ ގޮތެއް ފެނޭތޯ ތަފާތު ހޮސްޕިޓަލްތަށް ބެލިއެވެ. މިގޮތުން، އެއް ހޮސްޕިޓަލުން، ދަރިފުޅު ނުވިއްސައި، މާބަނޑުގައި ބާއްވައިގެން ޓިއުމަރު ނަގާލެވިދާނެކަމަށް ބުނެއެވެ.\nއެމެރިކާގެ ޓެކްސަސްގެ ކުޑަކުދިންގެ ހޮސްޕިޓަލުން، ދަރިފުޅާއި އެކުގައިވާ ޓިއުމަރު ދަރިފުޅަށް ގެއްލުމެއް ނުދީ ނެނގިދާނެކަމަށް ބުނުމުން މިދެމަފިރިންނަސް އިތުރު ހިތްވަރެއް ލިބިގެން ދިޔައެވެ. ހޮސްޕިޓަލުގެ ކުޑަކުދިންގެ ޚާއްސަ ޔުނިޓުގައި މަސައްކަތް ކުރާ ޑޮކްޓަރުން މާގަރެޓް އަދި އޭނާގެ ފިރިމީހާ ޖެފް، ކައިރީގައި ބުނެފައިވާގޮތުން، މިސާޖަރީވެގެންދާނީ ވަރަށްވެސް އުދަނގޫ ސާޖަރީއެއްކަމުގައެވެ.\nޑޮކްޓަރުން އިތުރަށް ތަފްޞީލް ދިންގޮތުގައި، މިސާޖަރީގެ ރިސްކު ބޮޑުވަނީ، ދަރިފުޅު މައިމީހާގެ މާބަނޑުން ނަގައި ބޭރަށް ނެރެ، ޓިއުމަރު ނެގުމަށްފަހު އަލުން، މައިމީހާގެ ބަނޑަށް ލައްވައި އަލުން އިތުރަށް ހެދިބޮޑުވުމަށް ފުރުޞަތު ދޭތީއެވެ. ނަމަވެސް، މި ސާޖަރީ ފުރިހަމަޔަށް ކާމިޔާބު ވެދާނެކަމުގެ ޔަޤީންކަން އެއްވެސް ގޮތަކަށް ނުދެވޭނެކަމަށް ޑޮކްޓަރުން ބުނެފައި ވެއެވެ. ނަމަވެސް މިއީ ކަމީޔާބު ވެދާނެ ކަމެއްގެ ގޮތުގައި ޑޮކްޓަރުންނަށް ޤަބޫލުކުރެވުނެވެ.\n23 ހަފުތާގައި ތުއްތު ކުއްޖާ ލީންލީގެ ހިތަށް ޓިއުމަރުގެ ސަބަބުން މާބާރުބޮޑުވެ، ހިތް ހަލާކުވެދާނެ ކަމަށް ޑޮކްޓަރުންނަށް ފެނިގެން، މާގަރެޓް އެރޭ ސާޖަރީއަށް ދިޔަ އެވެ. އޯޕަން ފީޓަލް ސާޖަރީ އަކީ އެންމެ ރަނގަޅު ހާލަތުގައި ކޮމްޕްލެކްސް އަދި ރިސްކީ ސާޖަރީ އެކެވެ. ކުޑަކުޑަ ލީންލީގެ ކުޑަކުޑަ ހިތް ކޮންމެވެސް ވަރަކަށް ހަލާކުވެދާނެކަމަށް ފެނި، ލީންގެ ފުރާނަ ސަލާމަތް ކުރުމަށް ނަގަންޖެހުނު ކޮންމެ ރިސްކެއް ނެގުމަށް މައިންބަފައިން ނިންމިއެވެ.\nޑޮކްޓަރުންގެ ޓީމުން، ލިންލީގެ ވޯޓަރ ބޭގްގެ އިތުރު އާޓިފިޝިއަލް ދުއްޔެއް ލައްވައި، އެމްނިއޯޓިކް ފްލުއިޑް ބޭރުނުވާނޭހެން ހަދައި، ލިންލީ ގެ ސާޖަރީ ނިންމައި، ފެނާއިއެކު އަލުން، ވޯޓާބޭގް ލީކު ނުވާނެހެން އިތުރު އާޓިފިޝަލް ދުލިއެއް ލައި އަލުން މާގަރެޓް ގެ މާބަނޑަށް އަލުން ލެއްވިއެވެ. މިއީ ލިންލީގެ ފުރަތަމަ އުފަންވުން ކަމުގައި ބެލެވިދާނެއެވެ. އަދި ދުވަސް ފުރަންދެން މަނޑުކުރުމަށްފަހު، ސިޒޭރިން އަކަށް ދިޔައެވެ.\nހަނިފުރުސަތަކާއިއެކުވެސް، ދަރިފުޅުގެ ފުރާނަ ސަލާމަތްކުރުމަށް، ދެމަފިރިންގެ ނިންމި ނިންމުން ފެނިގެންދިޔައީ ވަރަށްވެސް ފޮނިކޮށެވެ. ލިންލީ ހެދިބޮޑުވުން ފުރާ ފުރިހަމަވެ، ސިއްހަތު ރަގަނޅު ކުއްޖެއްގެ ގޮތުގައި އަލުން ދުނިޔެއަށް އުފަންވިއެވެ. ބައެއް މީހުން ޤަބޫލުކުރާ ގޮތުން ލިންލީ އަކީ ދެފަހަރަށް އެއް މަންމައެއްގެ ބަޑުން އުފަންވުމުގެ ފުރުޞަތު ލިބުނު ވަރަށްވެސް ޚާއްސަ ކުއްޖެކެވެ.\nތަފާތު ސިއްޙީ މައްސަލަތަށް ކުރިމަތިވެ، ޑޮކްޓަރުންގެ ލަފާގެމަތިން، ކުދިން އެބޯޝަން ހަދާ ފަރާތްތަކަށް މިދެމަފިރިން، ދޭން އޮތްމެސެޖަކީ، ކުއްޖާގެ ފުރާނަ ސަލާމަތް ކުރުމަށް ހަނިފުރުޞަތެއް އޮތް ނަމަވެސް، އުންމީދު ދޫކޮށް ނުލާށެވެ. މިފަދަ ހާލަތުގައިވެސް އުންމީދު ކަނޑާނުލުމަށް ދެމަފިރިން ބުނެފައިވެއެވެ.


Dhivehi hurihaa hajjuverin jamra ah hila ukaifi | Mihaaru\n21 އޯގަސްޓް 2018 - 22:304comments\nރާއްޖެއިން މި އަހަރު 1،400 އަށް ވުރެ ގިނަ މީހުން ހައްޖުގެ އަޅުކަމުގައި ބައިވެރިވެފައިވާއިރު، އޭގެ ތެރެއިން ހާހަކަށް ވުރެ ގިނަ މީހުން ދިޔައީ ހައްޖު ކޯޕަރޭޝަންގެ ހަވާލުގަ އެވެ. ބާކީ ތިބި ހައްޖާޖީން ދިޔައީ، އަމިއްލަ ހަތަރު ކުންފުންޏެއްގެ ހަވާލުގަ އެވެ.\nDhivehi hurihaa hajjuveringe haalu ragalhu\nހައްޖު ކޯޕަރޭޝަންގެ ބޯޑު މެމްބަރު އަދި އިސްލާމިކް މިނިސްޓްރީގެ ސްޓޭޓް މިނިސްޓަރު އަލީ ވަހީދު "މިހާރު" އަށް މިރޭ ވިދާޅުވީ، ހައްޖު ކޯޕަރޭޝަންގެ ހަވާލުގައި ހައްޖަށް ދިޔަ ހުރިހާ ހައްޖާޖީން ޖަމްރާ އަށް ހިލަ އުކައި ނިންމާފައިވާ ކަމަށެވެ. ޖަމްރާ އަށް ހިލަ އުކުމުގެ ތެރޭގައި އެއްވެސް ދިވެއްސަކަށް މައްސަލައެއް ދިމާވެފައި ނުވާ ކަމަށް ވެސް އޭނާ ވިދާޅުވި އެވެ.\nހައްޖު ކޯޕަރޭޝަންގެ ހަވާލުގައި ހައްޖަށް ދިޔަ ހައްޖާޖީން ޖަމްރާ އަށް ހިލަ އުކައި ނިންމިއިރު، އެހެން ޖަމާއަތްތައް މެދުވެރިވެގެން، ހައްޖަށް ދިޔަ މީހުން ވެސް ހިލަ އުކައި ނިންމާފައިވާ ކަމަށް ވެ އެވެ.\nހައްޖާޖީން ޖަމްރާ އަށް ހިލަ އުކުމަށް ފަހު، ކުރިއަށް އޮތް ތިން ދުވަހު މިނާގައި ތިބޭނެ އެވެ. އެ އަށް ފަހު، މައްކާ އަށް ގޮސް، ތަވާފުލް އިފާޟާ ފުރިހަމަ ކުރާނެ އެވެ.\nތަވާފުލް އިފާޟާ ފުރިހަމަ ކުރުމުން ހައްޖުގެ އަޅުކަން ނިމުނީ އެވެ. ހައްޖުގެ އަޅުކަން އަދާކުރުމަށް މި ފަހަރު ހައްޖަށް ދިޔަ ހުރިހާ ދިވެހިންގެ ހާލު ވެސް ރަނގަޅެވެ.\nރާއްޖެއިން މި އަހަރު ހައްޖަށް މީހުން ގެންދިޔައީ ހައްޖު ކޯޕަރޭޝަނާއި ސިސިލްފަރު ޖަމާއަތާއި އަލްހަރަމައިން ޖަމާއަތާއި ތަޒްކިޔާ ޖަމާއަތާއި ޒައީ ޖަމާއަތުގެ ހަވާލުގަ އެވެ. ހައްޖު މިޝަންގައި މި އަހަރު ހިމެނެނީ ފަސް ބޭފުޅުންގެ ޓީމެކެވެ.


ވޮށިމަސް މިޔަރު - ވިކިޕީޑިއާ\nވޮށިމަސް މިޔަރު(އިނގިރޭސި ބަހުން: Isurus oxyrinchus)ނުވަތަ (އިނގިރޭސި ބަހުން: shortfin mako shark) އަކީ ވޮށިމަހާއި ގާތްކުރާ ސިފަޔަކަށް ހުންނަ ނުލަފާ މިޔަރެކެވެ. މިމިޔަރުގެ އަނގައިގެ ދަތްތައް ހުންނާނީ ދެބަރިއަކަށް އެތުރިފައެވެ. ވޮށިމަސް މިޔަރަކީ އާދަޔާ ޚިލާފަށް ބާރުމިނެއްގައި ދަތުރުކުރާ ކޮޅަށް އޫކޮށް ހުންނަ ތުންގަނޑެއް ލިބިފައިވާ މިޔަރެކެވެ.މިމިޔަރުގެ ބޮޑު މިނުގައި އާއްމުކޮށް ހުންނަނީ2މީޓަރެވެ. އެންމެ ބޮޑުވާނީ4މީޓަރަށެވެ. މިމިޔަރު ވިހާ ކޮންމެ ފަހަރަކު 16-2 އާއި ދެމެދުގެ މިންވަރަކަށް ޅަމިޔަރު ވިހައެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 30 ޑިސެމްބަރު 2007، 00:48 ގައެވެ.


މޫނުގައި އުނގުޅުމަށް ގޭގައި މި ޗޮކްލެޓްމާސްކް ތައްޔާރުކޮށްލަމާ! - AO News\nކޮންމެ އިންސާނަކުވެސް ފުރާވަރަށް އެރުމަށްފަހު ހަށިގަނޑަށް އަންނަބަދަލުތަކުން ކަންބޮޑުވެއެވެ. ޚާއްސަކޮށް މޫނުގެ ހަންގަނޑަށް ކުރިމަތިވާ ބިހިތައްނެގުމާއި ލަކުނު އަދި މިކަންތައް ދުރުކުރުމަށް ބާރުގަދަ ކެމިކަލްހިމެނޭ ފޭސްކްރީމް ތަކާއި ބޭސްތައް ބޭނުންކުރުމުން ހަންގަނޑުގައި ރޫޖެހުމުން މުސްކުޅިވީކަމުގެ އިހުސާސްކުރެވެއެވެ. އެހެން ނަމަވެސް މި ދުވަސްވަރަކީ މިފަދަ ބަދަލުތައް ހަންގަނޑަށް އައުމުން ކަންބޮޑުވެގެން އުޅެންޖެހޭ ދުވަސްވަރެއް ނޫނެވެ. އެގޮތުން ހަންގަނޑަށް ފަރުވާ ދިނުމަށް ކެމިކަލް ނުހުންނަ އެއްޗިހި ބޭނުންކޮށްގެން ވަރަށް ގިނަ ހޯމްރެމެޑީ ތައް ގޭގައި ތައްޔާރުކޮށްލަން ވަރަށް ފަސޭހައެވެ.\nމިގެންސްދޭ ޗޮކްލެޓް ފޭސް މާސްކަކީވެސް އޭގައި ހަންގަނޑަށް ބޭނުންވާ ގިނަގުނަ ފައިދާ ތައްއެކުލެވޭ އެހާމެ ފަސޭހައިން ތައްޔާރުކޮށްލެވޭ މާސްކެކެވެ. ޗޮކްލެޓަކީ އޭގައި އެންޓި އޮކްސިޑެންޓް ގިނަ އަދަދަކަށް ހިމެނޭ އެއްޗެކެވެ.\n1/4 ޖޯޑު ޑާކްޗޮކްލެޓް ވިރުވާފައި\n2 މޭޒުމަތީ ސަމްސާ ހެވީ ކްރީމް\n1 މޭޒުމަތީ ސަމްސާ މާމުއި\n1 މޭޒުމަތީ ސަމްސާ ލުނބޯހުތް\nމިހުރިހާ އެއްޗެއް ރަނގަޅަށް އެއްކޮށްފައި ބިއްލޫރި ފުޅިއަކަށް އަޅާށެވެ. ދެން ކޮންމެ ދުވަހަކު މިމާސްކް މޫނުގައި އުނގުޅުމަށްފަހު ހަންގަނޑަށް އަންނަ ބަދަލު ބަލައިލާށެވެ.\nހަންގަނޑުގެ ޒުވާންކަމާއި ރީތިކަން ދެމެހއްޓުމަށްޓަކައި ބޭނުން ކުރަން އެންމެ ރަނގަޅީ ޤުދުރަތީ ފަރުވާތަކެވެ. ސަބަބަކީ، ހަންގަނޑަށް މުހިންމު ވިޓަމިން ތަކާއި އެކި މާއްދާތައް އެންމެ އެދެވޭ ގޮތުގައި ލިބެން ހުންނަނީ، ތާޒާ މޭވާ އާއި އެހެނިހެން ޤުދުރަތީ ބާވަތްތަކުގައި ކަމުގައި ވާތީއެވެ. އަދި ގިނަފަހަރަށް ވިއްކަން ހަދާފައި ހުންނަ ކޮސްމެޓިކްސްގެ ބާވަތްތަކަކީ ގިނަ އަދަދެއްގެ ކެމިކަލްތައް އެކުލެވޭ އެއްޗެއްކަމަށް ވެފައި، އޭގެ ސަބަބުން ހަންގަނޑަށް ތަފާތު ގޮތްގޮތުން ގެއްލުންތައް ލިބޭ އެއްޗަކަށްވާތީއެވެ.\nމޫނުގައި އުނގުޅުމަށް ގޭގައި މި ޗޮކްލެޓްމާސްކް ތައްޔާރުކޮށްލަމާ! – Ubufili News\nޖެނުއަރީ 1, 2022\n[…] ކޮންމެ އިންސާނަކުވެސް ފުރާވަރަށް އެރުމަށްފަހު ހަށިގަނޑަށް އަންނަބަދަލުތަކުން ކަންބޮޑުވެއެވެ. ޚާއްސަކޮށް މޫނުގެ ހަންގަނޑަށް ކުރިމަތިވާ ބިހިތައްނެގުމާއި ލަކުނު އަދި މިކަންތައް ދުރުކުރުމަށް ބާރުގަދަ ކެމިކަލްހިމެނޭ ފޭސްކްރީމް ތަކާއި ބޭސްތައް ބޭނުންކުރުމުން ހަންގަނޑުގައި ރޫޖެހުމުން މުސްކުޅިވީކަމުގެ އިހުސާސްކުރެވެއެވެ. އެހެން ނަމަވެސް މި ދުވަސްވަރަކީ މިފަދަ ބަދަލުތައް ހަންގަނޑަށް އައުމުން ކަންބޮޑުވެގެން އުޅެންޖެހޭ ދުވަސްވަރެއް ނޫނެވެ. އެގޮތުން ހަންގަނޑަށް ފަރުވާ ދިނުމަށް ކެމިކަލް ނުހުންނަ އެއްޗިހި ބޭނުންކޮށްގެން ވަރަށް… އިތުރަށް ވިދާޅުވޭ […]


SunOnline: FAM ge youth confernce maadhamaa fashanee\nއެފްއޭއެމްގެ ޔޫތް ކޮންފަރެންސް މާދަމާ ފަށަނީ\nޢަބްދުﷲ އައިމަން 11 Feb 2019, 14:13\nއޭއެފްސީގެ ސީނިއާ ކޯޗު ނިހާދް ސޫގަރް -- ފޮޓޯ / އެފްއޭއެމް\nފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން އިންތިޒާމު ކޮށްގެން ބާއްވާ ޔޫތް ކޮންފަރެންސް މާދަމާ ފަށާނެ ކަމަށް އެ އެސޯސިއޭޝަން އިން ބުނެފިއެވެ.\nދެ ދުވަހުގެ މުއްދަތަކަށް ކުރިއަށް ދާ މި ކޮންފަރެންސް އަކީ ޔޫތު ޓީމްތަކުގެ ކޯޗުންނަށާއި، ކްލަބްތަކުގެ އެކެޑަމީ ތަކުގައި ކޯޗުންގެ ގޮތުގައި ހަރަކާތްތެރިވަމުން އަންނަ ކޯޗުންނަށް އަމާޒު ކޮށްގެން ބާއްވާ ކޮންފަރެންސް އެކެވެ. މި ކޮންފަރެންސް ކުރިއަށް ދާނީ މި މަހުގެ 12-13 ގެ ނިޔަލަށް މާލޭގައެވެ.\nމި ކޮންފަރެންސް އަކީ މިގޮތަށް އެފްއޭއެމްއިން ބާއްވާ ފުރަތަމަ ކޮންފަރެންސްއެވެ. އެފްއޭއެމްއިން ފަހަކަށް އައިސް ގިނަ ޒުވާނުންތަކެއް ފުޓުބޯޅައަށް އަހުލުވެރި ކުރުމަށްޓަކައި އަންނަނީ ގިނަ ޕުރޮގްރާމްތަކެއް ހިންގަމުންނެވެ. އަދި ޒުވާނުންނަށް ހާއްސަ ކޮށްގެން ބާއްވާ ކޯސް ތަކުގައި ވަކި އުމުރު ފުރާއެއްގެ ބަޔަކަށް ކޯސްތަކުގައި ހިލޭ ބައިވެރި ވުމުގެ ފުރުސަތު އެފްއޭއެމް އިން ވަނީ ހުޅުވާލާފައެވެ.\nމި ކޮންފަރެންސްގައި ހިންގާ ކޯހުގައި ބައިވެރިންނަށް ލެކްޗާ ދިނުމަށް ޓަކައި އޭއެފްސީގެ ސީނިއާ ކޯޗެއް ކަމަށްވާ ޖޯޑަންގެ މަޝްހޫރު ކޯޗު ނިހާދް ސޫގަރްވަނީ މިހާރު މާލެ އައިސްފައެވެ. ވޭތުވެ ދިޔަ މަހު އެފްއޭއެމްއިން ހިންގި "އޭ" ލައިސެންސް ކޯހުގައި ވެސް ނިހާދް ވަނީ ބައިވެރިންނަށް ތަމްރީން ދީފައެވެ.\nޔޫތް ކޮންފަރެންސްގައި ބައިވެރި ވުމުގެ ފުރުސަތު ހުޅުވާލައިފައި ވަނީ ޔޫތު ޓީމްތަކުގެ ކޯޗުންނަށާއި، ކްލަބްތަކުގެ އެކެޑަމީތަކުގެ ކޯޗުންނަށެވެ. އަދި މިހަރަކާތުގެ ސަބަބުން ޒުވާން ކުޅުންތެރިންނަށް އެންމެ އެކަށީގެންވާ ތަމްރީނުތައް ދިނުމަށް ބައިވެރިންނަށް އެނގިގެންދާނެ ކަމަށް އެފްއޭއެމް އިން ވަނީ ބުނެފައެވެ.


'Big Ocean Show 2021' gai Raajjein baiverivehjje - vNews.mv\n"ބިގް އޯޝަން ޝޯވ 2021" ގައި ރާއްޖޭން ބައިވެރިވެއްޖެ\nމަރްޔަމް ލީން 03 September 2021, 11:26\nދިވެހިރާއްޖެ އަކީ ވޯޓާސްޕޯޓްސް އަދި ޑައިވްކުރުމަށް އެންމެ މަގުބޫލު މަންޒިލްގެ ގޮތުތުގައި އިޝްތިހާރުކުރުމަށް "ބިގް އޯޝަން ޝޯ 2021" ގައި ވިޒިޓް މޯލްޑިވްސްއިން ބައިވެރިވެއްޖެއެވެ.\nމި މަހު2އިން5ވަނަ ދުވަހުގެ ނިޔަލަށް ރަޝިޔާގެ ވެރިރަށް މޮސްކޯގައި ކުރިއަށްދާ މި ފެއާ ގައި ވިޒިޓް މޯލްޑިވްސް އިން ހަދާފައިވާ 55 އަކަފޫޓުގެ ސްޓޭންޑު މެދުވެރިކޮށް އެތަނަށް ޒިޔާރަތްކުރާ މީހުންނަށް، ރާއްޖޭގެ ހިތްފަސޭހަ މަންޒަރުތައް ދައްކުވައިދޭނެކަމަށް ވިޒިޓް މޯލްޑިވްސްއިން ބުނެއެވެ.\nމިފެއާގެ ތެރެއިން ވިޒިޓް މޯލްޑިންސްއިން ފަތުރުވެރިކަމުގެ ދާއިރާ އާއި ވޯޓާ ސްޕޯޓްސް އަދި ޑައިވިންގެ ދާއިރާގައި ހަރަކާތްތެރިވާ ފަރާތްތަކާއި ބައްދަލުކުރާނެއެވެ.\n"ބިގް އޯޝަން ޝޯ" އަކީ ވޯޓާ ސްޕޯޓްސް، ޑައިވިން އަދި ކޮންސަލޭޝަން ޕްރޮޖެކްޓް ދާއިރާގެ ފަރާތްތަކަށް އަމާޒުކޮށްގެން ބާއްވާ އެންމެ ބޮޑު އެއް ފެއާއެވެ. ރާއްޖެއަކީ މިދާއިރާއިން މަޝްހޫރު އަދި އެންމެ ކުރިއަރާފައިވާ އެއް މަންޒިލަށް ވާއިރު، ރާއްޖެއަކީ މިޝޯގެ ކަންޓްރީ ޕާޓްނަރެވެ. އެހެންކަމުން މި ފެއާ ގައި ކުރިއަށްގެންދާ އެކި ހަރަކާތްތަކުގައި ރާއްޖެއިން މުހިންމު ރޯލެއް އަދާކުރާނެއެވެ.\nމިޝޯގެ ސަބަބުން ވޯޓަ ސްޕޯޓްސް އަދި ޑައިވިން ދާއިރާގެ ޕްރޮފެޝަނަލުންނާއި ބައްދަލުވެ ގުޅުންބަދަހި ކުރުމުގެ ފުރުސަތު ލިބިގެންދެއެވެ. އަދި ރާއްޖޭގެ ފަތުރުވެރިކަމުގެ ޕްރޮޑަކްޓްތަކާއި، ރާއްޖެއިން ލިބެންހުނަން އެކި ތަފާތު ތަޖުރިބާތައް މި ފެއާގައި އިޝްތިހާރުކުރާނެއެވެ. މި ފެއާގައި ރާއްޖޭގެ ބަޔޯޑައިވާސިޓީއަށާއި ތަފާތު އެކި ޑައިވް ސްޕޮޓްތަކަށް އަލިއަޅުވާލާނެއެވެ.\nމި އަހަރު ރާޝިޔާ މާކެޓްގައި ދިވެހިރާއްޖޭގެ މަގުބޫލުކަން ދަމަހައްޓާ އިޝްތިހާރުކުރުމަށް ދަނީ ގިނަ ހަރަކާތްތަކެއްގައި ބައިވެރިވެ، ހިންގަމުންނެވެ. އެގޮތުން މިއަހަރުގެ މިހާތަނަށް މިޓް 2021 މޮސްކޯ ޑައިވް ޝޯ އަދި ލަކްޒަރީ ޓްރެވެލް މާޓް ފަދަ ބޮޑެތި ފެއާތަކުގައި ވިޒިޓް މޯލްޑިވްސްއިން ވަނީ ބައިވެރިވެފައެވެ. އަދި ރާޝިޔާގެ ބޮޑެތި ސިޓީ ތަކުގައި ވިޒިޓް މޯލްޑިވްސް އިން ވަނީ ރޯޑްޝޯ ވެސް ބާއްވާފައެވެ.